
însemnări sălăjene 



Literatura între meditaţie şi 
spectacol 

înainte de primul război mondial, s-au purtat manşete şi 
gulere de unică folosinţă, fabricate din carton alb, lucios, imaculat. 
A fost o modă igienică, mitraliată de pe avioane, călcată în 
noroaie de bocancii combatanţilor şi gazată cu clor în tranşeele de 
la Verdun. Din tragedia istorică, să reţinem totuşi amănuntul 
anecdotic. 

Compozitorul Emmerich Kâlmân avea obiceiul să-şi noteze 
pe aceste manşete de hârtie orice inspiraţie de moment: o frază 
muzicală, o poantă bună de strecurat în livretul unei operete, 
adresa sau numărul de telefon al unei actriţe fermecătoare. Gestul 
notării, deşi de esenţă privată, căpăta astfel o latură publică, 
atrăgea atenţia, devenea în sine parte a unui spectacol. Oamenii, 
fermecaţi de melodiile din „Silvia (Regina ceardaşului)" sau 
„Contesa Maritza", nutreau speranţa că, dacă Maestrul a fost 
străfulgerat de Muză, se vor bucura din nou de plăcerea muzicii şi 
îşi vor simţi sufletul vibrând laolaltă cu vocile artiştilor. 

Uneori, şi scriitorii au parte de acest răsfăţ, dar de obicei 
fenomenul este provocat şi întreţinut de editori, din considerente 
de marketing, deoarece constituie o excelentă publicitate şi 
provoacă vânzări în masă. Harrypotteromania ne poate furniza 
suficiente exemple. 

Dar, cel mai adesea, ideea literară prinde contur în mediul 
intim, la masa de scris. Ecoul public sperat (lumea întreagă e o 
scenă), aşteptat ca o confirmare şi o încurajare de către scriitor, 
poate întârzia uneori, în funcţie de climatul politic existent în 
epocă, vreme de câteva decenii ori secole. Succesiunea 
cronologică a generării textului literar reprezintă doar o trecere în 
revistă a unor secvenţe aliniate ca la paradă: momentul meditaţiei 

este anterior actului de creaţie, iar participarea publică demarează 
ulterior, după întruparea ideii, viziunii, mesajului. 

Dincolo de matematic şi cazon, deasupra liniarităţilor şi 
platitudinilor, literatura înalţă un pod atemporal între ceea ce este 
muritor şi ceea ce este nemuritor în fiinţă, între ceea ce este 
comun şi etern în autor şi în cititorii săi. 

Apărut în: 

Caiete Sil vane nr.41 / iunie 2008, pag. 5 

Atenţie, aici se citeşte! 

între cuvânt şi text, de la vorbă la poveste, este un drum lung, 
pe care cititorul îl parcurge împreună cu autorul, pas cu pas, de la 
un spaţiu alb până la următorul, din cap de pagină până în colţul 
unde-i vine rândul să fie întoarsă, capitol după capitol, volum cu 
volum. Fiecare carte reprezintă o expediţie pe un alt tărâm, în care 
putem pătrunde bine echipaţi, după o studiere aprofundată a 
mărturiilor lăsate de antemergători; ori în chip de divertisment, ca 
nişte simpli turişti; ori siliţi de împrejurări (lucrare, examen, 
concurs etc); ori pur şi simplu din întâmplare. 

Cartea este un domeniu pe care, până să-1 cunoaştem ca-n 
palmă, îl jalonăm cu sublinieri, marginalii şi semne de carte. 
Primele sunt notaţii oarecum intime, urme lăsate pe pagină, 
înscrisuri ascunse între doaşte, invizibile din exterior, a căror 
existenţă se dezvăluie abia când volumul este deschis şi răsfoit. 
Dimpotrivă, semnele de carte îşi anunţă prezenţa de departe, se 
vor cât mai vizibile, îşi iţesc capetele rigide ori îşi şerpuiesc 
codiţele zburlite, îşi taie loc în desişul de hârtie din preajma 
cotorului şi evidenţiază o lipsă în continuitate. 

Cărturarii, cu începere de la Richard de Bury, au fost 
întotdeauna uimiţi de multitudinea inscripţiilor parazite aşternute 
pe o carte: mâzgăleli infantile, desene creionate în plictis, mersul 
curselor locale de autobuz, liste de cumpărături, scoruri de şeptică 
jucată în tren de navetişti, mesaje adresate unor anonimi membri 
de familie (inclusiv remember-uri gen: Gică, nu uita să înapoiezi 
cartea la bibliotecă!) etc. 

Spre deosebire de toate acestea, semnul de carte nu arată nici 
grabă, nici derută, nici lipsa unor alte mijloace de comunicare. 
Gestul prin care el este strecurat în interior sau prins de colţul 
paginii dovedeşte respect faţă de gândurile scriitorului şi munca 

tipografului. Cei veşnic aflaţi într-o cursă contra cronometru 
îndoaie repede hârtia, ca nişte hoţi surprinşi asupra faptei. Cine îşi 
face timp pentru a sta de vorbă cu cărţile va tinde să le păstreze 
paginile nemototolite, ca un îndemn către preţuirea frumosului, o 
dovadă a grijii faţă de curăţenie în general, făcută cu siguranţa că 
valorile vor supravieţui vremurilor, iar de plăcerea lucrului bine 
făcut vor avea parte şi alţii. 

Pentru mulţi, „marcatorul de pagină" reprezintă doar un jalon 
al progresului lecturii ori un indicator plasat în dreptul unor pasaje 
de reţinut. în mâinile iubitorilor de beletristică, semnul de carte îşi 
dovedeşte nu numai folosul, ci şi adevărata semnificaţie. 

Apărut în: 

Caiete Silvane nr. 51 /aprilie 2009, pag. 14 

Eternitatea, secundă cu 
secundă 

Despre Sânziana Batişte (pseudonimul Mariei-Felicia 
Moşneang) am avut pentru prima oară ocazia să scriu în urmă cu 
câţiva ani, când, după plachetele „Zodia lupilor" şi „Miei de 
lumină" (amândouă apărute la Editura Clusium, în 1999), a 
publicat tot acolo „Doine şi dore" (2001), o selecţie de poezii 
scrise în manieră folclorică. Profesoara de limbă şi literatură 
română din Someş-Odorhei tocmai devenise membră a Uniunii 
Scriitorilor, o calitate încă foarte rară în Ţara Silvaniei. Apoi şi-a 
surprins cititorii cu un volum de proză scurtă, „Dulce Arizona" 
(Călăuza, 2002). 

Iată că, în 2007, poeta a revenit în prim-plan cu două noi 
plachete, de facturi diferite: „Odaie sub cer" şi „Păşunile zeilor/ 
Les pâturages des dieux", ambele publicate la Casa Cărţii de 
Ştiinţă din Cluj. 

Prima este explicit o carte de versuri scrisă împotriva modelor 
din vremea noastră. Nu este nicidecum vorba de o „încremenire în 
proiect", de o respingere sterilă a „vremurilor noi" sau un sever 
conservatorism de tip „ochelari de cal". Ca literat şi ca dascăl, 
poeta a dobândit experienţa unui fel suav de a trăi artisticul în chip 
paradisiac, pe care generaţia comentatorilor de bloguri şi 
consumatorilor de junk food nu ştie cum să-1 redescopere, 
deoarece jocurile violente şi filmele cu cafteală le-au inoculat 
falsa credinţă că la poarta Raiului interior stau de pază nişte 
arhangheli Jedi cu săbii laser: „E şoul-şourilor/ (Se înţelege/ la 
circul vorbelor/paiaţa-i rege)" (Argument) 

Odaia de „sub cerul infinitului netimp" cuprinde trei secţiuni, 
în fapt, ilustrările a trei stări de spirit: deznădejdea - „Târziu, 
cuvintele"; redobândirea încrederii - „Edicte"; puterea de a 
înfrunta: „Nu te mira/ Străine/ De opaiţul ce arde veşnic/ La casa 
mea/ De faţa mea albă/ De ochii strălucitori -/ Priveşte mai bine/ 
Cum se-ntorc iarăşi din lume/ Copilele mele/Speranţele" (Nu te 
mira). 

în fapt, eşantionarea e oarecum convenţională, volumul are o 
structură stilistică spiralată. Se reiau aici, uneori pe un plan 
superior, teme, procedee şi ritmuri exersate în apariţiile anterioare. 
Autoarea pare că se lasă ademenită de joaca dorelor: „Ploaie de 
şoapte/ Ploaie de noapte/ Ploaie de ploi'7/Dezlănţuie-te în noi" 
(Dans - Sfâşiere). Iată aici bucuria dansului, a feminităţii 
seducătoare, premiza extazului. Mişcarea, ritmul, legătura dintre 
cer şi pământ (ploaia) generează arta şi împlinirea, sensul suprem. 
Continua frământare filosofică a înţelesurilor devine stearpă şi 
lipsită de rost. Paradoxal, acum şi aici puterea de a crea rezultă 
tocmai din absenţa cuvântului, deoarece, odată cunoscută originea 
tuturor lucrurilor, vorbele îşi pierd rostul: „Ţipătul naşterii mele/ E 
cel mai frumos// Ţi-1 pun în braţe/ C-un pumn de stele// De vrei îl 
păstrezi/ De vrei le scapi pe jos// Ci eu/ Mă-mpodobesc/ Cu 
tăcere" (Edicte 18). Surpinzătoare răsturnare de perspectivă! 
„(Totu-i prezis?)/ Totu-i scris// AŞA-SE NAŞTE-N-LUME- 
DUMNEZEU" (Herghelii de lumină) 

In volumul bilingv (româno-francez) de poezie haiku 
„Păşunile zeilor/ Les pâturages des dieux" obsesia temporalităţii, 
vag marcată în cartea precedentă, capătă proporţii şi o însemnătate 
covârşitoare. Din aparenta nemişcare a eternităţii, topos 
gravitaţional şi piedică naturală greu de sesizat pe parcursul 
goanei noastre dintru naştere întru dispariţie, Sânziana Batişte 
desprinde un întreg evantai de durate, de la zbaterea clipei până la 

roata anotimpurilor: timpul bălteşte, timpul dospeşte, devine un 
zaţ al vremii, pulsează sub zăpada grea la Dupăpiatră. 

Haiku-ul, floarea spontană a contemplaţiei, presată în grila 
celor trei versuri, cu metrică 7-5-7 silabe, cere o raportare 
obligatorie la mersul vremurilor. Cinstind tradiţia japoneză, poeta 
îşi împarte volumul în sferturi ca să parcurgă întregul ciclu vital al 
geosferei. 

Iconografia primăverii se concentrează pe forme rotunde, 
trupeşe, bine demarcate în peisaj (dealuri molcome, bătrâne sălcii, 
tufani îmbujoraţi, cohorte de nori), refere imobile care dau sens şi 
o suavă, incredibilă vigoare, mişcărilor nesigure ale naturii 
eliberate de sub platoşa gheţurilor: florile de cireş „nasc ziua", 
adierea de vânt animă crengile şi „primeneşte timpul", vălătucii de 
ceaţă „trezesc munţii". 

Vara este anotimpul dinamicii extreme: macii eroici 
„explodează în lanuri", pâlcurile de sânziene „plutesc în extaz", 
ploile aleargă cu tropote de herghelii, joacă „nebunatice hore". în 
eternitatea verdelui crud ţintuit de galaxiile păpădiilor, „timpul 
murmură/ ca un copil hăbăuc -/ roiesc albine". 

Marcată de „războiul nevrozelor", toamna devine un 
mausoleu al durerii, durat întru cinstirea celor duşi, ale căror 
lacrimi îi brăzdează chipul: „o bancă veche/ la marginea drumului 
-/ Pe cine plânge?" Crucile înclinate suspină înăbuşit pe buza văii, 
slabele luminiţe aprinse la capetele celor dispăruţi sunt ameninţate 
de suflul glacial al cohortelor de nori vijelioşi, eliberate dintr-un 
spaţiu al damnării: „asaltul fantomelor/ în poarta nopţii". 

Iarna reprezintă iadul unde dăm seama pentru păcatele 
exuberanţei şi exceselor din timpul verii. Autobuzul hodorogit, 
tixit cu navetişti blazaţi, îi transportă printre „zăpezile imperiale" 
într-o Siberie a lipsei de perspectivă. Turtureaua rebegită de frig 
respiră „fum de zăpadă", neaua jubilează, sunetele cad vătuite în 

desăvârşita încremenire: „ochiul soarelui/ fotografiază acum/ 
zăpada din noi" 

Grupajul sezonier se încheie cu instantaneul diafan al 
omătului spulberat, umbră a licornei, imagine de început şi de 
sfârşit a paginii goale, liman al realităţii, dincolo de care 
imperceptibilul şi imaginarul ne transportă în sânul unei fiinţări 
pure, transcendentale. 

în clepsidra durată de pana poetei, notaţiile fugitive de 
surprindere a eternului din cotidian constituie tot atâtea grăunţe 
cristaline de cuarţ trecute prin strunga sticlei amorfe. 

Despre: 

Sânziana Batişte - Odaie sub cer 

Casa Cărţii de Ştiinţă, Cluj, 2007 

Sânziana Batişte - Păşunile zeilor/ Les pâturages des dieux 
Casa Cărţii de Ştiinţă, Cluj, 2007 

Apărut în: 

Caiete Silvane nr. 33 / octombrie 2007, pag. 25 

Infinitul cu clopoţei 

Costel Baboş este nepotul de frate al celebrului Petre Baboş al 
Şoitului din Cizer, unul dintre ultimii inventatori populari, un fel 
de I. C. Vissarion din Ardeal, creatorul unui nemaipomenit model 
de antenă de televiziune, capabilă să prindă Belgradul şi suedezii 
în mijlocul Sălajului, doar de-aia l-au dat la „Viaţa satului" şi au 
scris despre el în revista „România pitorească" pe vremea lui 
Ceauşescu. După revoluţie, omul a ajuns chiar primar, deoarece, 
supărat de politica distructivă din ultimii ani ai dictaturii 
comuniste, i-a scris Cârmaciului şi 1-a făcut măgar, un gest lămurit 
de disidenţă, în urma căruia s-a ales cu o bătaie soră cu moartea şi 
un dosar la Securitate. 

„Nomen est omen", ziceau latinii, vrând să spună că numele 
dat unei persoane îi predestinează viaţa. în cazul de faţă le putem 
da dreptate. „Şoit" vine din ungurescul „sajt", care nu înseamnă 
„brânză", cum a crezut Iorgu Iordan (v. „Dicţionar al numelor de 
familie româneşti"), ci „caş presat, caşcaval", cuvânt din care 
derivă „sajtolo", adică „teasc, presă", denumire ce cuprinde atât 
neastâmpărul tehnic al unchiului, ceasornicarul satului şi 
constructorul primului generator eolian sălăjean, cât şi înclinaţiile 
scriitoriceşti ale nepotului său. 

Din dicţionarul „Oameni de seamă ai Sălajului", întocmit de 
Lucia Bălaş şi Bodis Ottilia, aflăm că prozatorul nostru s-a născut 
în Mal, în 27 iunie 1962. A devenit inginer chimist, absolvind 
Institutul Politehnic „Traian Vuia" din Timişoara, apoi a emigrat, 
întâi în Anglia, apoi peste ocean, în Canada, la Windsor (Ontario), 
unde locuieşte în prezent. 

Costel Baboş a debutat în 1994, cu volumul „Un om din 
Wayfalua", apărut la Editura Marineasa din Timişoara. 
Evenimentul a fost consemnat în revistele „Orizont", „Arca", 

„Convorbiri literare", „Helion", „Jurnalul SF". în mod paradoxal, 
cartea a avut parte de o primire pompos-favorabilă din partea 
presei literare oficiale, în vreme ce vocile critice colegiale din 
fandom au fost reţinute sau dureros de sincere. A fost comparat cu 
Daniil Harms de către Daniela Litoiu şi cu Gabriel Garcia 
Marquez de către Radu Andriescu. în „Anticipaţia românească" 
(ediţia a doua, 2004), Mircea Opriţă 1-a trecut în rândul autorilor 
promiţători, plasându-1 în zona crepusculară unde „decantarea 
literară a materialului generic este încă deficitară, reuşitele având 
de suportat vecinătatea unor texte nedesprinse de convenţiile 
curente, de aventurosul comun, în dubla sa ipostază: gravă şi 
mimată ironic". Personal, subscriem la opinia lui Lucian Vasile 
Szabo, care, în articolul „O pisică neagră şi un volum grăbit" 
(Helion, nr.4/ noiembrie-decembrie 1994), a identificat cu precizie 
resorturile lăuntrice ale mecanismelor narative proprii autorului şi 
a concluzionat: „Cu mai multă atenţie şi, poate, dacă ar fi aşteptat 
încă un an, doi, Costel Baboş ar fi putut da un volum de debut 
extraordinar. Aşa el ne propune un volum bun, însă inegal." 

Cea de-a doua carte, intitulată „Probleme bărbăteşti" a apărut 
la zece ani după debut, de asemenea la Editura Marineasa din 
Timişoara. Prefaţa, scrisă de Eugen Dorcescu, marşează pe ideea 
că nepotul lui Petrea Şoitului ar face parte din „marea şi 
complicata familie a absurdului, a comicului deziluzionat, chiar 
dureros şi tragic pe alocuri", fiind, în literatură, un descendent al 
lui Urmuz". Nu vom nega existenţa unor fragmente ce sugerează o 
înrudire cu germinatorul lui Stamate, precum cel „Despre iertare": 
„Iertarea e cam bună. Dar nu prea se găseşte. Eu am căutat iertare 
şi am întrebat pe la toate magazinele şi nimeni nu vindea aşa 
ceva". 

Insă Costel Baboş nu este nici citadin, nici abscons, nici 
absent, nici abstract. Absurdul este o chestie radicală, un pumn 
intelectual în plenitudinea cerebelului. Prozatorul nostru are mai 
degrabă o fire vegetală, iar drept coloană vertebrală o vână 
noduroasă desprinsă din lemnul pomilor cu ramurile acoperite de 
licheni verzi-cenuşii din livezile de la poalele Meseşului. 

Vivacitatea stilului narativ, personajele desprinse din mediul 
sătesc, caracterul preponderent oral al povestirilor, sfătoşenia, 
singurătatea cercetătoare din momentele de meditaţie profundă, 
hazul nebun, înclinaţia către fantasticul popular îl apropie mai 
degrabă de Ion Creangă. Ca diferenţă specifică, desluşim o serie 
de accente sămănătoriste, idilizante, exprimate în clar sau sugerate 
prin negarea programatică a unor modele literare consacrate, 
precum Ilie Moromete sau Ion al Glanetaşului: 

„Intr-o carte am citit despre un om care îl chema Moromete 
şi era cam şmecher şi-i bătea pe copiii lui, cum făcea şi tata. Nu 
mi-a plăcut cartea aia, care mai târziu am aflat că era 
capodoperă. 

In altă carte era vorba despre un om care se apleca şi pupa 
pământul şi lăsa femeile gravide, dar nu le iubea decât pe altele 
care nu erau gravide. Pe omul ăsta îl chema Ion. Nici cartea aia 
nu mi-a plăcut şi era tot o capodoperă, aşa că am început să mă 
feresc de capodoperele astea. " 

Noul volum este, în esenţă, o „carte de buzunar", o 
succesiune de schiţe, fragmente autobiografice scrise chipurile de 
DoDu (Dorian Duma), un alter-ego căruia Costel Baboş i-a 
rezervat o secţiune separată pe situl său: http://costel.bbabos.com. 
Şirul de episoade comice ce alcătuiesc „saga" personajului-narator 
este fragmentat de corespondenţa electronică cu Vladimir 
Carusso, redactorul- şef de departament al editurii Caritas, căruia i 
se propune mai întâi publicarea lucrării, apoi este ameninţat că pe 
copertă se va trece: „CARTE REFUZATĂ DE EDITURA 
CARITAS!". Aflăm că şeful de departament este sociolog de 
meserie şi că tirajul este principala condiţie a succesului unei 
cărţi: „că dacă scot tiraj mic, ies în pierdere şi mă omoară draga de 
nevastă-mea". Iar dacă tirajul e prea mare, iar e bai, deoarece 
autorul riscă să se îmbogăţească pe spinarea cititorilor. Când 
tăcerea lui Carusso se prelungeşte, este anunţat cu o „bucurie 
nedescriptibilă" ca la revizuirea volumului a reieşit un număr par 

de texte, par bun şi pentru altoit. în final, DoDu renunţă la 
multiplele ataşamente la e-mail, pentru că a studiat ofertele din 
România şi a ajuns la concluzia că poate să-şi susţină financiar 
aventura editorială, numai să fie sfătuit în privinţa promovării şi 
distribuţiei. 

Prin continua schimbare de mesaje, „Probleme bărbăteşti" 
capătă un ritm, dinamism, se transformă de la prima la ultima 
pagină, cunoaşte o evoluţie oarecum asemănătoare lui Charlie din 
„Flori pentru Algernon" de Daniel Keyes, adică îşi trăieşte propria 
înălţare şi decădere, devine romanul unui pseudoroman. Totuşi, 
recomandăm cititorului să nu se lase derutat de aparenţe. Vorba 
autorului: „Capul şi capătul sunt lucruri diferite, chiar dacă la 
plural sunt capete şi reprezintă marginile infinitului de necuprins." 



Despre: 

Costel Baboş - Probleme bărbăteşti 
Timişoara, Editura Marineasa, 2004 

Apărut în: 

Pro-Scris nr. 41-42/11 aprilie 2006 

Regionalism şi imaginar 



Prozatorul Costel Baboş a revenit anul acesta cu un nou 
volum: „Un om din Wayfalua şi alte povestiri" (Editura Bastion, 
Timişoara, 2009). Vorbim despre nepotul de frate al inventivului 
meşter popular (şi fost primar revoluţionar) Petre Baboş al 
Şoitului din Cizer. Scriitorul s-a născut în Mal (comuna Sâg), a 
crescut şi a învăţat în Banat, apoi a trecut peste Marea cea Mare, 
în Canada, unde munceşte şi creează şi în prezent. Wayfalua (un 
alt loc unde, aparent, nu se întâmplă nimic) ar fi localizat undeva 
pe Valea Cizerului. Se zice că ar fi locuit de români ortodocşi, cu 
o excepţie: Vranek birtaşul, care era slovac, dar l-am amintit 
numai în treacăt, deoarece a pierit între timp, sărmanul! de cancer. 
De fapt, aşezarea este şi nu este, iată nedumerirea ce sufletele de 
Hamlet ne apasă! Istoricii susţin că satul a dispărut în urmă cu 300 
de ani, deşi iată, există o persoană pe al cărei certificat de naştere 
scrie la locul naşterii, negru pe alb: Wayfalua. 

în afara indefinitului centru sălăjean, un fel de Macondo din 
Ţara Silvaniei, volumul cuprinde şi o altă serie de repere spaţiale: 
Măgura, Văgăuni, Columbari etc. Geografia imaginară a 
povestitorului testează cuprinderile, rămânând însă fidelă spaţiului 
rural, înţelenit într-un prezent atemporal. Iată, dacă trebuia 
vreodată demonstrat: „insolitul s-a născut la ţară". E locul ideal 
unde să plasezi un indicator pe care scrie: „MARGINI 3 km, 
MALUL 5 Km, NICĂIERI". Străbatem la pas spaţii largi, 
presărate ici şi colo cu câte un bordei, unde locuiesc un moş şi-o 
babă, ori poate un ţigan cu un cal cenuşiu, căruia el îi spune 
„Surule", iar patrupedul îi răspunde cu un nechezat „bă, ţigane!" 
In cartea deschisă din faţa mea, coordonatele terestre se 
estompează, GPS-ul turuie într-un grai de neînţeles, 
rovimâvaneşveteve, trecem fără să realizăm din realitate într-un 

tărâm imaginar, foarte familiar, dar oarecumva dubios, îndoielnic, 
„îndoios", unde perechea noastră auctorială, călăuzitoare, ni se 
înfăţişează la fel de uimită ca şi cititorul, sentiment afişat cu o 
candoare nejucată. 

Noua carte nu este o simplă reeditare a volumului de debut, 
care poartă un titlu asemănător (Editura Marineasa, Timişoara, 
1994) şi cuprinde şapte texte: „Poveste neterminată cu o pisică 
moartă", „Petru din Sticlă", „Povestind în drum spre Oglinda", 
„Soldatul" (subiect reluat şi în scrierile ulterioare), „Un om din 
Wayfalua", „Rezervaţia" şi „Calipsul" („Apo ce? A! Calipsul!"). 
De atunci, Costel Baboş şi-a ros coatele prin şcolile canadiene, a 
trecut cu brio de examenele lor cucuiete, iar ca deconectare a 
continuat să scrie, pe diferite situri literare sau în reviste. Este unul 
dintre colaboratorii permanenţi şi constanţi ai magazinului SF 
„Helion". A publicat încă un volum de proză scurtă în 2004 (aka 
Dorian Duma: „Probleme bărbăteşti") şi un roman în 2006 („Aş 
crede în Dumnezeu"). 

Stilul prozatorului născut la poalele munţilor Meseş este unul 
preponderent oral, bazat cu precădere pe dialog, bogat în expresii 
colocviale şi cu o poftă insaţiabilă de conturare a unei atmosfere 
tip „aici, dar totuşi altundeva" prin folosirea curentă a 
regionalismelor. Panoplia stilistică cuprinde şi un caleidoscop 
onomastic la fel de exuberant: părintele Cioacă, Cocean, Hagi 
Boroambă, Nae Clarinet, Piscoi, Mălai, Ţepeneag, Zbârcea, 
Chemeşe („da-i ziceau aşa numai în batjocură, pentru că neamul 
lor se numea Covată") etc. 

Voioşia afişată cu nonşolanţă i-a determinat pe unii 
comentatori să-1 asemene cu regretatul Constantin Cozmiuc, dar 
ale cărui personaje trăiesc la periferia oraşelor, sunt intelectual - 
cognitive, spirite înalte împlinite finalmente în mister. Giuri din 
„Conspiraţia muzicii" e tiz cu adolescentul Georgică, cel abonat la 
„Colecţia de povestiri ştiinţifico-fantastice", başca e răpit ca şi 
derutaţii din „Maidanul cu extratereştri", dar textul amintit e 
ocazional, iar intenţia de pastişare jucăuşă este declarată explicit 
în dedicaţie. Deruta senzorială întreţinută subtil şi întorsăturile 

surprinzătoare amintesc de atmosfera perpetuu neliniştitoare din 
povestirile fantastice ale lui Duşan Baiski, dar ele sunt plămădite 
altcumva, htonic, dintr-un soi aparte de materie primă. Prin 
plăcerea de a afirma şi a răspunde în dodii, prin rotirea vorbelor 
între interlocutori, accentul pus pe orientarea practică, urmărirea 
prioritară a unor trebuinţe elementare, ancestrale, Costel Baboş ar 
putea fi fârtatul de peste mări şi ţări al lui Marcel Luca, părintele 
lui Ghin a lu' Lunghin faţă în faţă cu „Dilemele tranziţiei". Pe cei 
doi îi apropie, fără însă a-i contopi, şi obişnuinţa de a crea falii 
temporale recurente, năucitoare, de a genera periodic tunele între 
stări şi/sau tărâmuri îndepărtate, precum groapa tăiată de trăznet 
unde au dispărut Todora şi Măria lui Ciunii Şoitului, ori lacul 
Wandoo din Namibia, de unde s-a ridicat măreaţă şi atotputernică 
nava extraterestră descrisă de popoarele dimprejur drept „Pasărea 
Rok". 

Dar, în ciuda tuturor afinităţilor şi aparenţelor, Costel Baboş 
se încăpăţânează să rămână cu mândrie ceea ce i-a fost dat de la 
naştere: „Un om din Wayfalua". N-aveţi decât să-i cercetaţi 
certificatul de naştere... 



Despre: 

Costel Baboş - Un om din Wayfalua şi alte povestiri 
Editura Bastion, Timişoara, 2009 

Apărut în: 

Caiete Silvane nr. 56 / septembrie 2009, pag. 16 

Forţa tămăduitoare a cuvântului 

Omul se deosebeşte de dobitoace şi se apropie de Divinitate 
prin faptul că a fost înzestrat cu darul cuvântării. însăşi creaţia 
lumii a fost săvârşită prin cuvânt: prin puterea poruncii divine s-a 
făcut lumină, a fost dăinuită tăria cerului şi s-au despărţit apele, s- 
a înălţat uscatul, a rodit pământul şi-au apărut vieţuitoarele. 
„Toate prin El s-au făcut", scrie apostolul Ioan, „întru El era viaţă 
şi viaţa era lumina oamenilor." întâiul om, Adam, pe când trăia de 
unul singur a pus nume tuturor animalelor şi astfel le-a luat în 
stăpânirea sa. Apoi „a pus femeii sale numele Eva, adică viaţă." 
Un centurion roman a venit la Iisus ca să-1 roage să-i tămăduiască 
un rob. Mântuitorul s-a pregătit să-1 urmeze, dar ostaşul roman 1-a 
oprit: „ci spune cu cuvântul şi se va vindeca sluga mea." 

Descântecele sunt formule magice bazate pe puterea 
terapeutică a cuvântului. Folosinţa lor pe teritoriul României e 
atestată încă din antichitate. Platon aminteşte în dialogul 
„Charmides" concepţia medicilor traci ai lui Zalmoxe, conform 
căreia nu poţi să vindeci trupul, până nu lecuieşti mintea şi 
sufletul. Precum grăieşte şi motto-ul ales de Camelia Burghele în 
capul volumului dedicat prezentării şi publicării formulelor 
magice terapeutice folosite pe teritoriul judeţului Sălaj: „De la 
mine descântat, de la Dumnezeu bunu leac". 

Tratamentul popular viza, pe lângă fierturile din rădăcini şi 
ierburi, şi „pregătirea" psihologică a pacientului. Limba română 
cuprinde mai multe sinomine pentru magie: slavul „vrajă", 
grecescul „farmec", latinul „descântec". Cândva, demonstrează 
Ivan Evseev, a existat şi o formă „încântec", prezentă în cunoscuta 
baladă a lui Ion Heliade-Rădulescu, „Zburătorul", arhaism 
reapărut in timpurile moderne sub livreasca formă de „incantaţie". 
Descântecul este menit să înlăture efectele unui act de magie 

neagră, destructivă, o „făcătură". Dar agresiunea poate avea loc şi 
fără voia conştientă a individului, ca în cazul deochiului, când atât 
de omenescul sentiment al invidiei poate provoca literalmente 
dureri de cap persoanei „luate la ochi". Şi-apoi, în ciuda 
pragmatismului timpurilor moderne, „o culegere de descântece 
populare poate fi o lectură incitantă pentru fiecare cititor, dornic 
să pătrundă în tainele unei mentalităţi populare ancestrale, în care 
magia respira la fiecare apus sau răsărit de soare." 

Trebuie să atragem atenţia că, în ciuda succesului comercial 
al cărţilor de bioterapie sau alte tehnici mai neortodoxe, această 
primă monografie dedicată terapiilor populare din Sălaj nu are 
rostul de a-i învăţa pe alţii să se vindece singuri în aceste vremuri 
când lipsa banilor îi împiedică pe mulţi să recurgă la tratamentul 
medicamentos. Această aparentă lipsă de utilitate practică e tot de 
natură magică: „că zâce că dacă-1 scrii, nu să prinde leacul." In 
comunitatea ancestrală, formulele magice se fură de la babele care 
practică acest meşteşug, femei bătrâne dăruite de Dumnezeu cu 
puterea sau ştiinţa de a vindeca beteşugurile. Descântecul se zice 
pentru alţii, de obicei el n-are nici efect asupra celor care-1 
practică. Dar formula trebuie rostită până la capăt, altfel 
repercursiunile actului neterminat pot afecta pe descântătoarea cu 
pricina sau pe membrii familiei ei. 

Precum Camelia Burghele ne explică pe parcursul unui studiu 
introductiv bine documentat, cu repetate trimiteri la lucrările unor 
înaintaşi, precum S. FI. Marian şi Artur Gorovei, dar şi la cărţile 
unor cercetători contemporani, precum Nicoleta Coatu, Gh. 
Pavelescu, Vasile Avram, etc, secţiune ilustrată cu numeroase 
exemple din materialele proprii, culese în urma cercetării pe teren 
sau din arhiva folcloristică a Academiei, actul magic nu se 
săvârşeşte la întâmplare. El are loc de obicei în zilele de post al 
săptămânii, întotdeauna după-amiaza, de preferinţă seara, la 
apusul soarelui. Ca instrumente ajutătoare se folosesc obiecte 
casnice obişnuite: cuţite, foarfeci, piepteni, sita de cernut, mătura, 
etc. De asemenea, sunt larg folosite apa neîncepută sau apa 
sfinţită, cărbunii nestinşi, gătejele (aşchiile de lemn). Femeile 

practicante nu condiţionează ajutorul dat de un eventual folos 
material, precum fac ţigăncile, dar părerea unanimă este că „dacă 
nu-i plătit, cotatul (căutatul) nu-i primit şi n-are haznă (folos)", aşa 
că efortul vrăciţei este recompensat de obicei prin alimente (ouă, 
slănină, făină) sau băutură (pălincă). 

Deşi o mare parte a populaţiei rurale a migrat de la sat către 
oraş, multe credinţe, precum cea în deochi, au supravieţuit. In cele 
circa două treimi rezervate expunerii materialelor folcloristice 
propriu-zise, autoarea prezintă modalităţile concrete de a înlătura 
efectele răului (sufletesc, unde deochiatul are partea leului, sau 
fizic, în cazul „sclintitului"), atât descântece pentru oameni, cât şi 
pentru „iosaguri" (vite), în special formule de sporire a laptelui la 
vaci. O hartă a localităţilor cercetate, anexată la sfârşitul 
volumului, vine în completarea informaţiilor alăturate fiecărui 
material prezentat. Şi, cu gândul la noaptea de Sânandrei, acest 
„halăuin" ancestral, regretăm că n-am regăsit în paginile culegerii 
de faţă „descântecele de dragoste", o categorie arhicunoscută, 
mult folosite de fetele de o anumită vârstă, mai ales atunci când a 
intervenit vreo rivalitate, dar bănuim că harnica cercetătoare de la 
Muzeul de Istorie şi Artă din Zalău va încerca să continue 
publicarea rezultatelor muncii sale. Spor la lucru! 

Despre: 

Camelia Burghele - Descântece 

Centrul de conservare şi valorificare a tradiţiei şi creaţiei populare 
Sălaj, Zalău, 1999 

Apărut în: 

Limes nr. 3-4 (7-8)/ 1999, pag. 134-135 

Utopologia totalitarismului 

în vara anului 2012, vom sărbători 100 de ani de la venirea pe 
lume a lui Nicolae Steinhardt. A doua şi adevărata naştere a 
„monahului de la Rohia" a fost în 15 martie 1960, când, în temniţa 
de la Jilava, unde fusese închis pentru că refuzase să depună mărturie 
împotriva lui Constantin Noica şi Dinu Pillat, ieromonahul 
basarabean Mina Dobzeu 1-a botezat şi 1-a împlinit sufleteşte, 
arătându-i că „pentru a ieşi dintr-un univers concentraţionar există 
soluţia (mistică) a credinţei". Este numai un caz din zecile prezentate 
în capitolul „Memorialistica închisorilor" din volumul „Literatura 
rezistenţei la totalitarism" (Editura EIKON, Cluj, 2011), unde Imelda 
Chinţa parcurge şi analizează mărturii ale „încercaţilor vremii" din 
anii terorii comuniste. 

Cartea prezintă interes şi pentru rubrica „Estetica imaginarului", 
deoarece secţiunea intitulată „Totalitarismul - ca formă de 
manifestare a absurdului" conţine abordări inedite pentru cercetătorii 
interesaţi de evoluţia şi receptarea literaturii ştiinţifico-fantastice. 
Citim aici o prezentare istorică (Totalitarismul de la utopie la 
distopie), un fascinant şi bine documentat studiu de caz (Concept şi 
model utopic platonician în scrierile de ficţiune) şi o particularizare 
„unicornă" (Totalitarismul - formă a absurdului absolut). Miza 
meticulosului demers analitic este considerabilă şi în nici un caz nu 
poate fi vorba despre „un simplu joc de artificii colorate la o dramă 
cu mult mai mulţi actanţi", crochiu în stil călinescian, prin care, într- 
o semnalare din „Observatorul Cultural", Cristina Manole încearcă 
să agaţe iluzia unui peşte în noţiunea de cârlig, pe baza principiului: 
„întreaga lume e un acvariu şi noi toţi înotăm prin ea." 

în cele 60 de pagini dedicate acestei părţi, Imelda Chinţa 
fructifică în mod sintetic stufoasa bibliografie trecută la sfârşitul 
lucrării. După definirea conceptului de utopie, se apelează la lucrarea 

profesoarei engleze Ruth Levitas, „Reconstituirea imaginară a 
societăţii", pentru crearea unei taxionomii operaţionale: „anti-utopie" 
(text care pune sub semnul întrebării morala, practica sau validarea 
unei utopii), „distopia" (utopia megativă), „eutopia" (ţara izvoarelor 
din care curge lapte şi miere) şi „heterotopia" („celălalt loc", un 
concept inedit, un fel de „lădiţă cu nisip" pentru experimente 
imaginare: „un melanj de escapism utopic şi de transformare a unor 
ipoteze în realitate"). Utopiile pot fi economice, politice sau istorice, 
religioase (la noi, vezi etnocraţia ortodoxă propovăduită de Nichifor 
Crainic), tehnologice sau ştiinţifice. Se infirmă teza dispariţiei 
utopiilor pozitive, pe baza cronologiei propuse în articolul „Teme ale 
ficţiunii utopice engleze dinainte de Wells" de Lyman Tower Sargent 
şi este citat Darko Suvin cu scopul de a propune o definiţie 
alternativă actualizată. Sunt prezentate şi discutate contribuţiile lui 
Sorin Antohi (Utopica. Studii asupra imaginarului social) şi 
Alexandru Ciorănescu (Viitorul trecutului). Subsecţiunea dedicată 
distopiei, privită ca „umbră a utopiei literare" (Tom Maylon), 
constituie totodată o fundamentare teoretică şi o examinare pe toate 
feţele a monadei „utopie/distopie" (în registru „apolinic/dionisiac"). 

Toate scrierile distopice derivă din „Republica", dialogul unde 
filosoful grec Platon analizează guvernarea cetăţilor, „aspectată tacit 
în sistemele de justificare a societăţii totalitare din secolul al XX- 
lea". De fapt, Platon preia o anecdotă povestită de Herodot, unde 
Trasibul din Milet îl sfătuieşte pe Periandru din Corint să taie spicele 
cele mai înalte dintr-un lan de grâu şi să guverneze liniştit într-o 
societate nivelată cu forţa. In capul operelor literare prezentate, stă 
„Utopia" lui Thomas More, în lectura lui Andre Prevost. Cât de 
diferită este ea de „Fahrenheit 541" a americanului Ray Bradbury, 
„carte ce stă sub semnul focului devenit simbolul distructiv al 
epurării civlizaţiei de morbul culturii şi cunoaşterii". Literatura 
română cuprinde o serie de opere unde fie apar elemente distopice, 
numite „bruioane" de George Achim, precum „Orgolii" de Augustin 
Buzura, „Scaunul singurătăţii" de Fănuş Neagu, „Noaptea de 
Sânziene" de Mircea Eliade, fie sunt distopice în întregime, ca şi 

„Galeria cu viţă sălbatică" de Constantin Ţoiu, „Lupul şi catedrala" 
şi „Adio, Europa!" de Ion Desideriu Sîrbu. 

Totalitarismul reprezintă şi subiectul tratat de Eugen Ionescu în 
cunoscuta piesă „Rinocerii". Inspirată de „Metamorfoza" lui Kafka 
(a nu se confunda cu „Metamorfozele" lui Ovidiu!), piesa înfăţişează 
„o societate purgată de viaţa interioară, lipsită de libertate, un univers 
haotic, incomprehensibil, atins de morbul anxietăţii, nesiguranţei, 
disperării, apatiei şi cinismului". 

Următorul capitol, „Experienţe cubaneze" a stârnit entuziasmul 
tuturor comentatorilor. Potrivit lui Vasile Gogea, el reprezintă 
„partea cea mai originală, inedită în bibliografia românească a temei 
şi în care se concentrează valoarea specifică, ce individualizează 
lucrarea tinerei cercetătoare". Cristina Manole i se alătură: „Am un 
vag sentiment că Imelda Chinţa şi-a descoperit tema abia în partea 
finală a lucrării, unde destinul unui om, dar şi atitudinea sa 
exemplară dau un contur real la ceea ce numim în România, cam 
fulguros şi lipsit de consistenţă, rezistenţă prin cultură." 

Studiul Imeldei Chinţa este un exemplu al modului cum o temă 
socotită până acum ca fiind apanajul unui domeniu singular, precum 
eseistica sau istoria literaturii science-fiction, poate fi abordată dintr- 
un punct de vedere inedit, interdisciplinar, cu un real câştig pentru 
cititori şi specialişti. Dragă „Literatura rezistenţei...", bine ai sosit în 
bibliografia generală dedicată distopiilor! 



Despre: 

Imelda Chinţa - Literatura rezistenţei la totalitarism 
Editura EIKON, Cluj, 2011 

Apărut în: 

Caiete Sil vane nr. 85 /februarie 2012, pag. 42 

Cavalerul albastru 



„Cavalerul albastru şi alte povestiri" de Nicolae Cochinescu a 
apărut în 1971, la Editura Ion Creangă. Pe pagina de titlu, elevul 
de atunci, aflat la sfârşitul clasei întâi sau la începutul celei de-a 
doua, a brăzdat hârtia cu tocul (doamna învăţătoare nu ne lăsa să 
scriem cu pixurile): „B. P. nr. 15" (a 15-a carte din biblioteca 
personală). In librărie, până să ajung s-o citesc, m-au atras coperta 
şi ilustraţiile Ecaterinei Draganovici. Cavalerul albastru, cu pajura 
muntenească pe platoşă (însă fără crucea ţinută în plisc), panaş în 
vârful coifului şi mantie fluturătoare, avea cu adevărat o ţinută 
nobilă. Remarc acum cu surprindere că în nici una dintre imagini 
nu se vede că voinicul ar purta vreun paloş, numai zmeii umblă cu 
armele la vedere. Calul cavalerului are picioare svelte, precum 
bidivii din picturile chinezeşti pe mătase. Vrăjit de înfăţişarea 
cărţii, mi-am permis s-o cumpăr din puţinul banilor de buzunar, 
deoarece nu era scumpă: 4,50 lei, adică preţul a doi litri de lapte 
(2,30 lei). 

Volumul reuneşte cinci texte. 

„Şoimanele" ne vorbeşte despre dragostea dintre Mărgărit şi 
fata cea mică a Crăiesei Zânelor, doi tineri care nu şi-au ascultat 
părinţii, ci doar inimile. Cu mult înainte să citesc povestea 
silmarililor şi a Luceafărului purtat în cer de barca lui Eărendil, m- 
a emoţionat pentru prima oară descrierea unei viziuni 
asemănătoare: „In vremea asta, seară de seară, felia lunii se 
împlinea pe cer. La început era o geană subţire, de argint, peste un 
ochi îngândurat. Apoi naviga o corabie pe un ocean cu valuri 
calme şi se călăuzea după Steaua Polară. După aceea a pierit şi 
corabia. Se arcuise o poartă înaltă, pe stâlpi nevăzuţi, spre altă 
lume..." 

„Povestea motanului care nu reuşea să fie fericit" cuprinde un 
şir de metamorfoze după un model preluat din naraţiunile 
populare chinezeşti, însă adaptate realităţilor curente şi modelate 
în spiritul lui Ion Creangă (Povestea unui om leneş). Cotoiul 
indolent şi veşnic nemulţumit de propria-i condiţie îl prinde pe 
împăratul şoarecilor, care îi promite să-i îndeplinească orice 
dorinţă. Mârtanul profită de ocazie şi se transformă pe rând în 
câine, cal, elefant de circ, om: secerător, fierar, în cele din urmă 
aprod la judecătorie. Nicolae Cochinescu s-a născut în 19 ianuarie 
1940, în satul sălăjean Moigrad. A absolvit Facultatea de Drept 
din Bucureşti în anul 1961, iar la data publicării volumului lucra 
ca procuror la Procuratura Judeţeană Vâlcea, ajungând în prezent 
să fie unul dintre judecătorii de la Curtea Constituţională. Ne 
permitem să evidenţiem blânda ironie cu care îl înfăţişează pe 
tânărul „nechitit la minte şi nechibzuit la trebi" adormind cu tomul 
de legi pe masă. în final, leneşul cere să fie transformat în şoricel 
şi piere sub gheara unei pisici mai destoinice. 

„Cavalerul albastru" rămâne nestemata strălucitoare din 
fruntea acestei cununi de povestiri. Nu ştiu vreo altă poveste de la 
noi care să exemplifice într-un mod atât de expresiv principiile 
morale ale cavalerismului. Până la proba contrarie, iată prima 
naraţiune „high-fantasy" de la noi, un text desprins din basmul 
popular şi transformat într-o naraţiune despre slăbiciunea firii 
umane şi nobleţea celor care se sacrifică pentru alţii, fără să 
urmărească vreun câştig. Radu este fecior de pădurar. O furtună îi 
schilodeşte tatăl, care nu se poate desprinde sufleteşte de codru şi- 
1 visează noapte de noapte. Dar Zmeul Zmeilor şi cei şase fraţi ai 
săi dau năvală şi fură visele tuturor oamenilor. Cavalerul Albastru 
se oferă să-i ajute să le recupereze, cu condiţia să fie ajutat de un 
tovarăş. Radu se oferă, încalecă pe un mânz fermecat, învaţă să 
mânuiască paloşul. Zmeii se sperie, recurg la tot felul de tertipuri 
ca să-şi scape pielea şi să-şi salveze averile jefuite de la oameni. 
Şmecheria încercată în timpul luptei de la egal la egal se întoarce 
împotriva fruntaşului zmeilor, care piere. Mama Zmeilor se 
răzbună şi-1 farmecă pe Radu, îi promite marea şi sarea, îl face să- 

şi piardă minţile şi să-şi omoare tovarăşul. Noroc cu corbul şi cu 
frunzele de sângeran, care vindecă orice rană. Revenit la viaţă, 
Cavalerul Albastru îl eliberează pe băiat din temniţa zmeilor şi, 
luptând împreună, îi înving pe ticăloşi după o bătălie care a durat 
trei zile. Singura rămasă în viaţă este bătrâna zmeoaică. 
Ameninţată cu dărâmarea castelului, ea le redă oamenilor visele. 
Voinicii îşi vindecă tăieturile, mai întâi pe cele ale tânărului, apoi 
cele ale cavalerului, dar nu le ajung frunzele de sângeran. Din 
fericire, cele 100 de zile de permisie ale viteazului se termină în 
zori şi el se întoarce pe propriul tărâm, unde poate fi salvat. 

O altă poveste de factură eroică este şi „Merişor cel Viteaz", 
în împărăţia lui Decembrie Vodă, tatăl lui Ianuarie şi Februarie, 
unde supuşii poartă nume ca Frigurosul, Tremurici, Degeratul, 
îngheţatul, se naşte un copil pe care părinţii îl botează Merişor, la 
propunerea unchiului său, om din Ţara Livezilor. Ca să scape de 
prunc şi să-1 vadă omorât, stăpânitorul îi cere să-i aducă Steaua 
Polară pe pământ, să-1 omoare pe lupul cu ochi de jăratic şi colţi 
de oţel, să-i ducă o scrisoare balaurului cu două capete. Ultimul îl 
cruţă şi-i dăruieşte o floare menită să readucă primăvara în ţară. 

în Ardeal se zice că un om devine cu adevărat bărbat abia 
când a ridicat o casă, a zămislit un băiat şi a sădit un pom. Iată 
exemplificarea imperativă a unui fel de a în armonie cu natura 
mult mai concret decât veşnica afişare festivă a zicalei: „Românul 
e frate cu codrul." Plantarea unui puiet aduce verdele vieţii 
aproape de casă, umple grădina de ramurile şi rămurelele unde se 
adăposteşte păsăretul, umbreşte casa în vremea arşiţei din vară, 
îndulceşte aşteptarea din timpul iernii cu roadele toamnei. Pomul 
de sub fereastră este adevărul prezent care îşi întinde rădăcinile 
adânc în subconştient, în stratul unde din fragedă copilărie mă 
podidesc emoţiile. De acea, „Meşterul de viori" a rămas 
întotdeauna preferata mea. Există multă durere, speranţă şi 
împăcare în povestea bătrânului lutier rămas fără copii şi ucenici. 
Pădurea vede că talentatul om devine din ce în ce mai nefericit, 
deoarece nimeni, cu o excepţie, nu vrea să-i ducă meseria mai 
departe. Spiritul vieţii îl revendică, îi oferă nemurirea şi, după 

acceptare, îl transformă în cel mai falnic arbore al codrului. Dar 
tăietorii vin din sat să-şi facă lemne şi, în vreme ce îşi trag sufletul 
la poala bradului-om, se plâng cât de fadă a devenit viaţa în lipsa 
muzicii, povestesc cum a fugit în lume ucenicul măcelarului, ca 
să-1 caute pe meşterul de viori. Când fugarul cu plete aurii vine el 
însuşi în pădure, arborele cere să devină iar om, pentru că numai 
astfel poate să-şi împlinească menirea. 

Nicolaescu Cochinescu rămâne un mare povestitor pe care 
politica şi justiţia l-au răpit pe nedrept literaturii române. 



Despre: 

Nicolae Cochinescu - Cavalerul albastru şi alte povestiri 
Editura Ion Creangă, Bucureşti, 1971 

Apărut în: 

Caiete Silvane nr.51 / aprilie 2009, pag. 32-33 

Ein Mann, ein Doktor... 

în cer, se ştie, păstrătorul cheilor de la Poarta Raiului este 
Sfântul Petru. Aici, pe pământ, în sala de operaţie, funcţia similară 
este deţinută de medicul anestezist. Jiboul nu are nici unul, de aceea 
toate cazurile de intervenţie chirurgicală sunt redirecţionate înspre 
Zalău. Când te afli pe masa de operaţie, medicul îţi pune pe faţă o 
mască şi te roagă să numeri în ordine inversă: 10, 9, 8... Dacă ajungi 
să spui „1", ceva nu este în ordine şi lucrurile se complică. Dacă nu 
ajungi până acolo, e „de bine". 

Vasile Daraban e un astfel de medic cu puteri depline asupra 
vieţii şi morţii. Nu-1 cunosc personal, iar felul cum a ajuns la mine 
cel de-al doilea roman al său, intitulat „Fără resentimente" (primul a 
fost „Două cercuri"), constituie în sine o aventură. Nu este singurul 
doctor cu aptitudini creative, căruia îi place să scrie atunci când are 
un pic de timp liber. In topul meu personal, preferatul este Vasile 
Voiculescu, primul scriitor român care a ţinut o rubrică de sfaturi 
medicale la Radio Bucureşti şi a încercat să le explice oamenilor, 
vorba lui Topârceanu: „pentru ce să dea cu var". Lista îi cuprinde, în 
ordine alfabetică, pe Mihail Bulgakov (neapărat să citiţi „Ştergarul 
cu cocoş"), Michael Crichton, Arthur Conan Doyle, Alfred de 
Musset etc. Recent, l-am văzut la televizor pe Sebastian A. Corn 
(pseudonimul lui Florin Chirculescu), iar în vară, când s-a răsturnat 
un microbuz în prăpastie, şi pe Cotizo Draia. Din păcate, trebuie să 
se întâmple o catastrofă pentru ca medicii dornici să se evidenţieze ca 
scriitori să apară la o oră de vârf pe micul ecran. 

Eroul principal din romanul prezentat aici şi acum este 
profesorul doctor Andreas Schneider din Timişoara. Intriga naraţiunii 
se derulează pe două planuri întreţesute, unul trecut şi altul prezent, 
care se întâlnesc în final. Autorul posedă ştiinţa construirii unei 
poveşti şi-şi temporizează acţiunea cu multă îndemânare, astfel încât 

să-1 ţină pe cititor în priză până la sfârşit. în esenţă, este o poveste de 
dragoste, un triunghi amoros ale cărui laturi sunt formate din 
virginala Ilona Barton şi demonica Elena Baciu, dar lucrurile nu se 
opresc la nivelul unui „roman din seria Harlequin", ci, spre câştigul 
tuturor, ating câteva dintre problemele gingaşe din trecutul recent al 
României. 

Ilona este copila, respectiv nepoata unor chiaburi unguri, 
deportaţi în Bărăgan la începutul anilor '50, a căror singura vină 
fusese faptul că deţinuseră o moară în comuna Jebel, judeţul Timiş. 
Rămasă orfană pe la vârsta de 5 ani, ea ajunge în grija lui Ekrem 
Rozgonete, un turc de treabă, şeful haltei de tren din Jegălia, mutat 
apoi cu slujba la staţia CFR de lângă staţiunea Neptun. El îi spune 
Ilknur şi ar dori s-o vadă măritată cu Aii, un pescar din colonia de pe 
ţărmul Mării Negre. Andreas, încă student la medicină, o întâlneşte 
când însoţeşte trei copii trimişi la sanatoriul estival şi este cucerit 
instantaneu. Când tatăl ei adoptiv face un atac de cord şi moare, 
singura nădejde a Ilonei rămâne tânărul de care se îndrăgostise. El 
nu-i înşeală aşteptările, îşi convinge părinţii s-o primească în casă, ba 
chiar să-i susţină strădaniile de a învăţa carte. Cucerită de muzica pe 
care o ascultase la un mic aparat radio primit cadou, tânăra descoperă 
pianul şi, în cele din urmă, cu ajutorul bunicii Hedwiga, devine o 
artistă apreciată. In ziua când împlineşte 18 ani, Andreas îi cere mâna 
şi se căsătoreşte cu ea, spre dezolarea Elenei Baciu. 

Aceasta era asistentă medicală şi vom vedea că avea o fire 
nehotărâtă şi răzbunătoare. Ar fi putut să-1 cucerească pe băiat atunci 
când el i-a făcut o vizită acasă, în satul Bocicoi de pe Valea Vişeului, 
dar ea, în loc să-1 aştepte în gară, preferase să meargă la o petrecere 
în Sighetul Marmaţiei. Senzuala blondă n-a realizat pe loc ce 
greşeală imensă a făcut şi şi-a continuat strădaniile de a-1 prinde în 
mreje, deşi n-a fost încurajată în acest sens. Ca să-şi atingă scopul, 
transformat încetul cu încetul în monomanie amoroasă, ea s-a 
transferat de la Huedin la Timişoara. Apoi, a ajuns chiar să lucreze 
împreună cu Andreas, dar atât. Furioasă, a profitat de faptul că 
tânărul conferenţiar ajunsese să-i aibă în grijă pe studenţii medicinişti 
şi 1-a pârât („1-a turnat") la Securitate, pentru că omul fusese prezent 

la un chef unde, la un moment dat, după mai multe beri, cineva 
cântase „Deutschland liber alles", imnul Germaniei naziste. Andreas 
nici n-a băgat episodul în seamă, însă în perioada naţionalismului 
comunist din ultimii ani ai „Epocii de aur" faptul reprezenta un delict 
politic major, aşa că promiţătorul cadru universitar este dat afară din 
facultate şi din partid, apoi trimis să fie un simplu medic la mina din 
Teliuc. Cu un pic de noroc (pe care, se ştie bine, şi-1 face omul), 
ajunge în cele din urmă la spitalul din Lugoj. 

Din fericire, izbucneşte Revoluţia din Decembrie '89 şi Andreas 
se poate întoarce pe postul ocupat anterior. Elena Baciu fuge în Italia, 
unde se căsătoreşte cu un italian bogat. Dar justiţia divină intervine şi 
femeia se îmbolnăveşte grav. Ea nu poate fi vindecată decât printr-o 
operaţie extrem de periculoasă, iar cel chemat s-o efectueze este 
(culmea ironiei!) tocmai doctorul pe care se răzbunase cu atâta furie. 
Noi ne oprim aici cu relatarea intrigii, rămâne ca dumneavoastră, 
cititorii cei curioşi, să căutaţi şi să citiţi volumul. 

Vasile Daraban foloseşte un stil ceremonios, care impune adesea 
o distanţă sesizabilă între narator şi personaje. Vocea auctorială este 
dominantă, lăsând prea puţin loc pentru îndoielile şi opţiunile eroilor, 
care evoluează pe traiectorii liniare, dar, odată prinşi în joc, n-am fost 
deranjaţi de aceasta. Să remarcăm şi curajul de a ţese într-o poveste 
pe înţelesul tuturor mărturii despre lucrurile teribile petrecute în 
Bărăgan sau sub oblăduirea Securităţii. Miza cărţii este una morală, 
iar prin alegerea săvârşită, Andreas Schneider se dovedeşte a fi un 
om în deplinătatea cuvântului. 

Despre: 

Vasile Daraban - Fără resentimente 
Editura Clusium, Cluj, 2007 

Apărut în: 

Caiete Sil vane nr. 50 / martie 2009, pag. 31 

Sucite şi răsucite 

Vara aceasta ne-a adus un debut jibouan neaşteptat, odată cu 
apariţia studentului Andrei Daroczi (n.1984) în antologia 
„Spiralele vieţii", publicată de Editura Anamarol din Bucureşti. 
Ca o mărturie a vitezei cu care litera scrisă se poate întipări în 
pagină acum, dincolo de pragul mileniului III, să remarcăm 
apocaliptica viziune a basarabeanului Mihai Cucereavii, transpusă 
într-un poem scris cu doar o lună în urmă, în 6 iunie 2006, dar 
deja prezentă în cuprinsul cărţii. 

Pe coperta din spate, pe un pergament întins lângă o călimară, 
o pană de gâscă a notat o propoziţie menită să fie un motto al 
volumului ce reuneşte 19 autori de vârste, experienţe literare şi 
profesii diferite: „Poezia se naşte din meditaţie şi inspiraţie." în 
„Cuvânt înainte", antologatoarea Rodica Elena Lupu, ea însăşi 
poetă, îşi completează ideea în modul cel mai nefericit cu putinţă: 
„meditaţia este o însuşire (sic!); inspiraţia este un talent". Apoi 
ţinteşte cu curaj celebrul verset din Evanghelie, unde se spune că 
mulţi sunt cei chemaţi, însă puţini sunt cei aleşi: „Mulţi oameni 
pot să mediteze dar puţini sunt inspiraţi". 

Prefaţa cuprinde şi alte idei care ar fi trebuit atent cumpănite: 
„limba nu atârnă de la cel ce scrie, ci de la cei ce citesc". Dacă nu 
ştiţi cum atârnă o limbă, gândiţi-vă la Zdreanţă al lui Arghezi în 
vreme de caniculă şi veţi afla imaginea potrivită. Subscriem întru 
totul opiniei că: „scriitorul trebuie să-şi dea seama cum alege, cum 
întrebuinţează şi cum aşează vorbele, pentru că o vorbă rău aleasă 
nu are pentru toţi cititorii înţeles, una rău întrebuinţată strică 
înţelesul, iar una rău aşezată îl supără pe cititor". Dar, mai rău 
decât vorbele, dor numele stâlcite - în cazul lui Andrei Daroczi 
(forma folosită în prezentarea de la pag. 73, aşa cum o ştim şi noi), 

el a fost trecut greşit: DOROCZI, atât pe pagina de titlu, cât şi pe 
coperta IV. 

Ca orice volum colectiv de debut, „Spiralele vieţii" cuprinde 
laolaltă poeţi ce promit alături de autori neînzestraţi, dar care au 
ţinut să se vadă cuprinşi între nişte coperţi. Dar să uităm de tot 
ceea ce e lumesc şi să gustăm sublimul poeziei: „Sunt iar vestala 
gândului, tăcerea mi-e tortura/ plătind tribut cuvintelor rostite, mă 
înclin,/ în zgurile durerii cresc orgolii, pe măsura/ frumuseţii 
pentru care minţim că mai slujim!" (Liliana Filişan - 
Excomunicare); „profesori contabili studenţi/ fură din librării 
cărţi/ fenomenul ia amploare/ librarii montează camere de filmare/ 
prind hoţii/ dacă fură oamenii cărţi/ degrabă nu vom avea proşti" 
(Mihai Cucereavii - Hoţi de carte); „Miroase-a verde în păduri 
adânci,/ A zmeură şi a poieni întinse,/ Pâraiele se-aruncă-n prag 
de stânci/ Şi hohotesc, de clocot neînvinse." (Elena Munteanu - 
Miroase-a verde); „copiii nu se cern prin site/ şi nu se-aleg în răi 
sau buni/ căci Cel de Sus când ni-i trimite/ ne umple casa de 
minuni" (Ovidiu Oana - Copiii nu se cern prin site); „Rămâneţi 
voi, critici, în urmă, cu-al vostru gând născut din sare..." (Andrei 
Daroczi - Rămâneţi voi...) 

Despre: 

* * * - Spiralele vieţii (antologie) 
Editura Anamarol, Bucureşti, 2006 

Apărut în: 

Caiete Silvane nr.19 / ?? 2006, pag. 2 

Pedagogi sălaj eni de nota (20)10 

„Enciclopedia managerilor educaţionali de (20)10" este o 
lucrare de referinţă, un ghid de tip „Who's Who", realizat pe baza 
unui chestionar distribuit la nivel naţional tuturor conducătorilor 
(directori, inspectori, metodişti etc.) din diferitele instituţii ale 
învăţământului preuniversitar. Volumul, coordonat de profesorii 
Doru Dumitrescu (inspector general în M.E.C.T.S.) şi Ciprian 
Năprădean (Editura EDU, Târgu Mureş), a apărut anul trecut cu 
sprijinul Ministerului Educaţiei, Cercetării, Tineretului şi 
Sportului. 

Managementul, atât ştiinţă cât şi artă, implică o utilizare 
eficientă a resurselor umane, mijloacelor tehnice, financiare şi 
informaţionale în vederea atingerii obiectivelor propuse. 
Managerii sunt factori de decizie, care acţionează pe baza 
capacităţii proprii de analiză şi diagnoză, apreciează competenţa 
subordonaţilor conduşi, ştiu cum să comunice cu oamenii, cunosc 
felul cum pot fi rezolvate eficient sarcinile specifice fiecărui 
domeniu şi iau în calcul posibila evoluţie ulterioară a societăţii. în 
cazul învăţământului, ei deservesc nevoile de formare, învăţare, 
educare ale colectivităţilor deservite şi, în acest scop, asigură 
servicii specializate, competente şi eficiente, atât de necesare în 
vremurile agitate şi nestatornice de la începutul secolului al XXI- 
lea. 

Cităm din „Argumentul" de la începutul cărţii: „Unică în 
peisajul ghidurilor special create pentru educaţie (Ghidul şcolilor, 
Ghidul resurselor educaţionale) lucrarea se doreşte un început în 
scrierea biografiilor celor care conduc, pe diferite paliere, unităţi 
reprezentative sau mai puţin cunoscute ale preuniversitarului 
românesc." 

Fişele enciclopedice cuprind fiecare câte o microbiografie (un 
fel de CV redus la esenţial) completată cu datele de contact 
(adresă, număr de telefon, e-mail). Ultimele trei întrebări 
constituie un scurt interviu, unde cei chestionaţi răspund la trei 
întrebări, privind cea mai importantă realizare ca manager 
educaţional, un exemplu de proiect educaţional eşuat şi ce hobby 
au (în top, lectura şi/sau sportul). 

Volumul a adunat 207 nume, printre care (2,8 %, ca pondere) 
şi câteva ale unor pedagogi sălăjeni: Măria Cordea (Grup Şcolar 
„Gheorghe Pop de Băseşti" Cehu Silvaniei), Iosif Daroczi (Şcoala 
Gimnazială „Lucian Blaga" Jibou), Gabriel Dorolţi (Şcoala 
Gimnazială „Corneliu Coposu" Zalău), Alexandru Jako (Liceul 
Sportiv „Avram Iancu" Zalău), Mariana Nicoleta Meleg (Şcoala 
Gimnazială „Mihai Eminescu" Zalău), Mona Angela Pănican 
(Şcoala Gimnazială „Corneliu Coposu" Zalău). 

Pe parcursul răsfoirii volumului, am întâlnit şi oameni născuţi 
în judeţul Sălaj, dar plecaţi de aici şi însărcinaţi să conducă unităţi 
de învăţământ din alte părţi ale ţării, precum Âgoston Zsolt-Ârpâd 
(Gimnaziul „Zaharia Boiu" Sighişoara, jud. Mureş) şi Lidia Mia 
Şigovan (Şcoala Generală nr.l Bistriţa). Să remarcăm aici faptul 
că o bună parte dintre cei prezenţi şi prezentaţi n-au completat 
rubrica „Data şi locul naşterii". 

Lucrarea a fost distribuită gratuit tuturor persoanelor cuprinse 
într-însa, precum şi bibliotecilor judeţene din ţară. 

Despre: 

* * * - Enciclopedia managerilor educaţionali de (20)10 

Editura Edu, Tărgu Mureş, 2011 

Eminescu şi „Veneţia" 



Legenda Veneţiei 

Către mijlocul veacului al V-lea, în prag de Ev Mediu, Roma 
se scufunda tot mai mult în mocirla propriei imoralităţi. Tonul îl 
dădea chiar sora împăratului, Grata Iusta Honoria, care chiar era o 
femeiuşcă nesătulă. Când Valentinian al III-lea s-a săturat de 
isprăvile ei, a încuiat-o în casă şi a pus o companie de elită să facă 
de gardă la uşa ei. în replică, Honoria a trimis un inel de logodnă 
lui Attila, apoi, dacă a văzut că regele hunilor nu se grăbeşte să 
alerge în ajutorul ei, 1-a sedus pe ofiţerul însărcinat s-o păzească. 
Disperat, Valentinian a trimis-o în cele din urmă la o mănăstire de 
maici din Ravenna. 

între timp, lumea cunoscuse o schimbare politică majoră. 
Locul împăratului bizantin Theodosiu, care căzuse de pe cal şi îşi 
rupsese gâtul, fusese ocupat de Marcian, un general bătrân şi 
sever, deloc dispus să le facă vreo concesie hunilor. Attila, care 
avea tot atâta minte cât Măria Tereza, împărăteasa care peste 
veacuri a impus în politica externă principiul: „să se lupte alţii, tu, 
preafericită Austrie, mărită-te", n-a dorit să-1 zgândăre, aşa că a 
schimbat foaia şi s-a prefăcut interesat de oferta Honoriei. Avea 
deja câteva zeci de neveste, una în plus sau în minus zău că nu 
mai conta, mai ales dacă-i aducea ca zestre o jumătate de 
împărăţie. 

Valentinian i-ar fi dat-o bucuros, numai să scape de pacoste, 
dar cu condiţia să-şi păstreze neştirbit imperiul. Cum nu s-au putut 
înţelege asupra acestui „mic" amănunt, Attila a pornit la război, 
îndreptându-se către Galia, cu speranţa că francii i se vor alătura şi 
împreună îi vor bate pe romani. Precum se întâmplă adesea, 
socoteala de acasă nu s-a potrivit cu cea de pe câmpul de luptă şi 

ultima bătălie, cea de pe Câmpiile Catalaunice, s-a încheiat 
indecis. Văzând pierderile, regele hunilor a hotărât să se retragă pe 
moment, dar în anul următor a reluat campania armată. De această 
dată a pornit din Pannonia drept împotriva Romei. 

Pe drumul către sud, situată undeva pe la carâmbul cizmei 
italiene de azi, îi stătea în cale Aquileia, o măreaţă cetate cu 
200.000 de locuitori, cu ziduri trainice, înconjurate de apele 
Natissei. Attila a asediat-o vreme îndelungată, fără succes. Bine 
aprovizionată cu muniţii şi alimente, Aquileia părea de necucerit. 
Regele hunilor chiar ajunsese să se gândească că nu merită să-şi 
piardă timpul cu ea şi mai bine s-ar grăbi către capitală, când într- 
o bună zi i se arată un semn: văzu o barză, ce-şi avusese cuibul 
undeva în oraş, zorindu-şi din spate puii să părăsească zona. Le-o 
arătă ostaşilor săi, iar aceştia, oameni din stepă, încrezători în 
simţurile animalelor, porniră imediat la asalt. 

Barza presimţise corect cele ce aveau să se întâmple: hunii au 
cucerit „Roma Nordului" şi au distrus-o până la temelii. Puţinii 
supravieţuitori au fugit în lagunele de pe ţărmul mării, zone 
mlăştinoase unde hunii, popor călare, nu puteau să-i urmărească. 
Aici fugarii şi-au reconstruit casele, au pus temeliile unui oraş 
clădit pe ape. Oricui se minuna şi întreba cum de s-au aşezat 
acolo, îi răspundeau: „Veni etiam", adică „până aici am venit eu". 
De aici, zică-se, îşi trage numele Veneţia. 

Sonetul eminescian 

Cititorul care în iarna anului 1883-1884 lua în mână 
„Poesiile" domnului Mihail Eminescu, adunate în volum de Titu 
Maiorescu „dintr'un sentiment de datorie literară" şi publicate în 
lipsa „îndreptărilor ce avea de gând să le facă" autorul, avea 
surpriza să descopere mai multe poezii inedite. Una dintre ele era 
un sonet, ce începea cu versul: „S'a stins viaţa falnicei Veneţii..." 

Imaginea înfăţişată este una apocaliptică, de parcă temuţii 
războinici călare pe caii cei mărunţi de stepă ar fi răzbătut prin 
veacuri şi, cu tenacitatea lor caracteristică, ar fi luat urma 

refugiaţilor aquileieni ca să împlinească osânda menită în vechime 
de Dumnezeu: în miez de noapte, gondolele se leagănă cu 
felinarele stinse, în lumina fantomatică a Lunii, care împroşcă 
pereţii caselor cu o terifiantă spoială: moartea. In afară de 
clipocitul valurilor prin care veşnic tânărul Okeanos, personificare 
a mării, plânge pe canale izbind în zidurile vechi, nu se aud 
cântece, nu răsună paşi pe scările de marmură: „ca'n ţinţirim 
tăcere e'n cetate". Doar clopotul bisericii San Marco răsună în 
răstimpuri, parcă pentru a marca trecerea a tot atâtea convoaie 
funerare pe drumul fără de întoarcere, purtate în întuneric de 
luntraşul Caron. Precum Dante în „Divina Comedie", Poetul nu ne 
lasă nici o speranţă: „nu'nvie morţii - e'n zadar copile!" 

Prima traducere în maghiară 

Volumul de versuri editat de Maiorescu a ajuns în cele din 
urmă şi la studenţii Seminariului teologic din Gherla. Aici 
funcţiona o societate de lectură, numită „Alexi-Şincaiana", care în 
1887 era condusă de vărul lui Petre Dulfu, ajuns mai târziu vicar 
al Silvaniei şi senator de Sălaj, Emiliu Bran. Seminariştii editau o 
revistă manuscrisă, apărută începând din 1869, intitulată „Steaua 
mării", printre colaboratorii căreia figura în 1887 şi fratele mai 
mic al lui Emil, Laurenţiu Bran. Acesta, vrăjit de frumuseţea 
versului eminescian, s-a străduit să-1 transpună cât mai fidel în 
limba maghiară. Era primul român care încerca să depăşească 
barierele lingvistice şi să promoveze lirica Poetului printre cititorii 
maghiari. 

în ianuarie 1889, deci încă în timpul vieţii lui Eminescu, 
Laurenţiu Bran publica în nr.3 al gazetei „Szilâgy-Somlyo" prima 
dintre ele: „Miert nem josz" (De ce nu-mi vii), urmată apoi de 
„Melancholia" (Melancolie) în nr.4, „Tâvol toled..." (Departe sunt 
de tine) în nr.8, „Elvâlâs" (Despărţire) în nr.10, „A buvos vadâsz" 
(Povestea teiului) în nr.23. După ridicarea Poetului la ceruri, 
toamna târziu, în nr.41/1889, apărea şi melodioasa „Somnoroase 
păsărele", tradusă cu titlul: „J6 ejszakât!". Deşi avea de trecut 

peste emoţiile examenelor de absolvire, iar mai târziu s-a căsătorit 
şi a fost hirotonisit preot, Laurenţiu Bran a continuat seria 
traducerilor şi în 1890, când au apărut poeziile: „De câte ori 
iubito" ("Mikor eszembe jutsz...") în nr.9/1890, „Din valurile 
vremii" ("Ido hullâmaibol") în nr. 1 1 şi sonetul la care ne referim 
("S-a stins viaţa...") în nr.23. Rethy Andor, cercetătorul ale cărui 
date le-am utilizat mai sus, a identificat o singură apariţie în 
colecţia „Szilâgy-Somlyo" pe anul 1891: „Nem ertesz meg..." (Nu 
mă înţelegi...) în nr.17. 

Numit preot paroh în Băiţa de sub Codru, iar mai apoi la 
Someş Săplac (azi Aluniş, jud. Sălaj), Laurenţiu Bran a continuat 
să traducă şi alte mărturii ale geniului eminescian, dintre care 
amintim doar: „Luceafărul", „Glossa", „Mai am un singur dor", 
„Scrisoarea I" etc, poezii publicate în antologia „Român 
koltokbol" (Din poeţii români), alcătuită împreună cu prietenul 
său Revay Kâroly, volum tipărit de Simon Aurel şi T. Misztotfalu 
din Baia Mare în 1909. Ulterior, poeziile „De ce nu-mi vii" şi „Şi 
dacă..." au fost republicate între 1911 şi 1912 în paginile foii 
maghiare „Zsibovideki Hirlap" (Gazeta de Jibou), publicaţie 
tipărită în centrul de plasă unde, după Primul Război Mondial, 
Laurenţiu Bran avea să conducă unul dintre „despărţămintele" 
Astrei. 

Traducerea maghiară a sonetului „veneţian" a apărut, tot în 
1890, şi în „Tribuna" sibiană, publicaţie unde fraţii Bran au 
colaborat cu traduceri, studii dialectale, poezii şi obiceiuri din 
popor. Peste decenii, în 1939, revista „Convorbiri literare" edita 
cu prilejul împlinirii unei jumătăţi de veac de singurătate 
românească un impresionant volum comemorativ (el număra 
aproape 1000 de pagini). Aici, pornind pe urmele unui studiu al 
lui Gâldi Lâszlo, A. P. Topor publica un articol cuprinzător: 
„Eminescu în literatura maghiară", unde, în lipsa colecţiei sau a 
unei surse de informaţii mai complete, punea un semn de 
întrebare: sonetul publicat de L. Bran este chiar cel despre 
Veneţia? 

Avea să-i răspundă Leontin Ghergariu, pe atunci directorul 
liceului de băieţi din Zalău, în paginile unei reviste apărute în 
zbuciumata toamnă a anului 1940, „Ţara Silvaniei": 

"Ţinem să amintim că în numărul 9 al gazetei Szilâgy- 
Somlyo a apărut tradusă poezia „De câte ori iubito" şi nu „Când 
amintirile". Apoi : Sonetul din „Szilâgy-Somlyo" e sigur : „S-a 
stins vieaţa" şi în sfârşit poeziile nu sunt semnate cu pseudonimul 
Szamosujvâri, ci sub titlu e trecut : „Românbol", iar la urmă : 
Eminescu." 

După Laurenţiu Bran, sonetul „S-a stins viaţa..." a mai fost 
tradus în maghiară de Keresztury Sândor, Kovâts Jozsef, Gâldi 
Lâszlo, Finta Gero, Fekete Tivadar, Kibedi Sândor, Detrehemy 
Jozsef, etc. 

"Plagiatul" veneţian 

Dacă în nordul Ardealului, pe valea Someşului, seminariştii 
teologi l-au ales pe Eminescu drept model literar şi chiar s-au 
străduit să apropie opera lui de cititorii maghiari (altminteri, 
ungurii formează cel mai numeros grup de traducători ai lui 
Eminescu, opera poetului fiind tălmăcită integral şi publicată în 
multe şi diferite ediţii), nu acelaşi lucru se întâmpla în sud, într-un 
alt centru important de spiritualitate românească, cel aflat la 
îngemănarea Târnavelor. 

In 1891, anul în care Laurenţiu Bran îşi încheia seria de 
traduceri publicate în „Braşovul Nordului" (cum era alintat Şimleu 
Silvaniei), în Blaj, stinsul focar al revoluţiei transilvane de la 
1848, apărea un volum anonim, bine îndesat, cuprinzând „213 
pagini de scrisoare măruntă" (Nicolae Iorga), menit să desfiinţeze 
opera lirică a lui Eminescu. Desigur, autorul unei asemenea 
încercări aberante n-a putut rămâne multă vreme necunoscut şi a 
fost repede identificat în persoana unui canonic din localitate, 
Alexandru Grama, dar trebuie să remarcăm că „studiul" său ar fi 
rămas o curiozitate în manuscris dacă n-ar fi fost sprijinit de o 
sumedenie de alte capete „luminate" de la foaia „bisericească- 

politică" Unirea din Blaj. Grama, al cărui „fin simţ literar" a fost 
comparat ironic de Nicolae Iorga cu cel al lui Alexandru 
Macedonski, cel mai pătimaş detractor al lui Eminescu, încerca 
să-1 prezinte pe „Luceafărul poeziei române" drept un Lucifer 
pierzător al sufletelor tinere, denunţându-i opera, „în termeni 
agresivi şi vulgari, ca un pericol public pentru educaţia tineretului, 
prin pesimismul ei, prin lipsa de aderenţă la idealurile morale şi 
naţionale ale societăţii româneşti" (Dim. Păcurariu). 

Canonicul, un om totuşi familiarizat cu marile valori din 
literatura universală şi un admirator pătimaş al lui Andrei 
Mureşanu, socotea lirica eminesciană drept lipsită de orice interes 
artistic, contestând vehement şi dement talentul Poetului, 
prezentat drept un facil imitator al poeziei populare ("Doina", „Ce 
te legeni codrule?") ori ca un plagiator al poeţilor germani, 
precum Heine sau Platen. Acesta din urmă, „poet destul de rece şi 
de pedant" (Nicolae Iorga), a scris mai multe sonete inspirate de 
Veneţia, printre care şi unul reprodus de palida faţă bisericească în 
paralel cu textul eminescian. Cutezăm să vă prezentăm strofa 
citată, în traducerea noastră: „Veneţia mai dăinuie doar în tărâmul 
de vis/ De-acolo flutură umbre din zilele bătrâne,/ Al republicii 
leu zace ucis,/ Şi goale stau închisorile hapsâne" şi vă lăsăm să 
comparaţi singuri cele două texte. 

"Atâta asemănare", zice Iorga, „poate fi doară că Platen îşi 
mântuie sonetul cu destul de prozaicul: «Das Rad des Gliicks kann 
nicht zuriick bewegen» (roata sorţii nu poate merge înapoi), pe 
când la Eminescu o frază analoagă: «Nu-nvie morţii, e în zadar 
copile!» are o frumuseţă cu totul alta, sunet de limba de aramă a 
vechiului «preot», sfântul Marc, plângând trecutul". 

Cititorul curios să afle mai multe despre „păcatul de care s-a 
făcut vinovat Popa Grama" (L. Blaga) va găsi un dosar judicios 
întocmit în cartea lui Ion Buzaşi, „Eminescu şi Blajul". în ceea ce 
priveşte paternitatea sonetului, George Călinescu avea să pună 
punctul final al disputei, recunoscând că Eminescu avea o 
„predilecţie pentru poeţii mai mărunţi, uneori chiar anonimi, de 
unde putea să-şi ia, nestingherit, idei pe care apoi să le topească cu 

desăvârşire în fraza lui personală. (...). Veneţia e aproape o 
traducere după Venedig a obscurului Cajetan Cerri (Aus einsamer 
Stube). (...) în Veneţia contribuţia personală îndepărtează într-o 
măsură oarecare traducerea de originalul german, Venedig de 
Cajetan Cerri (...). Obişnuinţa, şcoala ne mai fac să ascultăm cu 
plăcere versurile sentenţioase ale acestui sonet corect, precum: 
Okeanos se plânge pe canaluri.../ «Nu-nvie morţii - e-n zadar, 
copile!», dintre care cel din urmă e o simplă traducere: «Lass ab! 
die Todten stehn nich auf, o Knabe!»". 

Totuşi, îi rog pe cei care vor sări imediat să-1 acuze pe 
Eminescu, bazându-se pe autoritatea lui Călinescu, să nu uite că 
volumul de „Poesii" a fost întocmit de Titu Maiorescu, care se 
prea poate să fi crezut că tot ce a găsit în lada cu manuscrise 
aparţine Poetului. 

Scandalurile din jurul acestui sonet nu se opresc aici. Ca să 
fim riguroşi până la capăt, trebuie să amintim că există şi un poet 
neamţ care a fost incriminat că a plagiat varianta eminesciană a 
sonetului. Acuzaţia a fost formulată în iunie 1910, de un misterios 
Christian, într-o notă introductivă ce însoţea două traduceri ale 
sonetului, publicate în gazeta moldo- vlahă „Mişcarea": una în 
franceză, a Margaretei Miller-Verghy, declarată curat ca tălmăcire 
şi alta, în germană. Aceasta din urmă fusese descoperită în 
numărul 14 din 1891 al revistei nemţeşti „Splitter", unde apăruse 
iniţial şi era semnată de I. Bettelheim, un poet necunoscut, asupra 
căruia se revărsa tot patosul la fel de anonimului contestatar. 

Amazonia, fii bărbată! 

„Surori pe veci amazoane" este cel de-al doilea roman 
publicat de Ancuţa Mărieş. Primul, „Lorzii de la capătul 
deşertului" (Editura Dacia, Cluj, 1998), a fost laureat cu premiul 
pentru proză al Uniunii Scriitorilor filiala Cluj. Recent, într-o 
cronică a vieţii de cenaclu, Daniel Hoblea anunţa că autoarea a 
început să lucreze la un alt treilea text de amploare, despre care 
încă nu se ştie dacă va fi un scenariu de film ori un nou roman. 

„Surori pe veci amazoane" a apărut în 2006, tot la Editura 
Dacia şi descrie o lume bazată pe (vorba autoarei) „un matriarhat 
feroce": dominant şi expansiv. Amazonia a fost iniţial o planetă de 
la marginea împărăţiei, terraformată de Şapris, prima „maică 
totală" şi întemeietoarea unei secte religioase inedite, postcreştine, 
cu ritualuri de inspiraţie tantrică. în timp, Statul Femeiesc a 
devenit o forţă politică majoră, capabilă să impună şi să controleze 
împăraţi. 

întemeierea unui sistem social pur feminin a avut drept cauză 
o dezolantă poveste de dragoste. După ce 1-a iubit cu ardoare pe 
Dan şi i-a născut şapte fiice, Şapris a fost părăsită şi a trecut 
printr-o profundă depresie psihică („Chinurile lui Şapris"), din 
care s-a eliberat abia după ce a avut viziunea unui „spaţiu sacru, al 
vindecării, al revelaţiei şi al armoniei". A fost o coborâre în 
Infern, din care s-a reîntors schimbată şi înzestrată cu o serie de 
capacităţi paranormale. Şi-a dorit ca fiicele ei să nu sufere 
niciodată de dezamăgire în dragoste, aşa că s-au refugiat împreună 
pe planeta natală, unde şi-au impus punctul de vedere. Doctrina 
amazoniană, a femeilor care trăiesc şi înfloresc doar printre femei, 
a derivat dintr-o perturbare a echilibrului natural şi a încercat să 
statuteze iluzia controlului unilateral, cu toate primejdiile latente 
rezultante dintr-o astfel de mistificare: în Templul împărtăşaniei, 

feminitatea este reprezentată bifrontal, în alb şi negru, ca un 
cumul al celor două principii complementare: Divina 
Vindecătoare (izvor al creaţiei) şi împărăteasa Mamă (sursă a 
distrugerii). 

Societatea amazoniană şi-a creat propriile mecanisme de 
funcţionare. Pe planetă coexistă mai multe „ordine de măicuţe", 
cu preocupări foarte bine definite. Pentru că bărbaţii nu sunt 
admişi pe planetă (cu unele excepţii, pentru ca împărăteasa să n- 
aibă parte de un trai ascetic), „Ordinul împărtăşaniei" cuprinde 
misionarele care recoltează spermă din celelalte lumi, materie 
primă gestionată şi folosită de reprezentantele din „Ordinul Bunei 
Cuviinţe" pentru repopularea curentă. în science-fiction, când 
întâlnim câte o consorrorie de iniţiate preocupate cu selectarea şi 
menţinerea unei linii genetice, primul lucru de care ne amintim 
sunt călugăriţele Bene Gesserit din marele ciclu epic „Dune" de 
Frank Herbert. Spre deosebire de acestea, templierele de pe 
Amazonia sunt infinit mai vivace sau ca să folosim o perifrază 
lansată de Aldous Huxley în „Minunata lume nouă" (1932): „mult 
mai pneumatice". 

Amazoanele Ancuţei Mărieş n-au depus nici un jurământ de 
castitate, ci dimpotrivă, se bucură pe deplin de tot ceea ce trezirea 
„Marii Zeiţe" le poate oferi. însă, preocupate de ridicarea continuă 
a standardelor genetice şi de selecţionarea celui mai ales material 
semincer, măicuţele „Bunei Cuviinţe" au uitat cu desăvârşire că 
prin ritualurile tantrice se pot transmite cu uşurinţă spirochete, 
gonococi, herpesul genital, hepatita C, virusul HIV şi alte BTS- 
uri. O fi prezervativul demodat, o reminiscenţă din agitatul secol 
XX, dar e sănătos, mai ales într-o civilizaţie unde sexul în grup 
constituie un ritual obişnuit. 

Revenind un pic pe plaiurile mioritice, îmi amintesc de cazul 
unui discipol din şcoala lui Gregorian Bivolaru, un flăcău care a 
practicat fervent ceea ce la vremea respectivă mi s-a părut că ar fi 
un fel de sport de performanţă: „8 ore de muncă, 8 ore de odihnă, 
8 ore în erecţie". O vreme, tânărul s-a antrenat asiduu cu echipajul 
feminin de şapte plus unul pentru calificarea la olimpiada 

kamasutrică, evident, fără nici un fel de protecţie. Apoi, trompa de 
elefant în sus, pistil de lotus în jos, înlănţuirea reptilei de 
dimineaţă, căţăratul pe arbore la prânz şi poziţia arcului la cină 
etc. la un moment dat omul a început să fie chinuit de dureri când 
se ducea să urineze şi a ajuns pe mâna doctorilor, de 1-a 
blagoslovit pe şarpele Kundalini de dimineaţa până seara. 

în afară de colectoare şi de însămânţătoare, Amazonia mai 
găzduieşte următoarele grupuri strict specializate: „Ordinul 
Curajului", temelia sistemului militar ofensiv, al cărui stareţă este 
comandanta Forţelor Armate Amazoniene (partea defensivă este 
asigurată de protecţia „divină" a celor 12 „maici totale"); „Ordinul 
Norocului", format din femei „eliberate" de inhibiţiile sociale 
impuse de jumătatea masculină a societăţii, capabile să atragă 
norocul, conjuncturile favorabile şi bunăstarea; „Ordinul 
Răzbunării", al adeptelor capabile să ucidă cu gândul, neştiut şi la 
mare distanţă; „Ordinul Tămăduirii", un corp creat în vederea 
dobândirii şi păstrării armoniei sistemelor, format din surori 
capabile nu doar să îngrijească paciente şi să vindece boli, ci şi să 
vegheze la curăţenia mediului înconjurător. 

Amazonia are nevoie de toate aceste calificări, deoarece 
împăratul a fost iritat de dispariţia a două crucişătoare în Sistemul 
Gamor şi a pornit ofensiva. Sprijinit iniţial de Anky, „cealaltă 
Ancuţă", eroina principală din roman, fostul senator a repudiat-o 
după întronare şi a încercat să adune toate frâiele puterii în mâinile 
sale. El a depus toate eforturile ca să construiască un fel de „Stea a 
Morţii": un generator gigantic menit să pună în vibraţie nucleul 
unei planete şi să-1 spulbere. Precum se vede, linia narativă 
principală este una de tip „operă spaţială", unde flotele galactice 
se urmăresc şi se bubuie una pe cealaltă ca în „Star Wars". 
Conştiente că lucrurile au luat o turnură nedorită, „maicile" îl 
curtează pe ducele Tigris de Turna, un aspirant la domnie, dotat şi 
el cu diferite puteri, printre care capacitatea de a-şi schimba 
înfăţişarea. El o găseşte pe Anky şi o duce pe Amazonia, unde ea 
îşi recapătă memoria şi forţele. 

în mod dezamăgitor, după câteva sute de pagini de feminism 
militant, conflictul este rezolvat în final de spectaculoasa 
confruntare directă dintre trei bărbaţi, pentru că, surpriză! - Anky 
este de fapt o reîncarnare feminină a lui Anghira, un fost discipol 
al împăratului, care, cum probabil deja ştiţi din filmele lui George 
Lucas, este de fapt un Mare Maestru al Războiului şi o încarnare a 
Răului. Până acum, Anghira s-a tot străduit să-1 prindă cu garda 
jos vreme de câteva mii de existenţe. Sejurul amazonian a ajutat-o 
să-şi redobândească „coerenţa sinelui", adică unitatea interioară şi 
astfel să triumfe asupra becisnicului Cezar. 

Va să zică, cu toată „ferocitatea" şi exclusivitatea garantată a 
dominaţiei de tip cromozomial XX, când a dat de Tartorul 
suprem, Amazonia a ajuns tot la vorba prefectului Tipătescu: 
„Zoe, Zoe, fii bărbată!..." 



Despre: 

Ancuţa Mărieş - Surori pe veci amazoane 
Editura Dacia, Cluj, 2006 

Apărut în: 

Caiete Sil vane nr. 50 / martie 2009, pag. 32 

O piatră cuibărită în braţe 



Ana-Maria Mureşan a debutat în volum la vârsta 
bacalaureatului, în 2004, cu placheta „Cuvinte nerostite": o carte 
pe jumătate „NErostită" şi pe jumătate „neROSTITĂ". Prima 
parte cuprinde o selecţie de poeme, bazate, ca şi desenul copertei 
ori ilustraţiile interioare, pe tehnica contrastului extrem, a 
excluderii culorilor şi nuanţelor, a lumii percepute exclusiv în alb 
şi negru, vezi: „Răspuns la întrebări nepuse", „Dualitate", 
„Nihilism", „Netitlu", „Antagonisme" etc. Autoarea cochetează şi 
cu ceea ce s-ar putea numi „o lirică a sufixului", poeme începute 
pe un ton timid, cu o nehotărâre mimată tactic, completate apoi cu 
părţi care să pocnească precum un bici împletit din verbe: 
„Nerugă... ciune", „Pygmalion... ism". Ultima a fost considerată 
de către Adriana Pop-Papiriu, prefaţatoarea cărţii, drept o lucrare 
reprezentativă, fiind: „o poezie a revoltei împotriva nepăsării", un 
strigăt provocat de durerea singurătăţii. într-adevăr, iată conturată 
în puţine cuvinte o imagine definitorie: „O, suflete, ţipăt tăcut/ ce 
zgârii cu unghii tăiate/ al meu trup de lut/ cald şi mut/ de păcate,/ 
afară te-mbie/ a lumii stihie?/ Eşti singur, nevrednic?/ ciopleşte-ţi 
în carne/ un trup feciorelnic,/ o lume pereche,/ tăcerii de piatră 
redă-i-1!/ Mângâie-i a sa ureche/ cu a limbii-otravă veche/ ce 
viaţa-n piatră preface.// Afrodita a murit!/ Cupidon nu-i de găsit!/ 
Piatra ţi se cuibăreşte-n braţe." 

Iată invocat de trei ori simbolul rocăi, material dur şi rezistent 
opus lutului din care a fost creat trupul muritor, fragil, uşor de 
rănit până şi de nişte unghii tăiate. Piatra este invidiată pentru că 
rezistă în „a lumii stihie", suportă toate vitregiile existenţei, 
rămâne neclintită şi după ce apele trec. Tumultul exteriorului 
contrastează cu tăcerea de piatră, cu viaţa fără de evenimente, 

imobilă ca o piatră, cu greutatea care apasă ca o piatră inima din 
trupul „cald şi mut". 

în lume, apar multe şi felurite poveri. Acum, când ne 
apropiem de vremea când Mântuitorul a urcat pe dealul Căpăţânii, 
ne aducem aminte de greutatea crucii, sub care Fiul Domnului s-a 
prăbuşit de trei ori, până să fie ajutat de Simon Cirineul. în 
mitologia greacă, titanul Atlas ţinea întreaga lume pe umeri, iar de 
povara ei a scăpat doar câteva minute, când a încercat să-1 
păcălească pe Herakles. 

Aici şi acum, în clipa „ţipătului tăcut", copila ţine şuiul 
univers cuibărit în braţele ei, o metaforă care reflectă atât dorinţa 
unei maternităţi (încă) neîmplinite, dezvăluirea subconştientă a 
nevoii de a proteja şi a alinta, cât şi senzaţia apăsătoare a 
„încremenirii în proiect", rezultată dintr-o momentană lipsă de 
perspectivă: „Eşti singur, nevrednic?". Dacă eroii din basme sunt 
puşi să stoarcă apă din piatră seacă drept semn al unei puteri 
supraomeneşti, însufleţirea marmurei sau fildeşului din mitul 
grecesc cere neapărat intervenţia divinului. Dar în minunata lume 
nouă, a cărei mecanică cerească a fost fundamentată prin calcul 
matematic de Laplace, omului i se spune că „n-are nevoie de 
această ipoteză" şi i se refuză existenţa unui Creator omniprezent 
şi atoatefăcător. Dezamăgită precum Nietzsche în „Amurgul 
idolilor sau cum se filozofează cu ciocanul", Ana-Maria Mureşan 
se lasă cuprinsă de pesimism şi exclamă disperată în faţa senzaţiei 
copleşitoare de deşertăciune: „Afrodita a murit!/ Cupidon nu-i de 
găsit!" Dar, spre uimirea tuturor, necredinţa devine prin ea însăşi 
o mărturisitoare a minunii vieţii, morţii şi renaşterii. „Piatra 
cuibărită în braţe" poartă în subtext revelaţia puterii credinţei care 
mută munţii din loc: „Şi Eu îţi zic ţie, că tu eşti Petru şi pe această 
piatră voi zidi Biserica Mea şi porţile iadului nu o vor birui." 
(Matei 16, 18) 

A doua jumătate a cărţii cuprinde notaţii într-un jurnal 
adolescentin, o oglindă prin care se scrutează lumea de la o 
depărtare înspăimântătoare ca dimensiune spaţială, însă care nu 
primejduieşte în nici un fel intimitatea observatorului. La vârsta 

confidenţelor, atenţia scribului se îndreaptă către expresivitatea 
notaţiei. La un moment dat, în 35 februarie, anul XZY, convenţiile 
temporale sunt abandonate, se trece la data de zero octombrie din 
anul zero barat şi la numărarea pe degete: „Care este armistiţiul 
confruntării dintre obişnuinţă şi haos?" 

De la debut încoace, Ana-Maria Mureşan a mai publicat, din 
câte ştim, două cărţi de factură monografică: „Localitatea Rus - 
file de istorie" (în colaborare cu Onorica Mureşan) şi „Pintea 
Livia - o viaţă închinată vieţii". Pe internet, veţi găsi schimbul de 
scrisori dintre această profesoară şi Octavian Paler, în fapt, o altă 
schiţă de istorie a comunei unde s-a născut poeta noastră: 

„Deşi-i aşezat în umbra dealurilor, faţa satului se scaldă în 
lumina soarelui privind spre Valea Someşului, pe al cărui mal 
stâng se află, la circa 34 de kilometri de Dej şi la 56 de kilometri 
de Baia Mare. O fi trecut, cândva, pe aici Pintea Viteazul cu 
haiducii lui, de o căldăruşă săpată în stânca muntelui care-i poartă 
numele?! Ce-o fi ascunzând tăcerea ce învăluie mâna care a 
desenat, în piatra aceloraşi stânci, un căluţ? Un simplu joc, o idee? 
De ce li s-ar fi dat unor dealuri nume ca Fata Zmăului (Zmeului), 
Dealul lui Braşeu (Braşov), Citera, Coasta Acastăilor? Şi de unde 
vine şi ce semnificaţie are obiceiul de Anul Nou, Moşuţii, care nu 
există în alte părţi?" (Caiete Silvane, Nr. 42-43, pag. 24-28). 

Ambele apariţii sunt o mărturie a puterii de muncă şi a voinţei 
creatoare. Din păcate, Ana-Maria Mureşan n-a cutezat, încă, să se 
aventureze în lumea publicistice culturale. Credem că a sosit 
timpul să treacă şi de această... piatră de încercare. 

Despre: 

Ana-Maria Mureşan - Cuvinte nerostite 
Editura Silvania, Zalău, 2004 

Reflexii ale reflectării 



Viorel Mureşan îşi răsfiră haiku-urile din „Bibliotecarul 
furnicilor" (în voi. „Lumina absentă", Ed. Paralela 45, 2000) între 
două reflectări acvatice ale celor mai vizibile corpuri cereşti, 
fratele şi sora despărţite preventiv de Dumnezeu, pe care, arareori, 
numai eclipsele îi adună laolaltă. La poetul echinoxist, astrele 
majore reprezintă cei doi picuri complementari în jurul cărora se 
fugăresc incontinuu lacrimile monadei chinezeşti, două borne de 
marcaj între care se întind firea, nemurirea şi fiorul poetic. 

Primul tristih transformă noaptea în zi: 

s-a agăţat 

luna de gard? E o 

păpădie pe apă 

Ultimul reprezintă un act candid, magic, de dispersare a 
realităţii în unda unei ape placide: 

s-a trezit copilul 
dizolvă cu un băţ 
soarele în lac 

Galbenul inflorescenţei plutitoare limitează puterea de 
cuprindere a întunericului şi se transformă într-o promisiune a 
luminii. Pe de altă parte, strălucirea astrului diurn ne orbeşte prin 
oglindirea în luciul tulburat, de aici iluzia risipirii în reflexie. 
Poetul ne deschide ochii sau ni-i închide prin ingenioase 
distorsionări senzoriale, truchează percepţiile prin împingerea lor 
la limitele simţurilor noastre. 



51 



însemnări sălăjene 



Suprafaţa apei, ca orice oglindă, deschide un spaţiu paralel, în 
care dreapta devine stânga de la sine. înmulţind oglinzile, putem 
chiar întoarce imaginea lumii cu susul în jos, ori să mărim ceea ce 
este la ani lumină depărtare (telescopul lui Newton), ori să 
strangulăm orice volum la o linie. Dintotdeauna, suprafeţele 
reflectante au stat la baza dispozitivelor, cutiilor fermecate ale 
iluzioniştilor. 

Oglinzile pot deveni instrumente ale manipulării, dacă ele 
sunt folosite cu intenţii de inspiraţie demonică. Lui Nicolae 
Ceauşescu i s-a pus o oglindă în faţă ca să-şi cultive narcisismul, 
dar ea a constituit totodată un paravan menit să-1 împiedice a 
vedea ce se întâmplă cu adevărat în ţară. „Speculum" nu este 
numai oglinjoara medicală folosită pentru a vedea ce se întâmplă 
în locuri greu accesibile. Aliajul de două treimi cupru şi o treime 
staniu din care este confecţionată pare să fie argint, de aici 
termenul de „speculaţie", rezultat al folosirii lui pentru baterea de 
monede fără valoare. 

Scriitorul este un magician, un om care stăpâneşte vraja 
cuvintelor. Dar tot el este cel chemat să nu înşele, nici măcar de 
dragul divertismentului. Pentru că, aidoma omului hărăzit să 
creeze, şi semenii săi sunt nişte oglinzi. Iar cel plasat în infinitul 
creat de plasarea paralelă a suprafeţelor reflectorizante se poate 
pierde atât de uşor în lumea neştiută, deschisă cu sau fără voie în 
urma interacţiunilor sociale. 

Creatorul ne-a dat o cale a sufletului, care ne poate ajuta să nu 
ne lăsăm înşelaţi de iluzii, de oglindirile rău-voitoare, de rătăcirea 
întru pieire. Oglinzile nu au pleoape. însă ochii noştri au şi pot 
întrerupe o proiecţie intercalată ca substitut al realităţii. Mintea, 
simţurile şi simţirile ne sunt tot atâtea reazăme într-ajutor. 

Arta de a trăi în bună pace nu se bazează pe nici un secret 
extrem-oriental, ci pe un principiu de o banalitate şocantă. 
Reflexiile mincinoase pot fi discernute prin reflectarea lor în 
suflet. Ca să reflectăm, trebuie musai să ne oprim preţ de o clipă. 
Zicea un înţelept să nu încurcăm lucrurile între ele: să şedem când 
stăm şi să fugim când alergăm, niciodată invers. Goana nu ne lasă 

timp pentru reflecţii. Ochii noştri sunt derutaţi de succesiunile 
rapide, dar ne putem apăra atât de uşor de flash-uri: trebuie doar 
să ne oprim, să închidem ochii şi să ne cufundăm în sine pentru a 
analiza situaţia. 

Dau un singur, ultim exemplu, sugestiv prin concizie, un 
haiku al modernităţii decojite de orice înveliş vătămător, rod al 
aceluiaşi uimitor Viorel Mureşan: 

ibovnice fug 

de stăpâni - trenul ducăndu-şi 
oglinzile 

Despre: 

Viorel Mureşan - Lumina absentă 
Editura Paralela 45, Piteşti, 2000 

Apărut în: 

Prăvălia Culturală nr. 44 / martie 2014 

Mulajul unui gând isprăvit 

Viorica Mureşan (născută Ilieş, în 1968, în Someş Odorhei) a 
debutat în revista „Tribuna", în perioada când cenaclul 
„Integralia" din Jibou a reuşit să-i adune laolaltă pe creatorii de 
frumos. A publicat ulterior în micuţul „Bilet de voie" editat de 
Biblioteca Orăşenească, apoi i-a apărut medalionul liric 
„Şaptesprezece începuturi: In lumina bivolilor albi" în numărul 2- 
3/ 1998 al revistei „Limes", unde a fost prezentată de poetul 
Viorel Tăutan astfel: 

„Versurile sale, ieşind eclatant nu o dată de sub imperiul 
pastişei, par să aparţină unui talentat jucător cu vocabule, nefiind 
subordonate, decât arareori, la ceea ce ne-am obişnuit să numim 
poezia feminină. Imaginând aparent cu seninătate, facil, situaţii 
lirice în metafore îndrăzneţe, [...] poeta, cunoscută deocamdată 
doar de un cerc restrâns de prieteni, propune spre lectură un 
univers obsesiv, într-un discurs coerent, cu foarte rare stereotipii 
lexicale". 

Nu trebuie să luaţi în serios termenul „imperiul paştişei", el 
reprezintă doar stupefacţia mediului misogin pus în faţa unei 
vitalităţi nemaiîntâlnite: „în oglindă/ îmi descopăr/ al treilea ochi 
de cobalt şi-n el/ copila cu semn tăiat în coxal/ în fluxul cărnii ei/ 
născându-mă bărbat". E o reacţie defensivă în faţa unei voci 
şocant de originale, zglobie, nonconformiste, de o senzualitate 
aparte şi totuşi atât de intangibilă: „Flirtează/ stropi de vin în 
pocal/ îl sparg/ şi cu nesaţ/ înghit aur/ argint să-mi înveţe/ sângele 
să iubească bogat". 

încurajată de prieteni, Viorica Mureşan şi-a adunat poeziile 
într-un volum, pe care 1-a aruncat în zbuciumatul ocean al 
concursurilor literare. Premiile n-au încetat să apară, mai întâi la 
Festivalul de poezie al Editurii „Paralela 45" de la Piteşti (1999), 

iar apoi Premiul revistei „Luceafărul" şi Marele Premiu al 
Festivalului naţional de poezie "Gheorghe Pituţ" (Beiuş, 2-3 iunie 
2000), eveniment mediatizat de o sumedenie de publicaţii 
naţionale, atât cotidiene de mare tiraj („România liberă"), cât şi 
reviste literare („Luceafărul", „Familia", „Convorbiri literare" 
etc). 

Editura timişoreană „Augusta" (directoare Augusta Anca), şi- 
a respectat promisiunea şi la cea de- a VI- a ediţie a festivalului 
"Gheorghe Pituţ" (Beiuş, 8-9 iunie 2001 ) a avut loc lansarea 
volumului laureat în anul precedent, cu titlul „Urma piciorului 
stâng", apărut sub îndrumarea poetului Adrian Dinu Rachieru. 
Coperta cărţii, semnată de Camil Mihăescu, reprezintă un 
curcubeu ("un laţ în aşteptarea / visului") pe ţărmul mării. 

Am semnalat evenimentul editorial în cotidianul 
„Transilvania Jurnal" din 19 iunie 2001. îmi terminam articolul 
intitulat „Tăierea împrejur a tăcerii" cu următoarea concluzie: „Cu 
acest debut în forţă, Viorica Mureşan se înstăpâneşte ca una dintre 
prezenţele tăcute, dar imposibil de ignorat, ale poeziei sălăjene." 

Deşi se cocoţase pe creasta valului care părea s-o poarte către 
succesul mult aşteptat şi invidiat de alţii, turnurile tragice ale vieţii 
au îndepărtat-o de creaţia literară. Curând, unul după altul, i s-au 
stins părinţii şi le-a moştenit gospodăria. Şi-a crescut băieţii, i-a 
trimis să înveţe carte şi i-a supravegheat până când au ajuns să-şi 
câştige singuri pâinea. Când sistemul de învăţământ şi-a modificat 
structura şi cerinţele faţă de absolvenţii de liceu pedagogic s-au 
schimbat, Viorica Mureşan a fost nevoită să se înscrie la facultate 
şi să dobândească o licenţă în litere. Iată, pe scurt, ceea ce Viorel 
Tăutan considera că reprezintă un „anturaj social şi familial 
cronofag". Este ceea ce umple cu dragoste şi durere un deceniu 
din viaţă şi amână cu zece ani chemările muzei. 

Anul trecut, în miez de mai, imediat după Festivalul 
„Primăvara poeziei", poeta şi-a lansat cea de-a doua plachetă de 
versuri, „Uimitoarea măsură", publicată la Editura Casa Cărţii de 
Ştiinţă din Cluj. 

Spre deosebire de exuberanţa din primul volum, în noua 
apariţie editorială întâlnim o creatoare matură, preocupată de 
reacţiile paradoxale ale unei lumi aflate în criză, marcată de 
tragicul existenţei: „Ziceam să ţinem ochii închişi în poemul 
acesta/ să putem desface toate nodurile/ să înlocuim velele arse/ să 
recenzăm orele încercuite înrămate/ pe cele proaspăt eliberate să 
le albim/ pe manechine de vocale pronunţate/ în limba copilului ce 
trebuia să mai fim" (Ziceam). Noua atitudine nu este o poză, ci o 
stare de spirit, uneori soră bună cu depresia: „Am iertat toate 
pietrele nepăsătoarele/ Neîndurătoarele gropi/ Câinii ce m-au 
lătrat în ritmurile hip-hop ale motocicletei/ Am iertat iarba şi 
frunzele că s-au uscat/ Pasărea pe care-am pariat că va zbura mai 
aproape de stele/ Vârfurile crengilor grămădite la mine pe geană/ 
Fulgii prea mici şi prea rari/ încât să închidă o rană" (Poem pentru 
anul 2003). 

„Uimitoarea măsură" este structurată în trei părţi: prima este 
nostalgica „Aceeaşi iubire", unde în versuri şi „în această 
cerneală" se adună „înţelesul iubirii"; urmează meditativa „Aşa, 
pur şi simplu", o sumă de metamorfoze trăite şi abandonate 
deliberat (începusem să construiesc o casă şi iată/ versul acesta în 
care m-am trezit/ pasăre ); culminând cu răsfoirea contemplativă a 
unui album ce cuprinde clipe de viaţă şi jaloane ale parcursului 
literar: „Numai poemul acesta vechi". 

Iată o lirică a firelor de iarbă din faţa casei, spaţiu familiar şi 
familial, survolat în libertate de zborul păsărilor (un simbol des 
utilizat, cu un regret nedisimulat: „de-ar fi fost să fie"). Vocaţia 
autoarei se împlineşte în muncă şi jertfă: „E imposibil să dormi ca 
iarba/ somn moale răcoros/ dar căutam mereu sub pleoapa-i/ 
pulsul senin şi curajos/ In clipa germinaţiei/ ori a căderii sub 
coasă/ calmul ei candid dezolant/ mă ferecă-n lanţuri de groază/ 
într-un somn chinuit". Apare des ceea ce aş numi „o monadă a 
generaţiilor", alăturarea ipostazelor extreme ale existenţei umane: 
„Dăinuie gândul/ ca un animal bătrân bătrân/ ceea ce înseamnă 
înţelept generos şi copil". Dar cea mai impresionantă şi sfâşietoare 
este perspectiva „din colţul camerei", „de sub streaşină", a 

sufletului care le vede şi le judecă pe toate, fără să acuze sau să 
condamne pe nimeni: „E o perpetuă mirare/ să te întreb în absenţă/ 
dacă mai sunt/ aşa cum timpul veghează/ în fiecare an/ în aceeaşi 
zi şi oră/ de teamă că secundele i-ar deveni/ muson/ strigătul 
pietrei ori/ aceeaşi iubire care leagă şi dezleagă". 

„Uimitoarea măsură" pare să fie însăşi viaţa, cu tot ceea ce dă 
sens existenţei şi ne motivează devenirea. Acum şi aici, Viorica 
Mureşan pare să fi optat pentru o poetică a banalului, a traiului 
printre obiectele şi sunetele obişnuite. Nuanţa eroică a pasului 
metric apăsat provine din du-te-vino-ul străjerului veşnic vigilent, 
a cărui umbră parcurge dinte cu dinte dantelăria rece a 
crenelurilor. 



Despre: 

Viorica Mureşan - Uimitoarea măsură 
Editura Casa Cărţii de Ştiinţă, Cluj, 2011 

Bourul din Jibou 



Nyiro Jozsef este unul dintre cei mai însemnaţi autori 
maghiari din perioada interbelică. S-a născut în 18 iulie 1889, în 
Jimbor (Braşov) şi a murit în exil, la Madrid, în 16 octombrie 
1953. Iniţial a fost preot catolic, doctor în teologie, dar tumultul 
primului război mondial îi radicalizează opiniile şi îl determină să- 
şi lepede sutana. Se căsătoreşte, apoi o vreme lucrează ca morar. 
Primele succese literare le înregistrează în 1920, drept care se 
mută cu familia la Cluj, unde talentul său literar va căpăta o 
expresivitate ieşită din comun. Lucrări importante: „Cioplitorul de 
Dumnezeu" (Jezusfarago ember, 1924); „în jugul Domnului" 
(Isten igâjâban, 1926); „Bourul din Jibou" (A siboi boleny, 1929); 
„Stâlpi de căpătâi" (Kopjafâk, 1933); „Uz Bence" (1933); 
„Poporul meu" (Az en nepem, 1935); „Secuii" (Szekelyek, 1936); 
„Cartea munţilor" (Havasok konyve, 1936); „Preafrumoasa Iulia" 
(Julia szepleâny, 1939); „Masacrul din Siculeni" (Madefalvi 
veszedelem, 1939); „Noua patrie" (Uj haza, 1940); „Viaţa fără de 
moarte" (Halhatatlan elet, 1941); „Cei decişi" (Az elszântak, 
1943); „Confruntarea tăcută" (Nema kiizdelem, 1944); „Steaua 
verde" (A zold csillag, 1950); „Iată oamenii" (Ime az emberek, 
1951); „Adevărul despre Ardeal" (Mi az igazsâg Erdely 
eseteben?, 1952). 

Romanul în două volume „Bourul din Jibou" (A siboi boleny) 
ilustrează viaţa baronului Wesselenyi Miklos senior, tatăl 
binecunoscutului fiu cu vederi liberale din grupul statuar centenar, 
creat de Fadrusz Jânos şi amplasat în piaţa veche a Zalăului. 
Sfârşitul secolului al XVIII-lea a fost o epocă de frământări, 
începând cu revoluţia americană, urmată de 14 iulie 1789 şi 
terminată în chip tragic cu războaiele napoleoniene. Dincolo de 
patimile politice inerente epocii, scriitorul a îmbinat convulsiile 

sociale dintr-un spaţiu familiar nouă cu povestea unui triunghi 
amoros, format din baronul din Jibou, mult încercata lui soţie şi 
fosta dragoste din tinereţe, o femeie irezistibilă şi machiavelică, 
devenită amanta unui împărat obsedat de introducerea unor 
reforme menite să radieze identitatea culturală şi naţională a 
popoarelor supuse. 

Datorită căpoşeniei sale, a forţei herculeene şi a izbucnirilor 
necontrolate de violenţă, Wesselenyi-senior a fost poreclit „bourul 
din Jibou" de către contemporani. In ciuda cunoscutelor excese, el 
a concretizat opoziţia nobililor din Ardeal şi le-a direcţionat 
rezistenţa împotriva experimentelor iniţiate de curtea vieneză. 
Imperiul înflorise în vremea înţeleptei Măria Teresa şi atinsese un 
maxim de strălucire. In mod paradoxal, după moartea suveranei, 
în perioada 1780-1790, s-au confruntat cu furie două tendinţe 
liberale: una inovatoare, radicală, promovată de sus în jos şi alta 
dornică de reforme, însă care s-a opus din răsputeri tratamentului 
de egalizare forţată, de netezire cu tăvălugul a unor stări 
anacronice, „moştenite din vremurile celuilalt regim". 

în aşteptarea unei viitoare traduceri în limba română şi a 
apariţiei unei ediţii pe cât posibil sălăjene, am rezumat capitol cu 
capitol evenimentele şi faptele cuprinse în romanul lui Nyiro 
Jozsef, pentru ca oricine este interesat să sprijine un proiect 
cultural de o asemenea însemnătate şi amploare să-şi poată forma 
o imagine de ansamblu. Cu multă măiestrie şi forţă, scriitorul 
clujean a redat aproape pictorial, în clarobscur, portretele unor 
personalităţi din trecut, nişte individualităţi puternice prinse în 
confruntări titanice, siluete încordate şi expresive, urmărite în 
evoluţia lor pe imensa frescă a istoriei. Naratorul urmăreşte pas cu 
pas modificarea mentalităţilor din epocă, apusul servituţiilor 
feudale şi răsăritul unei Europe moderne (plus poticnelile aferente 
oricărui început). 

Dar să lăsăm povestea să-şi urmeze calea. 

1.1 Căpitanul Wesselenyi Miklos de la regimentul de husari 
din Galiţia pleacă în mod neaşteptat de la înmormântarea mamei 

sale, baroneasa Daniel Polixena. Peste măsură de trist, el porneşte 
în galop din Jibou şi, pe drumul de Gârbou, se reîntâlneşte din 
întâmplare cu contesa Nemeş Zsuzsa, prima lui dragoste. După 
terminarea ospăţului de pomenire, fiul decedatei îi mărturiseşte lui 
Wesselenyi Farkas, unchiul său, că are de gând să-şi dea demisia 
din armată şi, de va trece anul de doliu, o va cere de soţie pe 
frumoasa fată. Bătrânul îl lămureşte că asta nu se poate, deoarece 
contesa s-a măritat deja cu contele Johann Haller din Gârbou, dar 
nu-i spune că totul e doar un aranjament de faţadă, deoarece în 
realitate Zsuzsa a devenit ibovnica viitorului împărat losif al II- 
lea. Cu totul dezamăgit, îndrăgostitul fără speranţă îşi trimite 
lăutarii la castelul din Gârbou şi îi cântă fostei iubite o serenadă 
sfâşietor de tristă, în semn de despărţire. 

1 .2 întrucât contele Haller n-a venit la înmormântarea mamei 
lui Miklos, tânărul baron merge la Gârbou într-o vizită de 
curtoazie, ca să lămurească pricina şi să nu lase în urmă vreo 
supărare. în absenţa „soţiei", care s-a întors la Viena, aristocratul 
austriac cel hâd şi cocoşat duce viaţă destrăbălată, bucurându-se 
de plăcerile vinului şi de nurii femeilor dornice să se distreze cu 
oricine are bani. Dezamăgit, Miklos refuză să participe la orgie şi 
pleacă, întrucâtva liniştit, la Cluj, unde are loc împărţirea 
moştenirii. Rudele îi lasă domeniul şi conacul natal din Jibou. Pe o 
stradă din oraş, o salvează şi face cunoştinţă cu contesa Cserey 
Helena, o fată încântătoare şi liniştită dintr-o familie de catolici 
din Secuime, în compania căreia simte că i se alină durerile 
sufletului. O curtează, însă părinţilor nu le convine faptul că 
magnatul din Jibou este de credinţă reformată (protestant-calvină) 
şi o trimit acasă. Ca s-o protejeze şi ca să păstreze legătura cu ea, 
baronul îl desemnează ca însoţitor al tinerei pe Ioan Opriş, omul 
său de încredere. 

1.3 La Viena, împărăteasa Măria Tereza trage să moară. 
Prinţul moştenitor îi mărturiseşte contesei Haller, drăguţa sa, 
gândul că doreşte să reformeze din temelii viaţa oamenilor. Va 

începe chiar cu înmormântările. Gata cu ceremoniile scumpe şi 
somptuoase, când natura acţionează simplu şi eficace. Va fi 
suficient ca decedaţii să fie vârâţi în câte un sac şi aruncaţi într-o 
groapă comună. Da, viitorul cezar plănuieşte condamnarea la 
moarte a cimitirelor. în ceea ce priveşte Ardealul, provincia va fi 
împărţită în 1 1 judeţe, aşa că tânăra primeşte sarcina de a găsi 1 1 
oameni devotaţi, pentru a reorganiza teritoriul din punct de vedere 
administrativ şi pentru a conduce comitatele. 

1.4 Baronul Wesselenyi Miklos se gândeşte să renunţe la 
cariera militară şi să se stabilească în Jibou, unde începe lucrările 
de extindere a conacului moştenit, cu gândul să-1 transforme într- 
un castel modern şi confortabil. Toamna, în septembrie, primeşte 
o invitaţie la vânătoare în munţii Ţibleşului din partea contesei 
Haller Zsuzsa, de fapt o excelentă ocazie pentru a pune la cale 
aranjamente politice şi a se împărţi noile dregătorii. Miklos, fire 
turbulentă şi antiimperial declarat, nu se află printre cei aleşi să 
devină prefecţi, dar invitaţia a avut un alt rost. Frumoasa şi 
omnipotenta aristocrată blondă şi-1 doreşte pentru sine şi-i face 
avansuri explicite. Un urs stârnit de un vânător neîndemânatic îl 
atacă pe soţul ei şi contele Haller e salvat în ultimă instanţă, cu 
preţul propriei vieţi, de Ioan Opriş, omul de încredere al nobilului 
din Jibou. în buzunarul curajoasei ordonanţe, este găsită o 
scrisoare adresată lui Miklos, prin care Cserey Helena îşi 
mărturiseşte dragostea şi îl previne să se ferească de Zsuzsa, care 
e ţiitoarea împăratului. Baronul, care a ezitat o clipă să tragă în 
fiară, îşi dă seama că fusese cât pe ce să comită un păcat şi-i face 
salvatorului o înmormântare princiară, cu 10 preoţi la căpătâi. 

1.5 Nefericit şi cu apucături despotice, tânărul aristocrat 
preschimbă în iad viaţa celor din jur. Dar, într-o dimineaţă de 
duminică, preotul paroh Retyi Jozsef îndrăzneşte să pătrundă în 
curtea castelului, îl prinde de mână pe nobilul derutat şi îl duce la 
biserică, să-i întâlnească pe oamenii sărmani şi istoviţi de trudă, 
adevărata lui moştenire. Părintele îi cere să se trezească. După 

slujbă, când rămân singuri, Miklos se oferă să împartă ţăranilor 
alimente, însă este refuzat. Oamenii nu doresc pomană, ei doresc 
să-şi câştige existenţa prin muncă, adică să le fie garantate sesiile 
şi aşteaptă un semn de bună-voinţă, de afecţiune din partea 
moşierului. Baronul exclamă înnegurat că el nu se mai simte 
capabil să iubească. „Atunci vom aştepta în continuare", răspunde 
sec preotul. Impresionat de curajul şi francheţea omului lui 
Dumnezeu, tânărul îi dă dreptate. O plimbare prin pământurile din 
şes (lunca Someşului) îi scoate în cale o fetiţă de vreo 3 anişori, în 
haine zdrenţuite, care s-a rătăcit. Tânărul o ia în braţe şi o duce 
acasă. Când copila îi dă un pupic, Miklos îşi aduce aminte de 
Cserey Helena şi se hotăreşte să plece urgent la Crasna, să-i ceară 
mâna. 

1.6 Când contesa Haller Zsuzsa află că baronul Wesselenyi 
Miklos s-a logodit cu Cserey Helena, întâi o consideră drept un 
afront personal, apoi, retrasă în intimitate, începe să plângă cu 
amar. în final, ia hotărârea să-i despartă pe îndrăgostiţi. Tânărul 
căpitan primeşte un ordin prin care i se cere să se întoarcă urgent 
la garnizoana din Reichenau. Pe de altă parte, în temeiul legilor 
din epocă, prefectul judeţului îi cere să semneze un reverzalis, un 
act prin care mirele acceptă ca toţi copiii rezultaţi din viitoarea 
căsnicie să fie botezaţi în credinţa catolică. Baronul refuză şi-şi 
trimite soldaţii să-1 aresteze pe reprezentantul împăratului, care, 
înainte vreme, fusese bărbier. Miklos îi cere prefectului să-1 tundă 
frumos, deoarece se pregăteşte de însurătoare. Insă când tânărul 
ajunge la Kriegministerium-ul din Viena, i se pune în faţă actul cu 
pricina. Contesa Haller triumfă şi îi spune că nu-1 va ceda fetei lui 
Cserey. Pătimaşa declaraţie îl deşteaptă pe baron şi o respinge 
încă o dată pe ibovnica împăratului. Deoarece nu-i rămâne nici o 
soluţie, în cele din urmă semnează angajamentul. 

1.7 După înlăturarea ultimului obstacol formal, tinerii se 
căsătoresc. Nunta a ţinut trei zile şi trei nopţi, ca-n basme. Doar 
imaginea maleficei contese din Gârbou îi tulbură sufletul 

proaspătului însurăţel, însă nu spune nimănui nimic, nici chiar 
soţiei. Tinerii se mută la Jibou, unde Miklos continuă 
reconstruirea castelului, iar Helena, al cărei frate este un botanist 
împătimit, plantează în grădină cele mai frumoase flori din lume. 
Copaci aduşi din colţuri îndepărtate ale lumii umbresc aleile cu 
prundiş. Nobilul construieşte încă un rând de case pentru ţărani, 
defrişează pământul şi îl dă în folosinţă. Simte că chinul îi este 
mântuit şi-i mărturiseşte Helenei, „micul său rai", că o iubeşte. 
Dar un incendiu devastator distruge noile gospodării şi baronului i 
se pare că dintre flăcări se aude râsul răutăcios al contesei Haller. 
îşi respinge soţia, care realizează cu surprindere că în sufletul 
bărbatului există un colţ întunecat, pe care nici măcar vâlvătaia 
focului nu-1 poate lumina. Fericirea lor se ruinează, acolo unde 
până atunci curgea mierea acum macină fierea. Baronul angajează 
o trupă clujeană de actori ca să învioreze atmosfera şi-i invită pe 
domnii din împrejurimi la spectacol. Când drama cuprinde o scenă 
vânătorească, slobozeşte un mistreţ viu pe scenă, spre groaza 
comedianţilor. Soţia face primul pas către împăcare şi-i cere voie 
să reconstruiască ea locuinţele distruse. Lucrurile revin la normal, 
în primăvara următoare, în ziua de Sfântul Iosif, li se naşte primul 
copil, un fiu cu numele Ferenc. Abia atunci Miklos îi destăinuie 
Helenei povara purtată atâta timp în suflet, iar ea, surprinzător, îi 
cere iertare soţului, pentru că 1-a lăsat să sufere atât „pentru un 
mărunţiş". A doua zi, femeia îl cheamă pe părintele Retyi şi-i cere 
să boteze pruncul în credinţa reformată. 

1.8 După naşterea băieţelului, castelul s-a umplut cu oaspeţii 
dornici să-i felicite pe părinţi şi să-i ureze sănătate micuţului. Vine 
şi ziua când se anunţă în vizită contele şi contesa Haller din 
Gârbou. Wesselenyi le prezintă celebra herghelie din Jibou, drept 
care Zsuzsa îi spune lui Miklos că împăratul ar fi interesat să vadă 
care e mânzul menit să tragă dricul la înmormântarea baronului 
rebel, ca să-i dea de înţeles că este considerat drept un om 
periculos pentru imperiu, iar soarta lui depinde de ea, aşa că va 
trebui cât de curând să aleagă între acceptarea dragostei nepermise 

sau pierderea capului. Din punctul de vedere al bărbatului, 
opţiunile sunt mult mai drastice: onoarea sau moartea. Tânărul se 
mâniază. Se oferă să-şi ducă oaspeţii la o plimbare cu trăsura şi 
pune să se înhame un atelaj de şase cai, aleşi dintre cei mai 
nărăvaşi armăsari. Demonstraţia de forţă şi de virtuozitate a 
conducerii lor constituie un răspuns fără echivoc, un mesaj către 
împărat. 

1.9 După naşterea celui de-al doilea copil, subprefectul de 
Sălaj este trimis la castel ca să-i dea de ştire baronului că 
Episcopul de Oradea 1-a denunţat, deoarece, în ciuda 
angajamentului semnat la Viena, pruncii au fost botezaţi în 
credinţa protestantă. Evident, informaţia provenea de la contesa 
Haller. De teamă ca soţia să nu-şi piardă laptele, Miklos nu-i 
spune nimic până toamna târziu, în noiembrie, când li se 
înmânează decizia imperială, prin care bătrâna împărăteasă îi 
obligă să construiască o capelă catolică, să aducă un preot pentru 
ţinerea slujbelor religioase şi pentru educarea corespunzătoare a 
copiilor. Dacă baronul refuza să se supună, atunci ar fi urmat ca 
micuţii să fie daţi în grija contelui Cserey Farkas, bunicul lor. 
Asupra îndeplinirii acestei hotărâri va veghea episcopul de Ardeal. 

1.10 „Mama Austriei" şi-a părăsit împărăţia la puţin timp 
după toate acestea, în 29 noiembrie 1780. Rămăşiţele pământeşti 
i-au fost aşezate în cavoul din mănăstirea capucinilor, în urma 
unei ceremonii elaborate, la care s-au grăbit să participe toţi 
domnii din cele patru zări ale lumii. La trei zile după funeralii, 
prinţul Kaunitz, favoritul suveranei, întârzie cinci minute la 
audienţa stabilită, drept urmare Iosif al II-lea îi arată ceasul, îi cere 
ca altă dată să fie punctual şi-1 expediază. Speriaţi, aristocraţii 
încep să părăsească Viena. întreaga Europă comentează 
schimbarea. 

1.11 Contesa Haller Zsuzsa revine la castelul din Jibou şi 
nimereşte chiar atunci când Cserey Helena plecase la plimbare cu 

băiatul cel mare. „Ibovnica împăratului" îi mărturiseşte lui Miklos 
că a plecat din capitala austriacă doar ca să nu se îndrăgostească 
de energicul suveran, ale cărui planuri grandioase au impresionat- 
o şi au înspăimântat-o în acelaşi timp. Iosif al II-lea şi-a propus 
desfiinţarea provinciilor, a graniţelor fizice, lingvistice şi 
religioase. El dorea să dispară sistemul feudal, cu aristocraţi plini 
de privilegii şi iobagi prostovani. Iarba şi mirajele din Câmpia 
Pannonică să fie înlocuite cu holde bogate, munţii să-şi verse din 
pântece aurul, argintul, sarea şi fierul, iar Dunărea să devină 
principala arteră comercială între Orient şi Apus. Revenită acasă, 
Zsuzsa îşi dă seama că susţinerea împăratului înseamnă trădarea 
tuturor lucrurilor care o leagă de pământul natal. A venit la Miklos 
să-i ceară sprijinul, deoarece consideră că el reprezintă Ardealul şi 
e gata să-şi renege suveranul în schimbul unui singur sărut. 
Baronul cedează, o îmbrăţişează pătimaş, dar tocmai atunci se 
deschide uşa şi intră soţia. Când îi vede împreună, leşină. Numai 
băieţelul lor se apropie de tată şi se interesează, cine este tanti? 

1.12 Episodul stârneşte o nouă criză în relaţia dintre soţi, nici 
unul nu îndrăzneşte să privească în ochii celuilalt, fiecare suferă 
de unul singur. Colac peste pupăză, cancelaria imperială sporeşte 
presiunea. Episcopul Batthyâny le trimite o cameristă catolică şi 
cere să fie urgentată construirea capelei, problemă aflată şi în 
atenţia subprefectului. Relaţia cu tatăl-socru se înăspreşte şi 
nimeni nu doreşte să-1 ajute, pentru că toţi domnii au preferat să se 
supună puterii imperiale. Baronul se înfurie. Paharul cu amar se 
revarsă în momentul când află că doi rândaşi au fugit de la castel 
şi s-au refugiat pe domeniul de la Gârbou. Cere înapoierea 
fugarilor, dar contele austriac îi transmite cu impertinenţă să vină 
personal după ei. Wesselenyi înarmează o mică oştire de 540 de 
oameni cu coase şi securi, apoi pleacă să-şi asedieze vecinul. La 
vederea puhoiului, porţile conacului lui Haller se deschid şi trei 
parlamentari încearcă să-1 oprească pe aristocratul care vede roşu 
înaintea ochilor, însă fără nici un succes. Miklos cedează abia 
atunci când stăpâna casei îi pune pe lăutari să interpreteze melodia 

cântată în urmă cu ani şi ani, la serenada de despărţire, după ce 
aflase că Zsuzsa s-a măritat. Femeia coboară şi vine la poartă, 
spunându-i, iată-mă, sunt aici, fă ce vrei cu mine. Bărbatul o 
priveşte tăcut şi nu înţelege cum s-a lăsat fermecat de această 
fiinţă. îi spune că n-o mai iubeşte şi nici nu doreşte să-i curme 
zilele, deşi presimte că răzbunarea ei va fi cumplită. El ştie că 
lipsită de sprijinul şi încrederea lui, femeia a devenit vulnerabilă, 
neputincioasă, adică rămâne doar „ibovnica împăratului". Baronul 
dă porunca de întoarcere şi îşi retrage oastea ad-hoc la Jibou, fără 
să fi rănit sau să fi omorât pe cineva. Se duce la soţie şi îşi 
deschide larg braţele, o strânge la piept ca să-i aline lacrimile. 

1.13 Bucuroasă că s-a împăcat cu soţul, Cserey Helena îl 
vizitează pe părintele Retyi ca să-i împărtăşească mulţumirea. 
Bătrânul o previne că adevărata fericire vine abia după ce omul se 
eliberează de patimi, scapă de frică, nu se sperie de necazuri, e 
ocolit de păcate şi a avut parte de confruntări dureroase cu viaţa. 
Baroneasa ia hotărârea să treacă la credinţa soţului şi îşi transpune 
dorinţa în faptă în 11 aprilie 1782, bazându-se pe apariţia unui 
edict imperial de toleranţă religioasă. Tatăl ei consideră că 
baroneasa a interpretat legea în mod eronat şi îşi exprimă cu 
brutalitate dezaprobarea într-o scrisoare, drept urmare sensibila 
femeie cade la pat. în vreme ce boleşte, o mustră cu asprime şi 
episcopul Batthyâny, dar Miklos ascunde mesajul şi îi răspunde 
prelatului pe un ton ţâfnos. împăratul primeşte încă un denunţ, din 
partea episcopului de Oradea şi ia hotărârea ca baronului 
Wesselenyi să-i fie luaţi copiii şi trimişi la Crasna, unde îi va 
îngriji bunicul lor, iar Helena să plece la Sibiu, unde va sta şase 
săptămâni la mănăstirea ursulinelor din Sibiu. Soţul nu-i spune 
nimic până când o vede câtuşi de cât întremată şi femeia îşi 
exprimă dorinţa să-şi aducă băieţii înapoi. Abia atunci îi arată 
decizia imperială şi femeia se decide s-o respecte. Pleacă la 
mănăstire, însă rămâne la fel de fermă în convingeri şi după 
răstimpul petrecut printre măicuţe. Drept concluzie, Pater Vizi, 
confesorul, îşi înştiinţează ceremonios episcopul, scriindu-i că 

oamenii se pot transforma în sfinţi, însă sfinţii nu se pot 
preschimba înapoi în oameni. 

1.14 De Luminăţie (1 Noiembrie), sora lui Miklos a venit să 
cureţe mormintele părinţilor şi să aprindă lumânări la căpătâiul lor. 
Ea îl previne pe stăpânul casei că în Popteleac s-a întâlnit cu 
prefectul Teleki Lajos, Tiiri Sâmuel, reprezentantul curţii regale şi 
aprodul Donâth Antal, însoţiţi de soldaţii aflaţi sub comanda 
maiorului Langer. Ei vin să pună în aplicare o hotărâre 
judecătorească dată la Cluj, care prevedea ca baronul să fie arestat şi 
trimis la fortăreaţa Kufstein, „vreme de mai mulţi ani", cu 30 de 
creiţari alocaţi zilnic pentru întreţinere. Văzîndu-i pe executori la 
poarta castelului, Wesselenyi îi eliberează pe cei 300 de cai din 
herghelia proprie şi, protejat de animale, fuge în lunca Someşului, 
unde îşi aprinde propriul foc, în vreme ce în cimitire licăresc flăcările 
lumânărilor aprinse pentru cei plecaţi dintre noi. Oficialii sunt 
întâmpinaţi de baroneasa Helena, care le spune că stăpânul casei e 
plecat, pot verifica, dar fără să-i deranjeze pe copiii adormiţi. Ca 
urmare a insuccesului, prefectul Teleki îşi dă demisia. 

1.15 Ca să-şi piardă urma, Wesselenyi s-a ascuns în pădure, 
însă a prins o vreme cât se poate de nepotrivită. Unchiul său 
Farkas vine de la Cluj cu vestea că moţii s-au răsculat, omoară, 
pârjolesc şi distrug totul în cale, nu este nicidecum un prilej când 
castelul să fie lăsat în apărarea unei femei fragile. Cserey Helena 
îl domoleşte, pentru că în Jibou s-au stabilit alte relaţii între 
moşier şi pălmaşii săi. Bătrânul n-o crede, îi povesteşte despre 
măcelul din târgul de la Brad. Armata n-a intervenit, aşa că 
mulţimea e convinsă că acţionează cu voie de la împărat. Horea îi 
adună pe răsculaţi în oastea căreia i s-au alăturat şi doi iobagi 
fugiţi din Jibou. Situaţia pare să se tensioneze, oamenii se 
grupează, dar întâi se duc către casa preotului, abia apoi urcă la 
castel. Stăpâna casei iese şi-i întâmpină. Conducătorul ţăranilor îi 
spune că oamenilor le este ruşine că domnul lor e nevoit să se 
ascundă ca un răufăcător ordinar, au venit să-1 roage să revină 

liniştit acasă, pentru că ei îl vor apăra şi le vor face felul la toţi cei 
care ar îndrăzni să facă vreun rău, lui sau familiei sale. în vremea 
aceasta, noul prefect, Kornis Zsigmond, îi convoacă pe domni la 
Zalău, ca să-i înştiinţeze că împăratul a poruncit ca justiţia şi 
administraţia să întrebuinţeze numai şi numai limba germană. 
Spre uimirea tuturor, la şedinţă apare şi baronul rebel. EL ţine o 
cuvântare înflăcărată întru apărarea limbii materne. Prefectul îi 
cheamă pe haiduci ca să-1 aresteze pe agitator, dar ceilalţi nobili îl 
ocrotesc cu trupurile lor şi-1 scot nevătămat din sală. 

1.16 De Moş Nicolae, nobilii loiali împăratului s-au adunat la 
Gârbou, ca să-i strecoare contesei Haller declaraţii de dragoste în 
condurii auriţi din fereastră. Apoi au început să-şi dea cu 
presupusul, oare ce s-ar cuveni să-i dăruiască de Crăciun, ce 
podoabe să atârne în brad? Prefectul Kornis îi promite nurliei 
blonde că el i-1 va aduce pe baronul Wesselenyi, să-1 atârne de o 
creangă, în schimbul unui sărut. Târgul e făcut, dar de la vorbă la 
faptă uneori e o cale foarte lungă. în noaptea plănuită pentru 
arestare, se stârneşte un viscol afurisit care îi orbeşte şi îi îngheaţă 
pe oamenii împăratului, de ajung abia în zori la castelul din Jibou. 
Aici sunt întâmpinaţi de ţevile a patruzeci de puşti aţintite asupra 
lor şi îşi părăsesc conducătorul în fugă, făcându-1 de batjocură. 

1.17 împăratul s-a mâniat cumplit din cauza ineficienţei 
slujitorilor săi. Cancelarul Eszterhâzy îi propune un plan de 
acţiune, însă Iosif al II-lea îi cere să adopte măsuri radicale, ba 
chiar ilegale (pe atunci), precum ar fi incendierea reşedinţei din 
Jibou. Când bătrânul aristocrat protestează că o asemenea faptă ar 
fi împotriva Constituţiei, autocratul îl pune la punct şi declară că 
El este Legea, Coroana, Dieta, Istoria. Pentru propria siguranţă, 
suveranul interceptează corespondenţa cancelarului cu oficialii 
ardeleni şi apoi îi stabileşte un domiciliu forţat „până la 
terminarea spectacolului". Dar inima lui Eszterhâzy cedează, 
lăsându-1 pe împărat să savureze singur ultimul act la „comediei". 

1.18 în jurul castelului de la malul stâng al Someşului s-a 
format un dublu cerc de asediu. Haiducilor trimişi de la 
conducerea judeţului li s-au alăturat cei 26 de soldaţi comandaţi 
de căpitanul Mosch din regimentul de dragoni din Savoya. Date 
fiind condiţiile, sărbătorile de iarnă au trecut fără bucurii, fără 
oaspeţi şi fără chef. Singurul om curajos care a îndrăznit să vină la 
urat a fost preotul paroh Retyi. La început, el îl încurajează pe 
baron să reziste până la primăvară, deoarece reprezintă ultima 
redută împotriva înnoirilor decretate de împărat. Părintele se 
întâlneşte şi cu Cserey Helena, apoi puterile îl părăsesc şi se 
prăbuşeşte. Vreme de o săptămână, se zbate în ghearele morţii. 
Când îşi revine, îşi dă seama că a greşit în analiza situaţiei. îi 
spune femeii că numai ea, singură ea, va putea să-şi salveze 
bărbatul, copiii, casa şi averea. Ea va trebui să-1 predea 
autorităţilor. Ocazia potrivită apare când baronul pleacă la o 
întrunire politică găzduită la Dătăşeni de Daniel Istvân, unchiul 
din partea mamei sale. Opoziţia ardeleană respinge măsurile 
radicale propuse şi se risipeşte ca un stol de potârnichi în 
momentul când află că soldaţii trimişi să-1 aresteze pe Wesselenyi 
au ajuns la Turda. Sosiţi la conac, dragonii acţionează cu 
brutalitate şi-1 bumbăcesc cu patul puştilor pe nobilul neînarmat, 
înainte să fie legat între doi cai, soţia îl sărută, apoi priveşte 
disperată cum Miklos este dus la închisoare. 

Primul volum se termină cu imaginea câinilor care ling 
sângele împrăştiat pe zăpadă. 

Volumul II 

2.1 Prietenii şi rudele baronului din Jibou au fost demişi din 
funcţiile deţinute. Copilaşii lui Wesselenyi au asistat la scena 
brutală a încătuşării şi pedepsirii tatălui lor. Ei au suferit un şoc 
nervos şi sănătatea li s-a deteriorat rapid. Fără a ţine seama de 
realitate, împăratul a poruncit să fie luaţi de lângă mamă şi i-a 
încredinţat contelui Kememy Farkas, „spre bună creştere în 

dreapta credinţă catolică". Ca urmare a mutării forţate la Cluj, 
starea lor s-a înrăutăţit şi, în cele din urmă, amândoi au murit. 

2.2 Deloc impresionat de tragica turnură a evenimentelor, 
împăratul i-a interzis baronesei îndoliate să părăsească Jiboul. 
Aici, ea a constatat cu surprindere că preotul Retyi Jozsef a orbit. 
Bătrânul a declarat senin că şi-a închis ochii ca să nu vadă cum i 
se prăpădeşte ţara sub stăpânirea austriecilor. Cserey Helena 1-a 
găzduit la castel, unde părintele a dorit să se ocupe de albine, 
cărora le vorbea toată ziua, spre uimirea argaţilor. Sfaturile sale au 
ajutat-o pe Cserey Helena să preia imensa gospodărie, cu gândul 
ca, atunci când i se va întoarce bărbatul, să găsească toate în 
ordine. 

2.3 După ce 1-a închis pe Wesselenyi Miklos-tatăl în temniţa 
din Kufstein, Iosif al II-lea le-a declarat nobililor ardeleni, cu 
vădită satisfacţie, că „i-a europenizat". In vara anului 1786, 
împăratul a venit în vizită la Cluj, unde le-a primit în audienţă pe 
baroneasa Bânffy şi pe contesa Teleki, surorile lui Miklos şi i s-a 
înmânat cererea baronesei din Jibou, prin care i se solicita 
clemenţă pentru soţul acesteia. Următorul a fost părintele Retyi. 
Spre surprinderea suveranului, preotul lipsit de vedere 1-a rugat 
să-1 ţină întemniţat pe baron cât mai mult timp, pentru că astfel 
nemulţumirile oamenilor îşi vor găsi un centru de coagulare şi îl 
vor transforma într-un martir. într-o interesantă dispută filosofică, 
părintele a susţinut că materia primează în faţa minţii, ba mai 
mult, maternitatea stăpâneşte lumea (ideea centrală a romanului, 
cu referirea explicită la faptele baronesei Cserey Helena). 
împăratul constată nemulţumit că bătrânul are dreptate. Aplicarea 
legii cadastrului a înveninat atmosfera. Iosif al II-lea este surprins 
şi de înfăţişarea amantei sale. Contesa Haller 1-a primit îmbrăcată 
în haine cernite, cu faţa gălbuie şi remuşcări în suflet. Fosta iubită 
îi mărturiseşte că, prin măsurile luate, au păcătuit amândoi 
împotriva familiei Wesselenyi. Femeia era bântuită de imaginea 
„purtătorului de copârşee", bărbatul care, fără să spună un cuvânt, 

o însoţeşte peste tot, oriunde merge, purtând sicriele celor doi 
copilaşi ai săi la subsuoară. Şi nu era singura fiinţă obsedată de 
această nălucire, „omul cu sicriele" fusese văzut şi de alţii. 

2.4 împăratul părăseşte Ardealul profund nemulţumit. Ultima 
poruncă cere ca măsurătorile cadastrale să fie terminate până în 
toamnă, iar armata imperială să se ferească de comiterea unor 
abuzuri. Măria sa a constatat că administraţia locală decurgea 
după legea bunului plac, se ignorau deliberat o serie de rânduieli. 
Prostimea nu ştia carte, era rămasă în urmă, sărăcită şi revoltată. 
Cultura lipsea cu desăvârşire. Pămînturile zăceau în pârloagă, 
învăţământul era primitiv, populaţia risipită, comerţul slab 
dezvoltat, limba oficială a statului (germana) ignorată, iar ordinea 
publică inexistentă. O realitate îngrijorătoare în condiţiile în care 
Europa fusese cuprinsă de nişte mişcări populare de amploare, 
care vor zgâlţâi din temelii stările sociale şi vor culmina cu 
izgonirea domnilor şi preoţilor. Prin urmare, Iosif al II-lea a anulat 
festivităţile de bun-rămas şi a trecut peste ceremonia de decernare 
a decoraţiilor. Dar, înainte să se urce în caleaşcă, poliţia secretă 1-a 
anunţat că preotul primit în audienţă a murit în nişte împrejurări 
deloc obişnuite. întors la Jibou, orbul a îmbrăţişat fiecare stup, 
apoi şi-a început obişnuita litanie. Când a terminat predica 
adresată albinelor, bătrânul s-a prăbuşit mort. Alaiul împărătesc s- 
a îndreptat către Bistriţa şi, de acolo, în Bucovina. La trecerea 
dincolo de hotarul munţilor, împăratul s-a întors ca să privească 
încă o dată Ţara Ardealului şi a zărit în depărtare statura uriaşă a 
unui bărbat cu două sicrie mici sub braţe. 

2.5 După ultima întâlnire cu împăratul, Nemeş Zsuzsa, 
contesă Haller, a suferit un şoc nervos şi a spart totul prin casă: 
oglinzi, porţelanuri, statui de marmură. Apoi a leşinat şi doamnele 
de companie au reuşit cu mare greutate s-o readucă în simţiri. 
Cum n-a suportat să călătorească în caleaşcă, în cele din urmă 
soţul a angajat o lectică ca s-o ducă la Gârbou. Pe drum, contesei i 
s-a părut că-1 vede iar pe bărbatul cu sicriele şi a sărit dintre 

perini, a început să gonească pe drum, speriată foarte tare. 
Doctorul însoţitor n-a putut s-o ajute defel. în cele din urmă, 
femeia i-a strâns împrejur pe toţi însoţitorii ei: soţul, medicul, 
purtătorii de lectică, cameriste, ţăranii aflaţi prin preajmă, şi şi-a 
mărturisit public vina care o chinuia. 

2.6 La vremea secerişului, calul dăruit bătrânului Wesselenyi 
Farkas, unchiul lui Miklos, a apărut pe neaşteptate în poarta 
castelului din Jibou, însă fără călăreţ, care, venind cu plosca de 
pălincă în mână, adormise şi picase din şa. Spre uimirea moşului, 
treburile mergeau bine în gospodăria jibouană, subiect despre care 
i-a scris nepotului un răvaş pe un ton mucalit. în vremea ce-şi 
chinuia scribul cu întocmirea răvaşului, din Gârbou a sosit vestea 
că Nemeş Zsuzsa trage să moară. Bătrânul baron a chemat 
deîndată ţiganii şi a început să tragă un chef pe cinste, dar a fost 
oprit de Cserey Helena, care 1-a mustrat amarnic şi a plecat în 
grabă să-şi ajute rivala. 

2.7 în conacul din Gârbou, atmosfera devenise de nesuportat. 
Contesa Haller încercase de mai multe ori să se arunce pe 
fereastră, aşa că, în cele din urmă, fusese legată de pat. Speriat de 
înfăţişarea femeii, soţul îl chemase pe un stareţ din Cluj, însă 
stropirea cu apă sfinţită a provocat un acces de furie a bolnavei. în 
consecinţă, călugărul a propus săvârşirea unui ritual de exorcizare, 
conform metodologiei aprobate de Papa Paul al V-lea. Toate 
străduinţele sale sunt zadarnice, chinurile provocate de remuşcări 
nu încetează decât atunci când în uşa încăperii apare Cserey 
Helena şi îi spune lui Nemeş Zsuzsa că o iartă pentru tot, iar apoi 
o sărută. 

2.8 în celula 5 din fortăreaţa Kufstein, rebelul Miklos este 
încătuşat cu lanţuri şi legat de perete. în faţă, pe o măsuţă 
luminată de două sfeşnice, aproape, dar la o distanţă de neatins, i 
se pune scrisoarea trimisă de soţie. Dar, fără s-o ia în mână, el ştie 
care sunt veştile de acasă, simte cum Ardealul se deşteaptă, aşa că 

preferă să se înveselească şi îşi imaginează că se joacă cu cei doi 
copilaşi morţi. Când, dimineaţa, este dezlegat şi i se spune că are 
voie să desfacă răvaşul, deţinutul îi mulţumeşte ofiţerului şi îi 
spune că n-are rost, 1-a citit deja. 

2.9 Istoricii au discutat mult despre rivalitatea dintre Iosif al 
II-lea şi Frederic cel Mare. Ca să consolideze apărarea graniţei cu 
Prusia, împăratul a vizitat fortăreaţa din Olmiitz. Aici primeşte 
vestea că Ecaterina a Rusiei îi propune o alianţă împotriva Rusiei, 
idee pe care suveranul o acceptă degrabă, mai ales că în Franţa 
începuse să bată vântul revoluţiei. Ca să testeze rezistenţa 
zidurilor din Olmiitz şi puterea artileriei, împăratul trage un obuz 
în sistemul defensiv al citadelei şi nimereşte în chiar peretele 
închisorii. Binedispus, porunceşte ca deţinutul din celula 
bombardată să fie eliberat. Scos pe neaşteptate la aer curat şi 
lumină, întemniţatul ajuns numai piele şi os moare pe loc. 
împăratul cere ca el însuşi să fie legat cu lanţuri de peretele 
închisorii, însă nu rezistă nici un ceas. Impresionat, porunceşte 
îmbunăţăţirea condiţiilor din toate închisorile imperiale, însă cu o 
excepţie: Kufstein. 

2.10 Iosif al Il-ea se întâlneşte cu ţarina Ecaterina, ca să 
stabilească drumul pe care vor merge către Istambul. Spre marea 
sa uimire, suveranul află de la împărătesă că Belgia s-a răsculat, 
dar îi rămâne satisfacţia s-o anunţe primul că ambasadorul rus de 
la înalta Poartă a fost arestat şi întemniţat la Edikule. După 
victoria de Sabaci, le comandă soldaţilor să-i aşeze pe morţi unul 
lângă celălalt, ca şi cum ar fi construit un drum din cadavrele lor, 
dar calul i s-a speriat şi n-a îndrăznit să păşească pe el. Semn de 
ghinion, deoarece apoi campania a luat o turnură nefericită. Craiul 
suedez a atacat Rusia, iar oştile imperiale din Croaţia au fost 
spulberate la Dubiţa. în noaptea de 17 septembrie 1788, armata 
trimisă către Orşova a fost atacată la Caransebeş de un alt 
contingent austriac, episod intrat în istoria marilor greşeli militare 
(nemţii au strigat: „Halt! Halt!", adică: „Opriţi-vă! Opriţi-vă!", în 

vreme ce dunărenii au înţeles: „Allah! Allah! şi, convinşi că 
adversarii lor sunt turci, i-au căsăpit cu miile). Colac peste pupăză, 
împăratul află că s-a îmbolnăvit de turberculoză şi are încă un an 
de trăit. 

2.11 Războiul pornit împotriva turcilor necesita recrutarea de 
soldaţi şi aprovizionarea lor continuă cu hrană. Conform poruncii 
împărăteşti, fiecare regiment a avut misiunea să recruteze 100 de 
tineri, iar restul populaţiei, inclusiv clerul şi nobilimea, au trebuit 
să contribuie la efortul de război cu diferite cantităţi de grâne. 
întrucât Jiboul nu şi-a îndeplinit obligaţiile impuse, împăratul şi-a 
trimis cătanele să-i silească pe localnici. De altfel, pretutindeni 
drumurile erau înţesate cu care pline cu bucate, din care cauză 
abia se putea umbla prin ţară. Nobilii şi poporul s-au revoltat, 
drept care Iosif al II-lea le-a interzis să producă băuturi alcoolice, 
a mărit preţul sării şi a cerut provinciei să plătească un impozit de 
4 milioane de forinţi. Drept urmare, s-a publicat un pamflet 
antirăzboinic, pe care Maiestatea-Sa 1-a aprobat râzând. Bine 
aprovizionată, uriaşa armată a pătruns în Muntenia pe Valea 
Oltului şi a ocupat Bucureştiul. 

2.12 Cererea de graţiere a soţului, înaintată de Cserey Helena, 
a stat vreme de 5 ani pe masa de lucru a împăratului. Iosif al II- 
lea, care abolise pedeapsa capitală, s-a gândit de mai multe ori să 
rupă hârtia, dar de fiecare dată a renunţat, deoarece i s-a părut că 
ar fi săvârşit un asasinat. In cele din urmă, aflat în pragul morţii, s- 
a hotărât s-o aprobe şi s-o înmâneze personal baronului răzvrătit. 
Când s-au întâlnit în celula din Kufstein, suveranul i-a reproşat 
magnatului că, până în momentul respectiv, nobilul nu făcuse 
nimic pentru bunăstarea poporului, ci doar şi-a apărat privilegiile 
nobiliare, a acumulat cu lăcomie bogăţii şi titluri, în vreme ce a 
frânt spinările iobagilor. Pentru că aristocraţii considerau că 
menirea ţăranilor e să pască iarbă, să rămână proşti şi să lucreze 
pe brânci. Cât despre aşa-zisa apărare a limbii materne: câte şcoli 
a construit? Unde sunt poeţii, geniile literare atât de elogiate în 

celelalte naţiuni? Graiul popular nu e folosit nici măcar pentru a 
cerşi şi e cântat doar de ţiganii lăutari. Wesselenyi a rămas 
impresionat de criticile aduse de împărat, i s-a făcut ruşine, s-a 
simţit umilit şi s-a mâniat, dar şi-a dat seama că suveranul are 
dreptate. Ce păcat că unei minţi atât de strălucite îi este dat să 
moară în curând! 

2.13 în ziua de Anul Nou, sătenii au anunţat-o pe baroneasa 
Cserey Helena că mormântul preotului Retyi Jozsef a fost acoperit 
peste noapte de flori proaspăt răsărite. Dar abia peste câteva zile, 
când o ştafetă călare i-a adus un plic doldora de peceţi, a înţeles 
semnificaţia semnului trimis de Dincolo: soţul i-a fost eliberat din 
închisoare. Pe dată, a pus să fie înhămaţi caii la caleaşcă şi s-a 
grăbit să-1 întâlnească. O vreme, au stat în Viena, încercând în 
zadar să-1 reîntâlnească pe împăratul muribund. Iosif al II-lea şi-a 
retras toate edictele imperiale şi, în ultimul ceas, ar fi dorit să-şi 
revadă amanta. Un raport al poliţiei secrete i-a dezvăluit că Nemeş 
Zsuzsa, contesă Haller, s-a întors împotriva lui şi a devenit 
instigatoarea opoziţiei din Ardeal. împăratul şi-a închis ochii cu 
sentimentul că a rămas singur şi că tot ceea ce a făcut a fost în 
zadar. 

2.14 Doliul poruncit de curtea imperială n-a fost respectat de 
către oamenii din popor. De bucurie că au scăpat de „despotul 
luminat", ţăranii au aruncat pe foc actele cadastrale şi au început 
să chefuiască. Pe drumuri, flăcăii mascaţi şi îmbrăcaţi în straie 
strălucitoare opreau trăsurile şi îi obligau pe călători să coboare şi 
să se veselească împreună, „că aşa-i porunca împăratului". 
Baronul şi baroneasa Wesselenyi s-au întors la Jibou cu multe 
peripeţii. Pe parcurs, au constatat cu uimire că şi alţi domni au 
început să se intereseze de literatură, de exprimarea artistică şi 
înfrumuseţarea limbii, dar avântul a rămas un fel de distracţie 
estivală, deoarece orice aristocrat care se respectă îşi petrecea 
iarna la Viena. Ajunşi la apa Someşului, au găsit drumul încadrat 
de flăcările unor mirişti aprinse. în zadar şi-a biciuit Miklos 

frumoşii armăsari negri, caii s-au temut să se avânte prin foc. Dar 
vorba blândă a lui Cserey Helena i-a domolit şi astfel au ajuns în 
curtea castelului, unde soţia a coborât repede şi astfel a fost prima 
care 1-a întâmpinat pe bărbatul reîntors acasă. 

Ajunşi la sfârşit, ne rămâne să răspundem la o singură 
întrebare: 

Cât adevăr istoric există în această poveste romantică? 

Măria Tereza şi Iosif al II-lea sunt capete încoronate, 
cunoscute de toată lumea. împăratul a efectuat trei călătorii în 
Ardeal: în 1773, în 1783 şi în 1786, toate descrise de George 
Bariţiu în „Istoria Transilvaniei". „Bourul din Jibou" a rămas în 
conştiinţa publică şi datorită fiului său, aristocratul cu vederi 
liberale. în privinţa soţiei, adevărul este că în realitate lucrurile au 
fost mult mai complicate decât se arată în roman. în cele din 
urmă, Wesselenyi Miklos a răpit-o pe Cserey Helena dintr-o 
mănăstire de maici, înainte de a se căsători cu ea. A fost într- 
adevăr o femeie sensibilă şi bună la inimă, dar a ştiut să se 
gospodărească singură, precum ne dovedeşte jurnalul ei de 
cheltuieli. De asemenea, în arhiva familiei, transferată la Cluj, ne- 
au rămas actele oficiale prin care li se cerea părinţilor să respecte 
legile referitoare la educarea copiilor în credinţa catolică. 

Deşi puţin cunoscută, Nemeş Zsuzsa, căsătorită Haller, a 
existat şi ea în realitate. N-o veţi găsi în „Monografia comitatului 
Sălaj" de Petri Mor, deoarece pe vremea respectivă Gârboul 
aparţinea de comitatul Solnoc-Dăbâca. Tot ce v-ar putea interesa 
se află în monografia lui Kâdâr Jozsef, care îi enumeră 
proprietăţile şi vă oferă date despre copiii ei. I-am întâlnit numele 
şi citat în folclorul local. într-o relatare apărută în „Sălajul 
Orizont", dacă nu mă înşel, se spunea că ar fi construit o biserică - 
iarăşi planează o incertitudine, nu ştiu dacă în Hida sau în Zimbor 
-, deoarece ar fi păcătuit cu propriul frate. 

Nyiro şi-a permis o serie de licenţe poetice în ceea ce-1 
priveşte pe tizul său, părintele Retyi, conceput ca un fel de alter- 
ego. în arhiva bisericii reformate se arată că un Rethi Jozsef, nume 

ortografiat cu „h", a slujit la Jibou vreme îndelungată, între 1781- 
1815, a botezat-o într-adevăr pe baroneasa Cserey Helena, 
căsătorită Wesselenyi, în credinţa soţului. Părintele a urcat rând pe 
rând treptele ierarhiei bisericeşti, iar apoi s-a retras şi a murit la 
Borla în 1817. în mod sigur, acest Rethi nu s-a întâlnit cu 
împăratul la Cluj şi nici n-a murit imediat după aceea. Acesta e 
adevărul, care altminteri nu strică defel minunata descriere a 
mormântului acoperit de flori în Noaptea de Anul Nou din 1790. 

Ca orice scriitor din Secuime, Nyiro Jozsef a folosit un limbaj 
plastic, bogat în metafore, ceea ce, în mod obişnuit, constituie o 
durere de cap pentru orice traducător. Vorbesc din proprie 
experienţă. De-a lungul timpului, am transpus în româneşte şi am 
publicat mai multe fragmente din opera sa. In revista „Limes", au 
apărut două capitole din romanul „Uz Bence" (1933). în urmă cu 
doi ani, de Crăciun, „Caiete silvane" a publicat povestirea „Acum 
poţi să vii, Pruncule Iisus" din volumul „Secuii" (1936). 
Greutăţile nu m-au speriat, ci au reprezentat întotdeauna o 
provocare. Acum m-aş încumeta să iau „Bourul din Jibou" de 
coarne, de aceea m-am aventurat să scriu această prezentare. 
Rămân în aşteptarea unui editor interesat şi a unui contract 
îngăduitor, pentru că traducerea celor două volume va reprezenta 
o muncă de cel puţin un an. 

Despre: 

Nyiro Jozsef - A siboi boleny 

Erdelyi Szepmîves Ceh - Athenaeum, Kolozsvăr, 1929 
Apărut în: 

Caiete Silvane nr. 42-43 / iulie-august 2008, pag. 57-60 
Caiete Silvane nr. 44 / septembrie 2008, pag. 41-43 

Cazul Nyiro Jozsef 

La Şumuleu Ciuc, de Rusalii, se organizează în fiecare an cel 
mai important pelerinaj din Secuime, al cărui punct culminant este 
slujba religioasă, transmisă atât de posturile de radio, cât şi de 
televiziune. Unele grupuri de credincioşi romano-catolici pornesc 
din timp şi parcurg drumul pe jos, în vreme ce intonează psalmi 
sau cântă imnuri bisericeşti. Ei merg după un grafic bine stabilit, 
pe un traseu planificat cu ajutorul bisericii, din parohie în parohie, 
unde sunt găzduiţi peste noapte de preotul local într-o cameră de 
oaspeţi. Adesea, una dintre staţii este şi parohia Jibou. Alţii vin cu 
bicicleta, cu autobuzele, cu trenuri speciale sau chiar călare. 
Evenimentul este sărbătorit de peste 800 de ani. 

Locul de pelerinaj Şumuleu Ciuc se află pe o colină din 
apropierea municipiului Miercurea Ciuc. Aici se găseşte o 
mănăstire franciscană, unde a lucrat şi călugărul Ioan Căianu, 
autorul celebrei compilaţii de muzică medievală „Codex Caioni". 
Principala atracţie o constituie statuia Sfintei Fecioare cu Pruncul, 
amplasată în marea biserică barocă, numită „Catedrala 
franciscană", unde zeci de mii de creştini vin de Pogorârea 
Sfântului Duh să se roage. 

Anul acesta, organizatorii au anunţat că intenţionează să 
aducă în ţară şi să înhumeze osemintele scriitorului Nyiro Jozsef, 
lucru care a stârnit o vie controversă diplomatică. A fost nostim să 
citesc în mai multe declaraţii ale guvernului Ponta sau ale 
ministerului de externe că prozatorul secui a fost, de fapt... POET? 
Câtă încredere poate avea cititorul de bună credinţă în declaraţiile 
difuzate pe diferite posturi sau publicate în ziare când oficialităţile 
fac astfel de erori copilăreşti? 

Nyiro Jozsef a fost unul dintre autorii maghiari importanţi din 
perioada interbelică. S-a născut în 18 iulie 1889, în Jimbor 

(Braşov) şi a murit în exil, la Madrid, în 16 octombrie 1953. Iniţial 
a fost preot catolic, doctor în teologie, dar tumultul primului 
război mondial i-a radicalizat opiniile şi 1-a determinat să-şi 
lepede sutana. S-a căsătorit cu o morăriţă, apoi au lucrat o vreme 
împreună. Primele succese literare le-a înregistrat în 1920, după 
care s-a mutat cu familia la Cluj. 

îi rog pe angajaţii ministerului de externe să parcurgă lista 
celor mai importante volume publicate de scriitor, care cuprinde 
romane, povestiri sau mărturisiri, nicidecum poezii: „Cioplitorul 
de Dumnezeu" (Jezusfarago ember, 1924); „în jugul Domnului" 
(Isten igâjâban, 1926); „Bourul din Jibou" (A siboi boleny, 1929); 
„Stâlpi de căpătâi" (Kopjafâk, 1933); „Uz Bence" (1933); 
„Poporul meu" (Az en nepem, 1935); „Secuii" (Szekelyek, 1936); 
„Cartea munţilor" (Havasok konyve, 1936); „Preafrumoasa Iulia" 
(Julia szepleâny, 1939); „Masacrul din Siculeni" (Madefalvi 
veszedelem, 1939); „Noua patrie" (Uj haza, 1940); „Viaţa fără de 
moarte" (Halhatatlan elet, 1941); „Cei decişi" (Az elszântak, 
1943); „Confruntarea tăcută" (Nema kiizdelem, 1944); „Steaua 
verde" (A zold csillag, 1950); „Iată oamenii" (îme az emberek, 
1951); „Adevărul despre Ardeal" (Mi az igazsâg Erdely 
eseteben?, 1952). 

De-a lungul timpului, am transpus în româneşte şi am 
publicat mai multe fragmente din opera prozatorului secui. în 
revista „Limes", nr. 1 / 1998 şi nr. 1-2 (5-6) / 1999, au apărut două 
capitole din romanul „Uz Bence" (1933). într-unui, pădurarul a 
salvat din colţii lupilor o căprioară şi, cuprins de febră şi lipsit de 
puteri, a preferat să fie chinuit de foame decât s-o ucidă şi s-o 
mănânce. în celălalt text, un conte vine să vâneze cocoşi de 
munte, o pasăre foarte vigilentă, dar care surzeşte când „joacă" 
pentru a-şi fermeca găinuşele. De obicei, aristocratul aducea câte 
două-trei „demoazele" să se distreze, dar, fiind vreme de criză, 
acum îl însoţea doar una, curtată de oaspetele lui Bence, un tânăr 
profesor bolnav de plămâni, trimis la munte să-şi refacă sănătatea. 

în 2006, de Crăciun, revista „Caiete silvane" nr. 11-12 a 
publicat povestirea „Acum poţi să vii, Pruncule Iisus" din volumul 

„Secuii" (1936), unde un tată ucigaş evadează din închisoare ca 
să-şi vadă copilul. Este împuşcat de jandarmi şi predat de un 
muntean care foloseşte banii primiţi drept recompensă ca să-i 
cumpere cadouri respectivului băiat. 

Romanul în două volume „Bourul din Jibou" (A siboi boleny, 
1929) ilustrează viaţa baronului Wesselenyi Miklos senior. 
Datorită încăpăţânării sale, a forţei herculiene şi a izbucnirilor 
necontrolate de violenţă, Wesselenyi-tatăl a fost poreclit „bourul 
din Jibou" de către contemporani. în ciuda cunoscutelor excese, el 
a concretizat opoziţia nobililor din Ardeal şi le-a direcţionat 
rezistenţa împotriva experimentelor iniţiate de curtea vieneză. 
Romancierul a îmbinat convulsiile sociale dintr-un spaţiu familiar 
nouă cu povestea unui triunghi amoros, format din baron, mult 
încercata lui soţie şi fosta dragoste din tinereţe, o femeie 
irezistibilă şi machiavelică, devenită amanta unui împărat obsedat 
de introducerea unor reforme menite să radieze identitatea 
culturală şi naţională a popoarelor supuse. 

în vara anului 2008, am rezumat capitol cu capitol, în două 
numere succesive ale „Caietelor Silvane", evenimentele şi faptele 
cuprinse în lucrare, pentru ca lumea să-şi poată forma o imagine 
de ansamblu şi să obţin sprijinul necesar pentru traducerea în 
româneşte şi publicarea romanului. în capitolul 5 din volumul I, 
un urs stârnit de un vânător neîndemânatic îl atacă pe consilierul 
aulic Haller. înaltul demnitar este salvat doar cu preţul propriei 
vieţi de omul de încredere al nobilului din Jibou: un român, Ioan 
Opriş. Baronul îi face salvatorului o înmormântare princiară, cu 
10 preoţi la căpătâi. 

Iată numai câteva exemple din ceea ce, vorba premierului, 
„poate fi aflat uşor". Este adevărat că, după 1940, Nyiro Jozsef a 
reprezentat politic extrema dreaptă şi s-a retras cu reprezentanţii ei 
în Spania, unde a şi murit, după ce şi-a cerut iertare şi s-a împăcat 
cu biserica romano-catolică. După 1945, el a fost promovat ca un 
scriitor „răspopit", apropiat de viaţa şi necazurile poporului şi 
comuniştii l-au tolerat până în 1965. Trecerea la index ca 
„naţionalist maghiar" a avut loc abia după instaurarea lui Nicolae 

Ceauşescu la putere. Tămbălăul iscat acum, în ajun de Rusalii, nu 
priveşte scrierile unui artist al literelor, ci doar o umflare a 
muşchilor menită să impresioneze nişte alegători gură-cască. 

Apărut în: 

Caiete Sil vane nr. 89 / iunie 2012, pag. 27-28 

Un cronicar contemporan 

Am citit primele fragmente din cronica lui Alexa Paşca, fost 
cantor în Aluniş, într-unui dintre numerele de început ale LIMES- 
lui, revistă care sper că va continua să apară, în ciuda fluctuaţiilor 
politice de la noi. Un alt număr a avut drept temă „Ţăranul român 
între individualismul funciar şi cooperativizarea forţată", lait- 
motiv întâlnit şi în mărturiile cronicarului din fostul Săplac 
someşean. 

M-am bucurat să regăsesc fragmente mai ample în volumul 
„Memorii, jurnale şi însemnări transilvane" (de ce 1938-1939?), 
alcătuit de dr. Cornel Grad, Corina Bejinariu şi Ioan Măria Oros, 
mai ales că între timp descoperisem activitatea părintelui 
Laurenţiu Bran, o personalitate culturală (chiar interculturală) 
sălăjeană pe nedrept uitată, care a păstorit aproape o jumătate de 
veac turma credincioşilor din Aluniş, lăsându-le moştenire o 
biserică nouă. 

în mod benefic, Corina Bejinariu îşi începe studiul introductiv 
prezentându-1 pe Alexa Paşca aşa cum şi-1 aminteşte fiul său, Niţu 
(Ioan). E o mărturie sinceră, emoţionantă prin simplitatea ei. In 
paginile lăsate, cantorul din Aluniş se arată a fi un moralist tenace, 
uneori într-atât de sever, încât poate stârni bănuiala că face parte 
din categoria celor care predică apă, dar beau vin. Ioan Paşca, prin 
întreg felul său de a fi şi de a povesti, ne convinge că tatăl său a 
fost un om cu convingeri ferme, pe care a reuşit să le transmită şi 
urmaşilor săi direcţi. Nu este vorba despre convingerile politice, 
susţinute cu o tărie pentru care „l-o dus la Poarta Albă, la Canal", 
care însă păleşte în faţa suferinţei semenilor săi (citindu-1 pe 
Panait Istrati, Paşca deplânge soarta minerilor care s-au revoltat în 
1930, deşi „guvernul de atunci al Naţional Ţărăniştilor era 
simpatizat de oameni de la noi, iar eu care atunci eram copil am 

ajuns chiar să sufăr întemniţare pentru aceşti oameni sub regimul 
comunist"). Acest om care a refuzat să devină lupul omului crede 
şi încearcă să ne împărtăşească credinţa că există un mod mult mai 
frumos şi mai bogat de a concepe viaţa decât cel impus în ultimele 
decenii. 

După cinci ani petrecuţi în „maşina de tocat vieţi şi destine", 
Alexa Paşca s-a întors în sat şi a devenit tâmplar, ca şi Iosif, ca 
însuşi Iisus. Şi-a crescut fiii învăţându-i meserie, astfel încât 
tâmplăria a devenit „nu numai sursă de venit, ci şi emblema unei 
familii". Dar, întocmai ca şi I.C. Vissarion, un Edison oltean cu un 
destin românesc, de la dispariţia căruia se vor împlini 50 de ani în 
toamnă, săplăcanul nostru a păstrat cartea aproape de suflet, 
devenind un autodidact, hrănindu-şi foamea de adevăr şi 
frumuseţe cu înţelepciunea marilor înaintaşi, pe urmele cărora 
încearcă, modest, să păşească: 

"Nu scriu aceste lucruri din vreun interes personal sau din ură 
faţă de conducerea ţării ci din dorinţa de a-mi vedea patria mea 
înflorind şi în plină fericire". 

El înregistrează cu durere abuzurile unei stăpâniri paranoice, 
care a obligat ţăranii să se asocieze în cooperative organizate şi 
conduse fără chibzuială, unde se lucra în dorul lelii şi nu se 
producea nici strictul necesar pentru membrii cooperatori. Ca 
urmare, foştii proprietari ai pământurilor întârziau cât mai mult cu 
adunatul roadelor „ca să mai poată să ia câte ceva şi să-şi ducă 
acasă". Adesea, puterea a fost nevoită să recurgă la forţă: 

"Din ordinul autorităţilor conducătoare, la culesul porumbului 
a fost adusă pază militară (miliţie şi gărzi patriotice) sub a cărei 
supraveghere s-a făcut culesul ca să nu se fure." 

Ceva asemănător am întâlnit numai în romanele lui Zaharia 
Stancu, dar credeam că e o exagerare. 

Regăsim în însemnările lui Paşca atât ritualurile bisericeşti cât 
şi rosturile neglijate ale unor obiceiuri din vechime: „în ajunul 
Bobotezei vremea a fost mai aspră puţin dar în general bună, din 
streşină nu a picurat aşa că dacă a fi cum spuneau bătrânii că dacă 
nu picură din streşină atunci se desprimăvărează mai repede". 

Alexa Paşca se vede un altfel de bătrân decât cei pe care-i 
apucase el şi realizează cu durere că urmaşii săi vor pierde cu totul 
rânduielile vechi, câtă vreme copiii încep să colinde de Crăciun 
mai devreme decât cer obiceiurile, „deoarece interesul era de a 
câştiga bani". Nu-i vina lor, „de vreme ce acuma au devenit 
părinţi cei ce nici ei nu au fost educaţi în această direcţie", 

Anoste devin până şi sărbătorile stăpânirii: 

"Ca sărbătoare 1 Mai [1984] nu s-a prea cunoscut din alte zile 
doar că s-au pus drapelele, încolo oamenii munciau poate mai tare 
ca şi în alte zile, iar muncitorii care făceau naveta au profitat de 
aceste două zile pentru a-şi aranja treburile pe acasă şi la câmp. 
Mai mare farmec avea ziua de 1 mai înainte de război, pă vremea 
burgheziei, când locomotivele de la trenuri veneau îmbrăcate cu 
crengi verzi, iar pe la sate se sărbătoarea un fel de sărbătoare 
populară numită Armindeni..." 

Cronica lui Alexa Paşca este pătrunsă de o tristeţe soră bună 
cu cea a Ecclesiastului. Prin faptul că ţăranului i s-a luat pământul, 
el a fost nevoit să se mute sau să facă naveta la oraş, să renunţe la 
ciclul anual al îndeletnicirilor agrare în detrimentul goanei zilnice 
după cele necesare traiului. în acest fel, omul a pierdut sensul 
existenţei, a devenit un inadaptat care se îmbată sau îşi pune capăt 
zilelor. 

Nu poate fi altcumva, câtă vreme ritualurile din vechime îşi 
au rosturile lor psihologice, afective, purificatoare, regeneratoare. 
Ba încă s-ar putea să existe şi altele, greu perceptibile, dar la fel de 
şuie ca şi gravitaţia. 

Ori de câte ori întâlnesc în cale semnele competiţiei dintre 
cultura tradiţională şi civilizaţia tehnologică, îmi aduc aminte de 
„Răsărit de soare", o povestire a bucureşteanului Liviu Radu, 
socotit cel mai promiţător talent european al anului trecut (premiul 
de încurajare Eurocon 2000). 

Un prospector e nevoit să trăiască un timp printre papuaşi. în 
fiecare dimineaţă, Oumi tuni tami, adică „Şchiopul ce cunoaşte 
lucrurile din vechime", vraciul local, „se instala în centrul 
sătucului, în faţa colibelor acoperite cu frunze de palmier, şi 

începea un fel de litanie, acompaniată de bocănituri într-o tobă 
mică", un răget „prelung, modulat în mod bizar, fără pic de 
muzicalitate", menit să aducă Soarele pe cer. Prima reacţie a 
americanului trezit sistematic din somnul cel mai dulce (în 
secuime, i se spune „somnul purceilor") e să vrea să-1 împuşte, dar 
cum cercetarea junglei nu prea dă roade, firea sa pragmatică 
învinge, aşa. că în cele din urmă se împrieteneşte cu bătrânul 
numai piele şi os şi încearcă să obţină de la acesta informaţii 
legate de zăcămintele din zonă. Cum nu ştie o boabă de papuaşă, 
este nevoit să înregistreze poveştile vraciului pe casetofon şi să 
apeleze la alţii ca să le traducă în engleză. 
Iată însă că într-o zi bătrânul moare. 

Sătenii se despart printr-o ceremonie festivă de ultimul 
cunoscător al tradiţiei şi tainelor firii, dar a doua zi de dimineaţă 
constată cu surprindere că Soarele n-a mai răsărit şi asta nu numai 
în Papua-Noua Guinee, ci peste tot în lume. în vreme ce savanţii 
încearcă să dovedească existenţa unui nor de praf cosmic care ar fi 
acoperit astrul diurn, americanul nostru îşi dă seama că agasantul 
ritual matinal îşi avea de fapt rostul său, scoate caseta cu 
„răgetele" de întâmpinare a zorilor, o pune în casetofon, îl 
porneşte şi, minune, Soarele răsare... 

Despre: 

Cornel Grad ş.a. - Memorii, jurnale şi însemnări transilvane 
Editura Limes, Zalău, 2000 

Apărut în: 

Transilvania Jurnal, 15 mai 2001 

Miniaturi la minut 



Ovidiu Pecican este echinoxistul care a devenit din 2004 un 
„Rebel fără pauză", după ce şi-a publicat „Contribuţiile la istoria 
literaturii române". Nu este primul său gest de zguduire din 
temelii a judecăţilor de valoare impuse propagandistic de 
societatea prerevoluţionară multilateral subdezvoltată. La 10 ani 
de la evenimentele din decembrie 1989, medievistul clujean era 
anatemizat pentru descrierea „buzelor senzuale" ale lui Decebal şi 
alte contribuţii aduse la realizarea celebrului manual alternativ de 
istorie de la Editura Sigma, scris împreună cu Sorin Mitu, Lucia 
Copoeru, Virgiliu Ţârău şi Liviu Ţârău. Să amintim aici şi 
apetenţa omului de cultură pentru literatura fantastică şi science- 
fiction, ca să împlinim portretul unui om irevocabil certat cu 
conservatorismul şi obtuzitatea. 

în ciuda multilateralităţii reflectate în activitatea publicistică, 
de data aceasta, cu prilejul oferit de apariţia volumului de proză 
scurtă „Poveşti de umbră şi poveşti de soare" (Editura Bastion, 
Timişoara), ne vom ocupa doar de prozatorul Ovidiu Pecican. 

A debutat în volum odată cu antologia „Gustul livezii", 
apărută la Editura Facla în 1985, pe vremea când autorul începuse 
să predea istorie la Lipova. Nuvela „Vânzătorul de umbre" 
reprezintă o variaţiune pe tema jertfei aduse la ridicarea unei 
clădiri publice, unde hoţul măsoară cu o aţă de mătase (de obicei, 
roşie) umbra unui om, fir care ulterior va fi zidit la temelie. Cel 
căruia i s-a furat umbra va fi astfel condamnat la pieire, iar 
sufletul său va conferi trăinicie construcţiei; în cazul de faţă, 
brigantul zis Umbră „capturează" umbra ultimului domnitor 
fanariot, iar pandurii lui Tudor Vladimirescu o zidesc în 

fundamentul unei bisericuţe, punând astfel capăt unei perioade 
triste de spoliere şi împilare din istoria ţării. 

împreună cu vărul său Alexandru, a conceput libretele pentru 
operele rock „Expediţie în Crocobauritania" (1983) şi „Razzar" 
(1984), ambele compuse de Constantin Csaszar. Secvenţe din 
prima au fost difuzate pe postul Radio Bucureşti 3, în emisiunea 
lui Dan Ursuleanu, „Exploratorii lumii de mâine". Cealaltă a stat 
la baza romanului omonim, câştigător al concursului editurii 
Nemira în 1998, publicat un an mai târziu, un fel de space-opera 
despre care Mircea Opriţă scria că, în lipsa unui filon epic 
consistent, se transformă într-o salbă de fabule cu tâlc, „mici 
basme de anticipaţie despre lumi ce nu cunosc moartea". 

Vedem că, deşi a scris şi alte romane, precum „Eu şi maimuţa 
mea" („Toată lumea are de ascuns ceva în afară de mine şi de 
maimuţa mea", 1990) sau „Imberia" (2006), scriitorul a preferat 
dintotdeauna notaţia concisă, încărcată de un fior poetic. în 2003, 
într-un interviu fluviu acordat lui Mihai Vakulovski pentru revista 
„Tiuk", prozatorul mărturisea: 

„Sunt însă şi un iubitor de giuvaieruri în proză, nu mă resping 
deloc exerciţiile caligrafice nipone ale lui Yasunari Kawabata, 
Ryunosuke Akutagawa şi alţii. Exista o tradiţie scurtă şi 
scurtissimă a prozei, a foamei de epic, care străbate straturile cu 
un trecut fastuos ale epicului popular, de tavernă, ale snoavei, ale 
fabliaux, ale povestirilor rabinice (hasidice), ale Patericului, 
ajungând până la parabolele elaborate de Kafka, Buzzati, Harms şi 
Eugen Ionesco. Mă interesează, o repet, »epicul pur« care îţi scapă 
printre degete chiar dacă îl prefiri în trei rânduri, »cu pipeta«, 
transformându-se magic - alchimic - în poezie sau în altceva, care 
nu poartă un nume precis." 

Primul volum de notaţii succinte a fost „Clipuri" (2001). El a 
şocat, deoarece a exagerat, a împins la extrem clişeele din „Iepoca 
de Aur", îndesate pe gât cu polonicul în timpul anilor de şcoală, ca 

urmare a procesului de îndoctrinare atent supravegheată: 
„automatismele de gândire, formulările pe cât de memorabile pe 
atât de paralogice, cvasiînjurăturile şi lascivităţile sugerate, 
vorbele de duh frizând trivialitatea şi trivialităţile trăgând cu 
ochiul spre spirit, pe care, de obicei, ni le autocenzurăm, dar care 
ne muşcă în fiecare clipă, feroce..." 

Au urmat „Darul acestei veri" (2001) şi „Zilele şi nopţile 
după-amiezei" (2005). Profitând de generoasa ofertă a Editurii 
Bastion, scriitorul le-a reunit în volumul prezent şi le-a retipărit 
adăugându-le un grupaj, din câte ştiu inedit, întitulat „Atât". 

„Pilulele" epice din „Poveşti de umbră şi poveşti de soare" 
rămân nişte notaţii la fel de neastâmpărate ca şi cele din „Clipuri", 
nişte sule proptite cu forţă în coasta tabu-urilor. Ca „Ars poetica", 
Ovidiu Pecican proclamă: „Nu mai vreau să demonstrez nimic." 
Jonglerul din „Doamna cu licorna" comercializează excremente 
de unicorn, care, ţinute sub limbă, îl scapă pe om de sărăcie. 
Duminică la prânz, Dumnezeu iese din biserică, dar nu găseşte pe 
nimeni în centru, deoarece toată lumea s-a adunat la mall. 

Sărăcia constituie o stare nenaturală de infertilitate, care poate 
fi combătută pe principiul: „Cui pe cui se scoate." Monarhul 
pauper, nevoit să-şi transforme palatul în muzeu şi să permită 
accesul vizitatorilor, le permite, contra unei sume modice, să-i 
atingă zona genitală, practică străveche, despre care se crede că ar 
aduce prosperitate supuşilor. O femeie supravieţuieşte lipindu-şi 
poze cu peisaje exotice pe pubis, pe care le arată contra cost. 
Deloc impresionat, ministrul de finanţe are o idee salvatoare şi 
lansează o nouă monedă, pe stil chinezesc (găurită la mijloc): 
chiorul. 

Pe bună dreptate, Gheorghe Grigurcu remarca într-o cronică 
din „România literară" că „rebelul" clujean este „unul din 
paladinii nu tocmai numeroşi ai cauzelor bunului simţ". România 
(şi lumea, în globalitatea ei) traversează acum o criză de identitate 

provocată de invazia imaginilor distorsionate. Ochiul poate fi 
derutat cu multă uşurinţă. Astfel am ajuns să trăim în iluzia lumii 
colorate a revistelor şi posturilor TV de scandal, care clamează: 
„toată lumea are de ascuns ceva." Toată lumea, în afară de Ovidiu 
Pecican. Şi de maimuţa sa. 

Despre: 

Ovidiu Pecican - Poveşti de umbră şi poveşti de soare 
Editura Bastion, Timişoara, 2008 

Apărut în: 

Caiete Sil vane nr.52 / 'mai 2009, pag. 21 

Regăsirea trecutului 

La peste o sută de ani de la apariţia ultimului volum (1904), 
sălăjenii au acum din nou ocazia să citească magistrala „Monografie 
a comitatului Sălaj" (Szilâgy vârmegye monographiâja), o veritabilă 
enciclopedie a judeţului, ce numără şase volume de câte două 
kilograme fiecare, întocmită de fostul profesor, inspector şcolar, poet 
şi om de cultură Petri Mor. După două războaie mondiale, o jumătate 
de veac de comunism şi controale la sânge ale Securităţii, ea a 
devenit o raritate bibliofilă, cândva accesibilă doar la biblioteca 
judeţeană, în sala de lectură. Spre bucuria studenţilor la istorie, dar şi 
a cercetătorilor interesaţi, acum cartea a fost digitalizată de către 
Editura Arcanum şi preluată de Biblioteca Electronică Maghiară 
(Magyar Elektronikus Konyvtâr). Din 3 aprilie 2007, ea se găseşte pe 
internet, on-line sau arhivată în format ZIP (pentru download 
gratuit). 

Un elev întors ca profesor în Sălaj 

Informaţii ample despre viaţa şi opera lui Petri Mor se găsesc în 
al doilea volum din dicţionarul biobibliografic „Oameni de seamă ai 
Sălajului" (L-Z), alcătuit de doamnele bibliotecare Lucia Bălaş şi 
Bodis Ottilia, sub coordonarea doamnei directoare Florica Pop, 
publicat de Biblioteca Judeţeană „Ioniţă Scipione Bădescu", la Zalău, 
în 2006. 

Prin urmare, ne vom mulţumi doar să amintim că Petri Mor s-a 
născut la 11 iulie 1863 în Sărăuad, lângă Tăşnad şi a murit în 2 
martie 1945, în Budapesta. Studiile liceale le-a făcut la Colegiul 
Reformat din Zalău. După ce a susţinut cu brio examenul de 
bacalaureat în 1881, s-a înscris la Universitatea din Budapesta, unde 
iniţial a fost atras de ştiinţele naturii, ca apoi să studieze literele, 

istoria culturii şi estetica. Din 1886 până în 1889, când şi-a dobândit 
diploma, a fost profesor suplinitor. La şedinţa din 5 octombrie 1889, 
congregaţia parohiilor reformate din Ardeal îl desemnează să revină 
ca profesor titular la fostul său liceu, unde, printre mulţi alţii, 1-a avut 
ca elev şi pe poetul Ady Endre. Szinnyei Jozsef ne spune că Petri a 
dobândit titlul de doctor în filosofie în 2 iunie 1894, însă fără să 
menţioneze care a fost subiectul tezei de doctorat. Este şi anul când 
devine inspector şcolar, calitate deţinută vreme de un deceniu. 

Un poet uitat 

în tot acest răstimp, în paralel cu strădaniile depuse pentru 
organizarea învăţământului sălăjean, tânărul pedagog a avut o bogată 
activitate literară. Primul volum de „Poeme" (Koltemenyek) i-a 
apărut la Budapesta, în 1 892, vreme în care a fost redactor la ziarul 
local „Szilâgy" şi a colaborat cu gazeta şimleuană „Szilâgysomlyo". 
Următoarele volume lirice au fost publicate la bătrâneţe, începând cu 
„Sonetele maghiare şi alte poezii" (Magyar szonettek es egyeb 
versek, 1933), continuând cu „Pe malul pârâului. Felurite poeme" 
(Homosoer partja mellett. Vegyes koltemenyek), „Descântec pentru 
întinerire şi alte poezii" (A megifjodâs varâzsigeje es egyeb versek, 
1935), „Un călător la poarta grădinii" (Vândor a kertajtonâl, 1936), 
„Flacăra apusului de soare" (Naplemente fâklyalângja, 1941), 
„Balade" (Vârballadâk es modern balladâk, 1943), „Trioletele 
fericirii" (A boldogsâg triolettjei, 1943). Unele dintre poeziile lui 
Petri Mor au fost puse pe muzică de Nâdor Gyula, Magyar Armând, 
Lânyi Erno, Csizmadia Ignâcz. A tradus din latină pe Tibullus şi 
Horatius, iar din germană pe Heine. 

O „radiografie" pas cu pas 

„Monografia comitatului Sălaj" a supravieţuit liricii lui Petri şi a 
rămas o sursă de referinţă esenţială, nu numai pentru localnici, ci şi 
pentru istoricii din alte părţi ale lumii. în prefaţa la primul volum, 
autorul povesteşte cum a pornit laborioasa geneză. în 8 august 1894, 

la propunerea subprefectului Szikszai Lajos, consiliul judeţean a 
acceptat ideea editării unei opere cu caracter monografic, referitoare 
la istoria şi personalităţile din Ţara Silvaniei şi a încredinţat această 
sarcină lui Petri Mor. Deosebit de utile i-au fost arhivele magnaţilor 
din epocă, unde au fost adunate nenumărate înscrisuri, diplome 
nobiliare, acte ale unor procese derulate în urmă cu câteva secole, 
rarităţi achiziţionate pe bani grei de la diferiţi anticari. De un real 
folos i-a fost şi biblioteca colegiului reformat, plus datele adunate de 
elevi. In afară de acestea, autorul a umblat din sat în sat şi a consultat 
cu răbdare toate registrele de stare civilă de la bisericile de diferite 
confesiuni, reţinând date generale şi tot felul de amănunte ieşite din 
comun. 

Un preot cu două soţii 

Pe vremea când eram tânăr profesor, repartizat în satul Drighiu, 
comuna Halmăşd şi nu aveam televizor, seara treceam strada, la 
părintele Vasile Teieru, ca să aflu ştirile zilei de la deja celebrul 
telejurnal „parţial-color". Ţin minte că ne-am distrat copios citind că, 
înainte vreme, pe timpul curuţilor (1733), aici a slujit părintele Floriş, 
preot unit, căsătorit cu două preotese („egyesiilt es ketnejii papja 
neve Floris"). In epoca dominaţiei imperiale, datorită nerecunoaşterii 
divorţului de către biserica catolică, au existat cazuri de conversiune 
de la un cult creştin la altul, de unde au rezultat ciudate cazuri de 
„bigamie" legală. Unul dintre ele a constituit subiectul romanului 
„Izbânda unei inimi de femeie" (Egetvivo asszonysziv) al lui Jokai. 

Urmaşii 

Exemplul lui Petri Mor a fost urmat de mulţi alţii, cu rezultate de 
proporţii mai modeste. Cu prilejul întrunirii Astrei la Şimleu, în 1908 
s-a tipărit „Schiţa monografică a Sălagiului", întocmită de Dr. 
Dionisie Stoica şi Ioan P. Lazăr, urmată de volumul de biografii 
scrise de Ioan Ardeleanu senior, „Oameni din Sălaj. Momente din 
luptele naţionale" (1938). După război a apărut „Schiţa monografică 

a judeţului Sălaj", alcătuită de profesorii Ioan Han şi Vasile Lucăcel, 
sub coordonarea lui Grigore Beldeanu. în ultimul deceniu din secolul 
trecut, Dr. Cornel Grad a reluat munca de cercetare a activităţii 
predecesorilor şi a adunat noi şi noi date despre personalităţile din 
Sălaj într-un „Microdicţionar selectiv" publicat în revista „Limes" 
(1998-2001). în 2004, la fix 100 de ani de la apariţia cărţii lui Petri 
Mor, comunitatea maghiară a tipărit o monografie aniversară de 700 
de pagini: „Maghiarii din Sălaj" (Szilâgysâgi magyarok). Cele două 
volume ale deja citatului dicţionar biobibliografic „Oameni de seamă 
ai Sălajului" au apărut în 2004, respectiv 2006. Să încheiem şirul cu 
lucrarea proaspăt lansată, semnată de Gheorghe Chende-Roman: 
„Dicţionar etimologic al localităţilor din judeţul Sălaj". 

Despre: 

Petri Mor - Szilâgy vârmegye monographiâja 
Budapest, 1901-1904 

Apărut în: 

Sălajul European nr. 21 / 11 mai 2007, p. 6 

De la fabulă la space-opera 

Am ajuns în ultima carte a lui Nicolae Pop printr-o 
întâmplare. Poetul născut în 1 Decembrie 1928, în Mirşidul 
sălăjean. Tatăl său era ceferist şi avea nişte prieteni la depoul din 
Jibou. Pe vreme aceea, feroviarii trăiau în nişte barăci amplasate 
într-o văioagă din spatele gării - azi un loc împădurit, unde doar 
ghizdul unei fântâni astupate cu bolovani mai trădează existenţa 
unor gospodării. Strămutat în Craiova şi Bucureşti, el a păstrat 
legătura cu unii dintre prietenii din copilărie. 

Aşa se face că, şaptezeci şi cinci de ani mai târziu, i-a trimis 
unei vecine din bloc un volum de poezii, „De pe ramul cântecelor 
mele", o culegere de autor ce cuprindea şi nişte „Stihuri acide" - o 
serie de fabule tăioase, pe care le-am citit, mi-au plăcut, le-am 
semnalat şi altora. Nicolae Pop a aflat şi mi-a răspuns. Am aflat 
atunci că nu era nicidecum o apariţie tomnatecă, autorul debutase 
în 1977, cu volumul de fabule „Ventuze". A urmat apoi o primă 
carte pentru copii, „Fabule", frumos ilustrată de Dana Schobel- 
Roman, apărută la Editura Ion Creangă în 1982. Bibliografia de 
autor cuprinde încă multe alte titluri: publicistică, versuri, 
prezenţe în antologii. Nici prin cap nu mi-a trecut că fostul 
redactor-şef al Editurii Militare are de gând să scrie şi o carte de 
aventuri cosmice, ba mai mult, ne vom regăsi în ea împreună cu 
familia, prietenii, vecinii şi alţi jibouani. 

„Aventurile junilor astronauţi Romeo şi Dan" (Jurnal de bord) 
a apărut la editura SemnE, aceeaşi care i-a publicat „Cartea cu 
fabule" (2003). 

Eroii principali sunt Romeo Breban şi Dan Gorun, doi 
adolescenţi de excepţie, „medaliaţi cu aur la o importantă 
Olimpiadă ştiinţifică internaţională". Pe când să primească nişte 
burse NASA, liceenii au fost răpiţi de o farfurie zburătoare, de la 

marginea ipoteticului oraş transilvan Meseşani. Aventurile lor au 
fost consemnate într-un „Jurnal de bord", scris în catrene rimate, 
cu versuri scurte, de 7-8 silabe, în metrică de baladă populară. 

Cei doi elevi supradotaţi erau în vacanţă, la bunici şi se jucau 
cu un zmeu, când alături, „pe clin de plai", a aterizat o navă 
extraterestră. Spre surpriza lor, pilotul ozeneului era chiar bunicul 
lor, aşa că ştirile despre răpire n-au fost decât o păcăleală pentru 
bietul mapamond. 

Ca în „Maidanul cu extratereştri" de Constantin Cozmiuc, 
nava fusese abandonată într-o vie de nişte fiinţe din altă lume, 
care au descoperit că la noi există „tămâioasă, nunţi, pălincă şi 
gustări", şi-au găsit nişte mirese şi s-au juruit să nu mai plece de 
pe Pământ. 

Farfuria zburătoare a fost modificată de inginerul Titirez şi 
botezată „Măiastră", după frumoasa sculptură a lui Constantin 
Brâncuşi. Spre deosebire de proiectilul lui Jules Verne din „De la 
Pământ la Lună" sau de poluantele navete spaţiale, ea beneficiază 
de o tehnologie ecologică: „decolează de oriunde, / zboară fulger 
sau domol / şi coboară după voie / pe oricare fel de sol, / 
propulsată-ntotdeauna / de un sistem cu tainic har, / ce îşi soarbe 
energia / dintr-un flux multistelar!" 

Evident, după decolare, băieţii au făcut cunoştiinţă cu 
antigravitaţia şi fermecaţi de starea de imponderabilitate au uitat 
că misiunea lor este una de explorare (to boldly go...). Au pornit 
deci, „cu fotonică viteză", către Lună (distanţă care, la asemenea 
iuţeli, se parcurge într-o secundă şi un pic) şi de acolo mai 
departe, prin Sistemul Solar. 

Periplul printre planete le-a prilejuit întâlnirea cu o mică 
prinţesă, salvarea navei Gong din Constelaţia Lira şi alte aventuri 
menite să încânte copiii. Nu le voi înşirui aici, un fragment se 
găseşte pe „Bilet de voie" (http://www.bilet.go.ro), situl bibliotecii 
orăşeneşti din Jibou. Voi remarca doar îndrăzneala unui bunic, 
care, dincolo de statisticile alarmante, crede încă în viitor, în 
existenţa urmaşilor, a urmaşilor urmaşilor noştri şi doreşte să le 
hrănească imaginaţia, curiozitatea, dorinţa de aventură. 

Am urmărit cu tristeţe felul în care o parte din mass-media 
românească i-a luat peste picior pe studenţii care s-au străduit să 
construiască şi să lanseze prima navă cosmică particulară de la 
noi. N-am uitat campania turbată de denigrare de anul trecut, 
stârnită în presă în momentul când alpiniştii noştri s-au pregătit să 
plece către vârful Muntelui Everest. Toţi aceşti temerari au ştiut să 
nu-şi plece urechea la vocile rău- intenţionate şi au dovedit lumii - 
oare cu câtă durere în suflet? - că sunt capabili să îndeplinească o 
sarcină dificilă. 

Există o vârstă când, ca să construieşti o „Măiastră" şi să 
retrăieşti „Aventurile junilor astronauţi Romeo şi Dan", sunt 
suficiente o cutie mare de carton, cu ferestre decupate în chip de 
hublouri şi complicitatea unui bunic ca Nicolae Pop. Copiii ştiu, 
mai bine decât adulţii frustaţi, că dacă vor face acel pas mic pe 
urmele lui Armstrong, vom avea parte cu toţii de saltul întru 
omenire. Să ne amintim, deci, cum e să fii copil. 

Despre: 

Nicolae Pop - Aventurile junilor astronauţi Romeo şi Dan 
Editura SemnE, Bucureşti, 2004. 

Apărut în: 

Pro-Scris nr. 3 (29-30)/ 2004 

Puterea şi radicalul 

Ridicarea la putere, aflăm din matematici, presupune 
înmulţirea unui număr cu el însuşi. Dacă înmulţim de patru ori, 
ajungem la puterea a patra, care, după administraţie, legislativ şi 
justiţie, este presa. Când puterea de care dispune mass-media este 
prea de temut, atunci stăpânirea recurge la operaţia inversă: 
extragerea radicalului. Scoţând când un radical, când altul, ziariştii 
se liniştesc, ori dau în ulcer sau boli de inimă şi mor de moarte 
prematură, iar fiorosul codru jurnalistic se preschimbă într-o 
poiană luminată de un soare ca un ochi de sticlă, unde copiii vin 
neştiutori să culeagă păpădiile înflorite printre miile de maci roşii. 

înainte de 1989 circula bancul cu Napoleon, în care împăratul 
francez se minuna de articolele publicate în ziarele din „Epoca de 
Aur", de activiştii de partid şcoliţi la Academia „Ştefan 
Gheorghiu": 

- Ehei, să fi avut eu presa voastră, lumea n-ar fi aflat nici 
acum de catastrofa de la Waterloo. 

în ultima perioadă a dictaturii, cenzura se stratificase pe mai 
multe nivele: instituţie, municipiu, judeţ, Bucureşti. După ce 
fuseseră oripilaţi de apariţia drăgălaşului motănel Arpagic, 
vajnicii mânuitori ai creionului roşu suflau şi în iaurt, căutând 
semnificaţii ascunse în orice asociere de atribute. 

în marea roşie a „Făcliilor", „Luptelor", „Drumurilor noi", 
Sălajul era o zonă pacificată. în judeţ apărea un singur ziar, care 
nu merita să fie numit ca atare, deoarece era de fapt un 
săptămânal. Fusese intitulat „Năzuinţa", dar era alintat de toată 
lumea cu porecla de „Neputinţa". Avea patru pagini, dintre care 
una cu „iubitul" Conducător, alta cu şedinţele de partid şi situaţia 

arăturilor, plus două cu anunţuri de mică publicitate. Fără reclame, 
că aia de pe prima pagină nu conta ca atare. Publicaţie mică, cu 
apariţie rară, era foarte solicitată de cei obligaţi să-şi facă un 
abonament, pentru că scăpau ieftin, cu câţiva zeci de lei pe an. 
Cum sunt o fire mai rebelă, am preferat să mă abonez la „Scânteia 
tineretului". 

„Homo Silagenssis" este un prim volum de publicistică ce 
cuprinde editoriale, articole, pamflete şi eseuri scrise de Daniel 
Săuca. Mă bucură apariţia lui, deoarece este o carte ce reflectă 
fidel schimbările de mentalitate petrecute în ultimii 16 ani, 
trecerea de la ziaristica emasculată, cu voie de la comitetul de 
Partid, la gazetăria de opinie. Care opinie, în general, e critică, 
pentru că un adevărat jurnalist observă întotdeauna petele din 
Soare şi le descrie cu lux de amănunte, insistând cu tuşe groteşti 
pe distorsionările apărute, chiar dacă marele astru ne încălzeşte şi 
ne luminează existenţa. Pentru că, deşi el ne-a dat viaţă şi o 
întreţine, asta nu-1 face cu nimic mai puţin pătat. 

Deşi în nota bibliografică de la sfârşit se face o referire la o 
obscură perioadă iniţială, când a fost secretar de redacţie la 
„Informaţia Sălajului", numele lui Daniel Săuca a devenit 
cunoscut în asociere cu „Gazeta de Duminică", unde a fost mai 
întâi redactor, iar apoi redactor-şef. A trecut apoi la cârma ediţiei 
locale a cotidianului „Transilvania Jurnal", într-o perioadă când în 
judeţ mai apăreau alte trei ziare: „Graiul Sălajului", „Sălajul- 
Orizont" şi „Magazinul sălăjean". A menţinut publicaţia pe linia 
de plutire, chiar când ediţiile din alte judeţe au sucombat, 
transformându-1 în cele din urmă în „Jurnalul Sălajului". în 
prezent, este redactor-şef la cotidianul „Sălăjeanul" şi la revista de 
cultură „Caiete silvane". 

Articolele selecţionate au fost scrise zi de zi, sub ameninţarea 
necruţătoarei „ghilotine", reprezentată de închiderea ediţiei. Unii 
i-au reproşat poetului „Dantrenelor" stilul „miştocăresc", preluat, 

chipurile, din presa bucureşteană. în gazetărie, e musai să fii din 
când în când golan şi să scrii măcar un articol precum „God Save 
The Bunicuţa", pentru ca cititorii să se trezească din „somnul cel 
de moarte", knock-out-ul „realizat cu pricepere şi simţ de 
răspundere de «barbarii de tirani»", idee horror, aducând aminte 
de Dracula Park şi de măcelărirea ciobănaşului mioritic. De ce să 
fie tabu să scrii despre Imnul de Stat? Dintr-un marş solemn şi 
maiestuos, aşa cum a fost intonat de corurile bărbăteşti până în 
1989, el a fost transformat postdecembrist într-o fugă cântată de 
fanfara militară de la Cotroceni. E din nou Postul Paştelui şi iarăşi 
trăim un scandal al comitetului şi comisiunii pentru studierea 
arhivelor securităţii. Şi va tot fi fiind, până vor fi desconspiraţi 
preoţii turnători, care au călcat Sfânta Taină a spovedaniei, ca să 
dea fuga şi să raporteze la organele de stat pentru treizeci de 
arginţi neimpozitaţi. Desigur, şefilor le place să se scrie de bine 
despre ei, chiar dacă au tăiat frunză la câini şi au frecat mangalul 
pe toată durata mandatului. „Patriotismul, aşa cum bine s-a spus, 
trebuie să însemne tăcere şi eficienţă". Suntem ţara care a pierdut 
aproape două milioane de cetăţeni în doar zece ani, locul unde 
unul din doi oameni ar dori să plece în străinătate. „Să citiţi bine, 
am înţeles! Ţara geme de plăcere. Poporul este într-un orgasm 
continuu după preluarea puterii de către Băsescu et comp". 

în intenţia autorului, „Homo Silagenssis" este o primă 
împlinire din cadrul unui proiect ce cuprinde încă două părţi: o 
selecţie de interviuri publicate în presa sălăjeană şi un volum de 
memorialistică. Unii, dintr-o calofilie patologică sau dintr-un 
spirit de imitaţie snob, preferă povestea prinţului levantin, plecat 
să doboare mistreţul cu colţi de argint, fără să bage în seamă că pe 
urmele „Metamorfozei" lui Kafka în literatură s-a strecurat şi un 
gândac cu cinci pene roz, pornit la vânătoare de ciclopi. Oricât de 
sfâşietor ar fi sunetul cornului (care sunăăăăă, însă foarte puţin), 
când citesc editorialele lui Daniel Săuca, în urechile mele persistă 

un sunet ireal, precum bătăile inimii de... insectă, „prăfuite de 
liniştea umbrelor". 



Despre: 

Daniel Săuca - Homo Silagenssis 
Editura „ Caiete Silvane ", Zalău, 2006. 

Apărut în: 

Caiete Silvane nr. 15/?? 20??, pag. 2 

Tablete de dascăl 



Bill Gates şi-a dat demisia de la Microsoft, deoarece a eşuat 
în tentativa de a promova o tăbliţă electronică cu ecran sensibil la 
atingere, un dispozitiv inteligent pe care elevul are posibilitatea 
să-şi ţină atât manualele şcolare cât şi caietele de notiţe sau 
temele. Tabletele de acest tip au devenit foarte populare în ultimii 
doi-trei ani, mai ales după lansarea seriei iPad de la Apple şi se 
pare că ele vor înlocui în curând sistemele programabile de calcul 
cu monitoare puse pe birou, din care ies diferite fire către 
tastatură, şoarece, difuzoare, imprimantă, modemul telefonic sau 
conexiunea cu reţeaua de calculatoare. „înapoi la siliciu!", au râs 
specialiştii în tehnologia informatică, de vizionarul care a creat 
sistemul de operare MS-DOS pentru primele calculatoare 
personale. 

Pe vremea bunicilor noştri, şcolarii scriau cu un ciob de cretă 
pe o placă de ardezie, pe care o ştergeau cu un mic burete uşor 
umezit. Dar, cu mult înaintea lor, romanii au folosit alte table, 
îmbinate din două „doaşte" (tăblii de lemn) acoperite cu ceară, 
material moale în care îşi inscripţionau mesajele cu ajutorul unui 
beţigaş numit „stilus". întrucât spaţiul de exprimare era limitat din 
punct de vedere tehnic, latinii nu se puteau întinde la poveşti. De 
aici, un alt sens al termenului de „tabletă", unul încetăţenit în 
literatură: „specie publicistică înrudită cu pamfletul, caracterizată 
printr-o maximă comprimare, incisivitate şi expresivitate" (Marele 
dicţionar de neologisme). în literatura română, maeştrii 
caracteristici scriitori de tablete sunt Tudor Arghezi şi Geo Bogza, 
dar ea a fost adoptată şi de regretatul Iuliu Suciu pentru a se 
exprima în cadrul „forumului" didactico-pedagogic oferit de 
paginile revistei „Şcoala Noastră". 

Citim în articolul „Ceva despre drum şi... cărare" („Şcoala 
Noastră" 1/1995), pare care îl bănuim a fi primul dintr-o serie 
oricând actuală: 

„In tableta de faţă, simt nevoia unei precizări: acumularea 
informaţiilor specifice exercitării profesiunii didactice, asociate cu 
experienţa la catedră, trebuie să ducă, treptat, la atingerea unui 
grad de «înţelepciune» didactică generatoare de «revizuiri» care 
să ne întoarcă spre esenţe, chiar dacă ar părea că descoperim 
povestea «Oului lui Columb»". 

Prin „revizuire" sau „examinare retrospectivă", autorul 
înţelege în primul rând meditaţia asupra noţiunilor şi conceptelor 
didactice esenţiale, recuperarea conţinutului abandonat de unii în 
graba de a prelua fără judecată ceea ce Titu Maiorescu numea 
„forme fără fond". 

La început de drum (care nu trebuie dat... pe cărare) este 
invocat Eminescu, fost inspector şcolar în judeţele Iaşi şi Vaslui, 
astăzi (10 iulie 2012) coşmarul probei scrise la limba şi literatură 
română din cadrul examenului de bacalaureat: „Fiecăruia-i dat de 
la natură măsura de minte, pe care a fost s-o aibă. Educaţia poate 
să dezvolte puterile minţii existente, nu poate însă pune ceea ce 
nu-i." Gânditorul poet este urmat de Kahlil Gibran, autorul 
„Profetului", pentru a le aminti cadrelor didactice că trebuie să le 
dăruiască discipolilor, înainte de toate, dragoste şi credinţă, iar 
abia apoi înţelepciune. 

Potrivit unei alte intervenţii („Şcoala Noastră" 2/1995), 
oamenii de la catedră ar trebui să fie, vorba lui Mircea Dinescu, 
„muncitori calificaţi în uzinele Sadoveanu şi Tudor Arghezi", 
făurari de valori chemaţi să toarne în suflete strălucirea 
„inoxidabilă" a limbii literare. De aceea, profesorii trebuie să evite 
forţarea ritmului şi să ceară elevilor LECTURA OBLIGATORIE 
a unor texte. Drumul către minunata lume a cărţilor nu este marcat 
de verbe la modul imperativ: „Cale aceasta duce undeva, dar 
niciodată la... Mekka!" 

Vorbirea este principalul nostru instrument de comunicare. In 
„Dincolo de o anume învăţătură" („Şcoala Noastră" 3/1995), 

iubitorul de frumos se plânge că, deşi nouăzeci la sută dintre 
relaţiile interpersonale se desfăşoară pe calea conversaţiei, 
programele şcolare actuale au eliminat străvechile arte ale 
oratoriei şi retoricii, astfel încât elevii olimpici, medaliaţi cu aur 
internaţional la matematici sau la ştiinţele naturale, nu sunt în 
stare să se exprime adecvat atunci când se întâlnesc cu mass- 
media la aeroport. Copiii supradotaţi, inteligenţi şi bine pregătiţi 
în domeniul ales, răspund monosilabic la întrebările reporterilor şi 
nu reuşesc să închege un dialog viu şi incitant prin care 
ascultătorii să le afle părerile, sentimentele, planurile de viitor. în 
concluzie: „Succesul profesional presupune, pe lângă învăţătură şi 
stăpânirea artei de a conversa!" 

„Cine are de auzit..." este formula preferată de încheiere a 
„Tabletelor de dascăl", Ea să un impuls semnificativ mesajului, 
ridică mingea deasupra fileului pentru a fi „ochită retrospectiv" şi 
expediată ca din puşcă direct la ţintă, către urechile uneori prea 
puţin atente ale mai-marilor puşi să dirijeze destinele educaţiei şi 
învăţământului. Iuliu Suciu, ca şi mulţi alţii, a încercat să evite 
degradarea nivelului educativ. N-a fâcut-o numai prin munca de zi 
cu zi, de la catedră, din ultima bancă sau din capul mesei de 
şedinţe, ci şi prin punctarea polemică a unor aspecte deranjante. 
Ca să citez dintr-o altă tabletă dedicată lui Eminescu („Şcoala 
Noastră" 1/1998), s-a străduit ca zidirea sa să dăinuie, ca apoi, „la 
soroc", să se retragă modest la temelia pereţilor drepţi ai unei 
clădiri monumentale, la care n-a adăugat numai sudoare, cărămizi 
şi var, ci şi dragoste, credinţă şi speranţă în cei care nu i-au fost 
doar apropiaţi, ci şi învăţăcei. 

Un folclorist de frunte 



La 22 iunie 2009, profesorul universitar Ion Taloş a împlinit 
75 de ani, vârstă sărbătorită cu multă voie bună de colegi, 
discipoli şi prieteni. Evenimentul festiv a fost încununat de 
editarea unui volum de 700 de pagini, „România Occidentalis - 
România Orientalis", îmgrijit de Alina Branda şi Ion Cuceu. 
Marea majoritate a articolelor cuprinse aici se referă la viaţa şi 
activitatea folcloristului originar din Prodăneşti, sat aflat pe Valea 
Agrijului. Viitorul antropolog a crescut în mediul tradiţional al 
unei familii ţărăneşti tipic sălăjene. După ce a învăţat să scrie şi să 
citească la şcoala din sat, şi-a continuat studiile la Şcoala Normală 
din Cluj, absolvită în 1952. Sârguinţa, talentul la învăţarea 
limbilor străine şi răbdarea îi sunt remarcate în vreme ce 
frecventează cursurile Facultăţii de Filologie a Universităţii din 
Cluj . Precum povestea Ion Muşlea: 

„Când în vara anului 1957, Secţia de istorie literară şi folclor 
a Institutului de lingvistică din Cluj a avut un post liber de 
cercetător-stagiar, la recomandarea conferenţiarului Romulus 
Todoran, a fost angajat tânărul filolog I. Taloş. Date fiind puţinele 
cursuri de folclor ce se făceau pe atunci la facultate, nu ne puteam 
aştepta ca noul nostru coleg de colectiv să cunoască imensul 
material al culegerilor folclorice şi cu atât mai puţin să 
stăpânească o metodă ştiinţifică. Dar datorită inteligenţei şi 
persistenţii sale şi, în primii ani, poate că şi sfaturilor şi 
indicaţiilor mele, I. Taloş a devenit foarte curând un pasionat al 
cercetării folclorice, începând de la anchetele pe teren şi până la 
studii foarte serioase." 

Ion Taloş a lucrat la alcătuirea „Bibliografiei folclorice 
româneşti (1891-1918), apoi i s-a îmcredinţat alcătuirea listei de 
contribuţii româneşti pentru „Internationale Volkskundlische 

Bibliographie", Bonn (1979-1984). Fundaţia Humboldt i-a oferit 
în două rânduri câte o bursă de cercetare la Deutsches 
Volksliedarchiv din Freiburg im Breisgau (1966-1967; 1970- 
1971). In perioada cât a revenit în ţară, a fost numit secretar 
ştiinţific al Centrului de ştiinţe Sociale al Filialei Cluj a 
Academiei Române (1968), apoi a devenit şeful Secţiei de 
etnografie şi folclor din cadrul aceluiaşi centru (1969-1985). în 
1970, şi-a susţinut doctorarul în filologie la Universitatea din 
Bucureşti, sub conducerea profesorului Mihai Pop, cu teza „Jertfa 
zidirii în obiceiurile şi legendele europene". A lucrat ca lector de 
limba şi literatura română la Universitatea din Koln (1978-1983). 
în 1985, „în urma unor persecuţii absurde şi necruţătoare", limitări 
impuse de politica (anti)culturală a partidului comunist, s-a 
revoltat şi a ales exilul. Cărţile i-au fost trecute la index şi, până la 
Revoluţie, cenzorii au vegheat să-i elimine numele din lucrările 
apărute în România. A devenit profesor asociat şi apoi definitiv la 
Universitatea din Koln. 

După 1989, reuşeşte să-şi împlinească o parte dintre vise. în 
1997, publică la Editura „Grai şi Suflet - Cultura Naţională", 
corpusul de texte româneşti ale baladei Mănăstirii Argeşului, 
volum care continuă şi completează monografia „Meşterul 
Manole. Contribuţie la studiul unei teme de folclor european", 
publicat de Editura Minerva în 1973. Este doar jumătate din 
materialul strâns, poate că acum a sosit şi vremea editării 
volumului care va cuprinde versiunile europene. în 1997, îi apare 
„Volksdichtung. Eine Anthologie", traducerea în germană a 
antologiei de poezie populară întocmită de Lucian Blaga. 
Dicţionarul „Gândirea magico-religioasă la români" (2001), 
volum elaborat între 1991-1995, apoi purtat de la o editură la alta, 
a apărut mai întâi la Editura Enciclopedică şi abia apoi la 
Grenoble, cu titlul „Petit dictionnaire de mythologie populaire 
roumaine" (2002, tradusă din limba germană de Anneliese şi 
Claude Lecouteux). Un voluminos studiu comparat este „Cununia 
fraţilor şi Nunta Soarelui. Incestul zădărnicit în folclorul românesc 
şi universal" (2004), temă prezentă şi în alte balade, precum cele 

despre Iovan Iorgovan (Hercule al Cernei) ori Mihai Viteazul. O 
comunicare prezentată la Academie şi premiată este „Lupta 
voinicului cu leul. Mit şi iniţiere în folclorul românesc." Aviz 
celor care au îndoieli referitoare la existenţa felinelor mari pe 
teritoriul României: nu departe de Prodăneşti, în peştera din 
cariera Cuciulat, oamenii primitivi au pictat pe un perete o siluetă 
leonină. Lista lucrărilor proprii se încheie cu monografia 
etnologică „Valea Gurghiului", coordonată împreună cu Ion 
Muşlea şi Dumitru Pop, editată de Ion Cuceu. 

Volumul omagial „România Occidentalis - România 
Orientalis" cuprinde 57 de studii semnate de cărturari din mediul 
universitar, atât din ţară (Alba Iulia, Baia Mare, Bucureşti, Cluj, 
Iaşi, Sibiu), cât şi din străinătate (Bruxelles, Cadiz, Freiburg, 
Gottingen, Koln, Padova, Paris, Perugia, Roma, Sevilla, 
Sorbonne, Torino, Viena). 



Despre: 

* * * - România Occidentalis, România Orientalis 

Editura Fundaţiei pentru Studii Europene şi Editura Mega, Cluj- 
Napoca, 2009 

Cuvinte regăsite 



Dacă unii colegi s-au referit cu precădere la activitatea 
poetului şi publicistului Viorel Tăutan, am socotit necesar ca, în 
acest ceas sărbătoresc, să fie amintită şi activitatea pedagogului şi 
animatorului cultural. Demersul meu de documentarist a fost 
iniţiat de o surpriză. Am rămas uimit să citesc pe situl autorului 
(tautan.ro) că a predat limba şi literatura română şi latină la Liceul 
Teoretic "Ion Agârbiceanu" din Jibou abia după 1990, unde a 
coordonat şi apariţia revistei elevilor „Cuvinte regăsite". în fapt, 
absolventul din 1969 al Facultăţii de Filologie de la Universitatea 
Babeş-Bolyai din Cluj s-a întors imediat ca profesor de franceză 
în liceul pe care îl absolvise ca primă promoţie în 1961. în întâia 
monografie a liceului, întocmită ca lucrare de grad didactic de Ion 
Ivănescu, tânărul dascăl este menţionat la catedra claselor a XII-a 
A, a XII-a B, a XII-a C şi a XII-a D absolvente în 1970 (şef de 
promoţie, viitorul senator Teodor Ardelean). 

De asemenea, l-am întâlnit pe Viorel Tăutan şi în paginile 
revistei „Lyceum", nr. 3-4/1971, scoasă de colegul (pe atunci la 
fel de tânăr) Aurel Păşcuţ, cu sprijinul unui activist entuziast, azi 
un politolog celebru răsfăţat de televiziuni: Iosif Boda. în 1971 s- 
au împlinit 10 ani de la întâia absolvire a unor liceeni jibouani. în 
articolul „Cuvinte pentru prima promoţie", citim: „Am fost 
treizeci şi cinci. Adolescenţi cu inima arzândă, cu dorinţa de-a fi, 
cu optimismul propriu acelor ani. Suntem treizeci şi patru. [...] 
Oomeni în toată puterea cuvântului. Câţi din noi şi-au finalizat 
aspiraţiile? Câţi au renunţat la visuri în luptă cu realitatea? Pentru 
câţi mirtul îşi păstrează frunza înverzită? Avem o certitudine 
exprimată de foştii noştri dascăli. Rămânem în istoria acestui liceu 
cea mai bună promoţie. Oare pentru că suntem primii? Nu! E un 
fapt constatat după zece ani, un bilanţ ca atâtea altele, dar pentru 

noi, sărbătoresc: un asistent universitar, doisprezece profesori, 
şase ingineri, doi medici, două farmaciste, trei învăţătoare, trei 
asistente medicale, funcţionari şi tehnicieni." 

Următoarea monografie, publicată în 2007, la 50 de ani de la 
înfiinţarea Şcolii Medii din Jibou, ni-1 prezintă pe Viorel Tăutan 
ca diriginte al clasei a XII-a C, promoţia 1972/1973, formată mai 
ales din fete. întrucât prima medie din clasă a fost de doar 8,26, 
premiul I nu s-a acordat. Ca termen de comparaţie, Dana Gabriela 
Pop, şefa de promoţie, a absolvit cu 9,57. Exigenţa pedagogilor 
din acele vremuri a devenit legendară şi pare oarecum 
neverosimilă în zorii noului mileniu, când „zecarii" termină cu 
zecile. 

Sursele citate ne arată că, într-o primă fază, Viorel Tăutan a 
predat la liceu până în 1975, revenind apoi la catedra de limba şi 
literatura română/ literatură universală în 1977-1978, 1982-1983, 
1990-2007. In paralel, până în 1991, a coordonat activitatea 
cercului de teatru de la Clubul Copiilor din Jibou, fosta Casă a 
Pionierilor, unde a format artişti precum Ioan „Puiu" Ardelean, 
Dana Bonţidean, Călin Mureşan şi Dora Ortelecan. 

în 2000, decretat „Anul Eminescu" (150 ani de la naştere), pe 
vremea când directorul liceului devenise Aurel Păşcuţ, Viorel 
Tăutan s-a hotărât să reia tradiţia publicistică a şcolii. Eforturile 
colectivului de iniţiativă din 1998, format din adolescenţii Adela 
Bujor, Rareş Bujor, Szabo Eniko, Aura Dârjan, Raluca Anton şi 
Alexandru Temeş, au dus la apariţia „revistei de cultură şi 
divertisment a elevilor" denumită sugestiv „Cuvinte regăsite". Ea 
purta drept motto o sentinţă cinică, judecată a unor vremuri 
considerate drept „democratice" şi totuşi prea puţin prielnice 
cultivării plăcerilor intelectuale: „Nimic nu e posibil când totul e 
posibil." 

Numărul 1 este datat iunie-noiembrie 2000. Toate cele 5 
numere editate până la sfârşitul anului 2002 au fost coordonate de 
Viorel Tăutan. Publicaţia a apărut tipărită, în format A4, cu un 
număr variabil de pagini: 16 (1/2000), 28 (2/ianuarie- aprilie 



Gyorfi-Deâk Gyorgy 



108 



2001), 24 (3/probabil toamna anului 2001), 20 (4/mai 2002), 16 
(5/decembrie 2002). 

în „Argumentul" din apariţia de debut se preciza că publicaţia 
se adresează cu prioritate elevilor, însă fără a refuza colaborarea 
dascălilor din şcoală: 

„A trebuit să vină un an jubiliar, pentru ca spiritul marelui 
poet să-şi concentreze energiile dându-ne astfel putere să 
continuăm ceea ce am început în urmă cu treizeci de ani. Tocmai 
de aceea am şi botezat noua publicaţie astfel. Ne-am regăsit 
cuvintele. A mai existat o încercare, acum câţiva ani, nu mulţi, 
când clasa profesoarei Georgeta Pop edita o mult prea 
voluminoasă publicaţie pentru a putea rezista în timp. Ne 
propunem să stimulăm prin activitatea nostră apariţia cu o 
frecvenţă optimă, o dată la două luni, a revistei, pentru ca toţi cei 
care sunt încercaţi de morbul creaţiei să şi-1 poată exterioriza." 

începând cu numărul doi, publicaţia a cuprins şi suplimentul 
„Viaţa noastră, ce facem cu ea?" Rând pe rând, din redacţie au 
făcut parte liceenii Raluca Anton, Adela Bujor, Alin Hodiş, 
Alexandru Temeş, Szabo Eniko, Râul Buduşan, Miriam Corina 
Chiş, Cristina Ciocan, Paula Sighiţean, Alexandrina Bîgi, 
Anamaria Deac, Linda Hamid, Feher Timea şi mulţi alţii. O bună 
parte dintre materialele publicate aici au fost postate pe situl 
liceului. Curioşii pot răsfoi colecţia completă, predată ca depozit 
legal, la biblioteca orăşenească. 

Viorel Tăutan a semnat rar în paginile acestei reviste şi numai 
la ocazii festive, precum a fost „botezul" instituţiei de învăţământ, 
în mai 2002. Să remarcăm aici, în primul rând, articolul „De ce 
Ion Agârbiceanu?", unde Aurel Păşcuţ motivează alegerea marelui 
scriitor drept patron spiritual al liceului, lăcaş de luminare şi 
educare a tinerei generaţii, aflat peste drum de casa unde au locuit 
fraţii şi surorile prozatorului. Ceva mai încolo, în paginile 12-13, 
absolventul din 1961 dialoghează cu inginerul Radu Miclea, un 
coleg de generaţie strămutat ca şef la Direcţia Ape din municipiul 
Slobozia, după un parcurs destul de „brownian", care 1-a purtat 
prin diferitele colţuri ale ţării. 

După pensionare, Viorel Tăutan a continuat să predea la 
liceele din Hida, Cehu Silvaniei şi Crasna. Chiar dacă n-a reuşit să 
entuziasmeze „generaţia SMS", s-a împrietenit cu profesorul Hari 
Lâszlo, traducătorul antologiei de autor „Poezii"/,, Versek" (2012), 
din care am ales, în chip de concluzie, următoarele versuri: „Sunt 
ceea ce nu sunt - gândesc/ ce nu vreau să gândesc în proximitatea 
durerii,/ decupez cuvinte din marmora pântecului/ pentru un viitor 
discurs despre durere// Doamne, nu am fost nicicând destul de/ 
puternic în credinţă, şi iată n-am reuşit/ să-mpac paharul prea-plin 
cu ură/ şi nici să-mi exilez întreaga iubire!// Cum să mai cred în 
sunete şi în culori?" (Cum să mai cred) 

Cât de multe pot fi regăsite în doar câteva cuvinte! 

Apărut în: 

Supliment Caiete Silvane Viorel Tăutan, 2013 

Meseşul, dacii şi get-begeţii 

Cuvântul „get-beget" nu are nimic de-a face cu antica 
populaţie tracică de la nord de Dunăre, despre care poetul Ovidius 
spunea că este mai sălbatică decât lupii cei cruzi, ci provine din 
limba turcă, cu sensul de: „cu o origine certificată, existent din 
moşi-strămoşi". E un termen cât se poate de potrivit când dorim să 
persiflăm teoriile istorice trase de păr, precum este cea repusă în 
discuţie de Napoleon Săvescu, care declară că n-ar fi urmaşul 
Romei, ci romanii ar fi urmaşii „noştri", iar limba protodacă ar fi 
strămoaşa tuturor celorlalte graiuri europene. In replică, să facem 
o excursie la mare în secolul I d.Hr. şi să remarcăm faptul că 
autorul „Tristelor" şi „Ponticelor", aristocratul exilat de împăratul 
Augustus la Tomis, pe malul Pontului Euxin, a învăţat cu greu 
graiul localnicilor, ceea ce arată că latina şi limba getă nu prea 
semănau între ele. 

Teoriile „get-begete" au o istorie lungă şi plină de 
învăţăminte. Primul care a luat-o pe arătură a fost grămăticul 
ostrogot Iordanes din Moesia. El a trăit în prima jumătate a 
secolului al Vl-lea d. Hr. şi a scris o istorie a goţilor, intitulată 
„Getica", deoarece - greşeala unuia, folosul altuia - şi-a confundat 
moşii cu băştinaşii dobrogeni. Despre originalul autor nu se ştiu 
prea multe, iar puţinele referiri biografice din lucrare prezintă 
aspecte contradictorii. Mama sa a fost alană, iar bunicul şi tatăl 
său au slujit vreme îndelungată căpeteniile militare din acest trib, 
ceea ce a pus sub semnul întrebării însăşi originea sa gotică. 
Important este că presupusul episcop de Crotona s-a considerat 
înrudit cu populaţia de peste Istru şi astfel a transmis involuntar o 
serie de informaţii despre ea. 

în 11 martie 1985, Mihail Gorbaciov a fost ales Secretar 
General al Partidului Comunist al Uniunii Sovietice. El a iniţiat o 

serie de reforme prea puţin apreciate de liderii comunişti 
„încremeniţi în proiect". Iritat de „vântul schimbării", Nicolae 
Ceauşescu a apreciat (greşit) că exacerbarea naţionalismului ar fi 
o metodă ofensivă valabilă împotriva glasnostului şi perestroicăi, 
aşa că a dispus în 1986 republicarea cărţii lui Nicolae Densuşianu, 
„Dacia preistorică". Nu era vorba numai despre reafirmarea 
drepturilor româneşti asupra insulei Leuce (Albe), mormântul 
eroului Ahile, cunoscută azi ca Insula Şerpilor, cât mai ales despre 
zăcămintele submarine de petrol din regiune, uşor de exploatat cu 
ajutorul platformelor de foraj şi lesne de prelucrat în combinatul 
de la Midia-Năvodari. 

Pentru cineva pasionat de studiile folclorice, de miturile şi 
legendele româneşti, „Dacia preistorică" (1913) este o compilaţie 
extraordinară, numărând aproape 1200 de pagini. Ea a fost 
alcătuită în special pe baza răspunsurilor primite de la învăţătorii 
care au completat „Chestionarul istoric" (1895), corpus voluminos 
de texte, încă nepublicat integral. Densuşianu a crezut că creaţiile 
populare pot fi folosite să susţină ipoteza (socotită ca şovină de 
academicianul Alexandru D. Xenopol) că toate civilizaţiile 
europene sunt urmaşele pelasgilor, un fel de super-atlanţi 
continentali. Ca să-1 cităm pe Vasile Pârvan, acest „roman 
fantastic", „plin de mitologie şi de filologie absurdă", a deşteptat 
la apariţia sa „o admiraţie şi un entuziasm nemărginit printre 
diletanţii români în arheologie". 

Medicul Napoleon Săvescu şi romancierul sălăjean Artemiu 
Vanca sunt numai doi dintre contemporanii care şi-au propus să 
popularizeze cu entuziasm ideile lansate de fostul arhivar al 
Academiei Române. Primul trăieşte în America şi organizează an 
de an congrese de dacologie. Cu cel de-al doilea ne-am întâlnit 
recent în mai multe rânduri, iar anul acesta a lansat un roman, al 
treilea din „Ciclul comorilor", cu acţiunea în Zalăul anilor 1948- 
1949. Eroul principal este Cornel Straja, băiatul învăţătorului din 
„Valea Banului" (un travesti livresc pentru Bănişorul învecinat cu 
Marin, Peceiu şi Cizer, localităţi amintite în carte cu numele lor 
real). Autorul însuşi este copilul unor dascăli nevoiţi să se 

refugieze după Al Doilea Dictat de la Viena, deoarece au refuzat 
să depună jurământul de credinţă faţă de noile autorităţi. La 
dispariţia lui Adrian Păunescu, presa sălăjeană, preocupată de cele 
aproape 4 milioane de euro disputate de moştenitori, a scăpat 
momentul să reamintească faptul că, până în septembrie 1940, 
părinţii poetului au fost învăţători în satul Solona, comuna Surduc 
şi, de asemenea, au ales calea refugiului. 

„Comoara din Dealul Magiarului" (2009) este primul volum 
din trilogia publicată la Editura Contrast din Bucureşti. Artemiu 
Vanca precizează în subtitlu: „Carte de aventuri pentru copiii între 
7 şi 70 de ani". După întoarcerea din refugiu, în vara anului 1947, 
„domnişorul Corneluş" şi prietenul său Ştefan, zis „Deşteptul", se 
plictisesc în timpul liturghiei oficiate de părintele Recaş, poreclit 
„Popa Baston" şi se refugiază în strana cantorului Vasile, unde 
răsfoiesc în joacă un Penticostar tipărit în 1743 la Bucureşti. Aici 
găsesc o notaţie a părintelui Ioan Munteanu despre săpăturile 
efectuate în 1875 pentru descoperirea unui tezaur bisericesc 
ascuns în localitate. De altfel, comoara este amintită şi în „Schiţa 
monografică a Sălajului" de Dionisie Stoica şi Ioan Lazăr 
(ASTRA, Şimleu Silvaniei, 1908): „în Bănişor este un deal numit 
Magiar, despre care poporul spune că, pe timpul dominaţiei 
turcilor, aici a îngropat Capitlul Romano -Catolic din Oradea Mare 
o parte din avere în buţi pline cu aur şi argint. La anul 1875 s-au 
făcut săpături, cu concesiune de la comitat, dar fără rezultat." 
Cornel, zis „Şeful", decide s-o caute împreună cu Ştefan şi cu 
ceilalţi doi prieteni ai lor: Mihai, zis „Păcală" şi Andrei, poreclit 
„Moşul". Pentru a preveni confuziile, este bine să verificaţi în 
monografia lui Petri Mor, dealul nu este al Maghiarului, ci al 
Majarului (Mâzsâr), nume pronunţat ca Magiar de către localnici. 
Ştefan este un băiat deosebit de capabil, însă orfan de tată, prin 
urmare n-are resursele materiale să-şi continue studiile la liceu, 
aşa că băieţii îşi propun să găsească aurul ca să-1 ajute. Din păcate, 
reuşesc doar să se umple de purici, de râie şi să ridice în picioare 
întregul sat în noaptea de Sfântul Ilie. 

Continuarea, „Secretul comorii" (2010), este cel mai bine 
scris volum din serie. Artemiu Vanca are ce povesti şi ştie cum s-o 
facă, naraţiunile sale au ritm şi captivează cititorul dornic să 
participe la evenimente ieşite din comun. Dacă în prima parte, 
personajele nu aveau încă o voce proprie, aici ele încep să capete 
personalităţi distincte şi să-şi deruleze propriile poveşti. 
Hungarofobia autorului se domoleşte (da, se poate verifica pe 
internet, văcuţele, deşi sunt paricopitate, pot fi potcovite cu nişte 
fiare speciale, după imobilizarea lor într-un dispozitiv numit 
„caladău"), iar Cornel se împrieteneşte cu Pişta-baci, ghidul din 
cetatea lui Bâthory. Cum Ştefan rămâne acasă, în aşteptarea unei 
burse orădene, oferite de episcopia greco-catolică, la liceul din 
Şimleu se înscriu numai ceilalţi „trei muşchetari". Viaţa de boboc 
din anul şcolar 1947-1948 este povestită cu mult umor, iar 
originalele anecdote relatate sunt la nivelul valoric al celor din 
„Cişmigiu & Comp." de Grigore Băjenaru. în contrapondere, 
intervin o serie de evenimente tragice: liderii ţărănişti sunt 
arestaţi, li se intentează proces, poliţia îi arestează pe elevii 
simpatizanţi, vacanţa de Crăciun devine „vacanţa de iarnă", regele 
Mihai abdică, statul comunist naţionalizează fabricile, se dă o 
nouă lege a învăţământului, este interzis cultul greco-catolic. 
Dozajul luminilor şi umbrelor este perfect, lumea sclipitoare a 
adolescenţei trăite intens este înfăţişată în paralel cu agonia epocii 
„partidelor istorice" şi începutul dictaturii proletare. Deranjează 
doar episodul reluat periodic, dezvoltat pe parcurs, dedicat 
dragostei ascunse dintre Elisabeta Bâthory şi haiducul Pătru 
Mantu, din care ar fi rezultat o fată, Anastasia. Cum însă „contesa 
sângeroasă" a trăit între 1560 şi 1614, iar eroul de baladă (1893- 
1924) călătorea cu trenul şi cu automobilul, iubirea lor ar fi fost 
una absolut anacronică. 

„Comorile de sub Meseş" (2011) şi-a propus să încheie ciclul 
epic, dar nu face decât să continue povestea până în punctul când 
universul postbelic colapsează sub presiunea vremurilor. în august 
1948, liceul din Şimleu a fost desfiinţat, astfel încât elevii au avut 
posibilitatea să se transfere fie la Zalău, fie la Cărei (da, pe atunci 

judeţul Sălaj cuprindea şi Careii Mari, şi Tăşnadul, şi Valea lui 
Mihai). Tustrei „şimleuanii" (Cornel, Mihai şi Andrei) aleg 
Zalăul. Datorită desfiinţării şcolilor confesionale, ghinionistul 
Ştefan pierde posibilitatea de a pleca la Oradea, dar se înscrie la 
şcoala din Crasna. La recomandarea profesorului Niculeanu, 
Cornel Straja îl caută pe istoricul Eugen Miclea, un pedagog 
erudit, pe cale să se pensioneze. Totodată, la înmormântarea unui 
coleg decedat într-un accident de maşină, îl cunoaşte pe 
învăţătorul Liviu Mureşan din Moigrad, promotorul entuziast al 
teoriilor lui Nicolae Densuşianu. Marele invizibil este omul de 
cultură Leontin Ghergariu, fostul director al Liceului de băieţi, 
mutat între timp la Cluj. Vorbim despre un autor deja interzis în 
1948, a cărui monografie zălăuană fusese trecută pe lista „cărţilor 
arestate". Recuperat ulterior, după anii 70, ne-am fi bucurat dacă 
Artemiu Vanca i-ar fi citit „Raportul despre săpăturile arheologice 
efectuate la Moigrad" (Acta Mvsei Porolissensis IV, 1980). In 
verile anilor 1939 şi 1940, în tabăra de pe dealul Pomet s-au 
adunat învăţătorii jibouani şi cu detaşamentele de străjeri 
(organizaţia de copii a partidului legionar, un fel de hitler-jugend 
românesc). Arheologii amatori au descoperit drumul roman, au 
identificat urme de construcţii, au stabilit traseul fortificaţiilor şi 
au găsit diferite vestigii mărunte: monede, geme, fibule etc. 

Revenind la „Comorile de sub Meseş", Cornel s-a împrietenit 
cu Ioan Doboş, zis Nucu, şi în vacanţa de Paşti (scuzaţi, „vacanţa 
de primăvară") au vizitat regiunea unde cândva s-a întins fostul 
municipiu roman Porolissum. Ghidaţi de „împăratul Traian" 
(paznicul de la ruine) şi de dascălul din localitate, cei doi copii au 
trecut printr-o serie de aventuri şi au nimerit peste nişte jefuitori 
de morminte, care găsiseră un vas cu monede şi două brăţări din 
aur masiv. Dar nou-înfiinţata Securitate a prins de veste, a intrat 
pe fir, i-a arestat şi i-a interogat pe toţi martorii (inclusiv pe cei 
minori). învăţătorul din Moigrad a fost declarat duşman al 
poporului şi trimis la închisoarea din Sighetu Marmaţiei, unde a şi 
pierit. 

Şi tatăl lui Cornel a avut parte de necazuri. Aflându-se că pe 
vremuri a făcut parte dintre legionari, chiar dacă n-a comis nici o 
fărădelege şi nici n-a participat la rebeliunea „zăltaţilor", el a fost 
exclus din rândurile Partidului Muncitoresc Român şi pus să-i 
convingă pe credincioşii greco-catolici din sat să treacă de bună- 
voie la confesiunea ortodoxă. în mod interesant, în ultima parte, 
romanul se transformă pe nesimţite într-un fel de jurnal al terorii, 
acţiunea este înlocuită printr-o sumă de însemnări laconice. 
Cortina este trasă brusc, lăsând cititorul în pragul celor mai 
întunecate evenimente din istoria ţării: anularea libertăţilor 
cetăţeneşti, începerea lucrărilor la canalul Dunăre-Marea Neagră, 
înfiinţarea primei gospodării agricole. 

Prin scrierile sale, Artemiu Vanca oferă cititorilor de 
pretutindeni un nou spaţiu de explorat: Ţara Silvaniei, cu pornire 
din „Valea Banului". Şi, cum ban la ban trage, când averile se 
înmulţesc şi sunt ascunse în locuri nebănuite, comorile stârnesc 
interesul tinerilor, dornici să dezlege enigme şi să refacă traseul 
parcurs de eroii din vechime. Toate naraţiunile destinate vârstei 
imberbe au o singură finalitate: cunoaşterea de sine. Dincolo de 
teoriile „get-begete", „bune" doar pentru manipulările în scopuri 
politice, aflarea propriei identităţi rămâne câştigul real al fiecărui 
participant la aventură. 



Despre: 

Artemiu Vanca - Comorile de sub Meseş 
Editura Contrast, Bucureşti, 2011 

Apărut în: 

Caiete Silvane nr. 78 / iulie 2011, pag. 18-19 

O monografie policromă 

Monografia „Răstolţu Deşert - satul dintre dealuri" de Gavril 
Vlaicu a apărut în anii de început ai civilizaţiei digitale. In vreme 
ce generaţia de liceeni crescută cu www.referate.ro îşi încheie 
studiile universitare cu lucrări de licenţă cumpărate de-a gata, iar 
apoi încep să caute şi ceva cu care să-şi ia doctoratul, iată că 
există şi oameni care se apleacă asupra cărţilor, le răsfoiesc 
îndelung, caută cu răbdare amănunte legate despre un anumit 
subiect, discută cu alţii informaţiile găsite, parcurg poticnişurile 
lungului drum de la idee la apariţia editorială. 

Iniţial, geneza cărticelei îngrijite de Editura Silvania din 
Zalău a fost planificată să se încheie în vara anului 2006. Apariţia 
ei a fost grăbită de marea sărbătoare a satului, târnosirea bisericii 
noi, de zid, eveniment organizat la sfârşitul lunii iunie 2005. Ea a 
constituit o bucurie şi un prilej de mândrie pentru localnici, chiar 
şi în această formă incompletă şi necizelată, fiind prima lucrare 
monografică dedicată „puştanilor" - locuitorilor din Pustă. 

în fapt, până ca „europenismul să contamineze spiritul 
locului", Răstolţu Deşert trebuie să supravieţuiască. Dacă 
România postrevoluţionară a pierdut un milion şi jumătate de 
locuitori de la un recensământ la altul, fenomenul de părăsire a 
satelor a început încă pe vremea lui Ceauşescu, când, în urma 
colectivizării, ţăranii au rămas fără pământ şi au plecat să lucreze 
pe şantiere. Ca urmare a depopulării, numărul de copii din sat a 
scăzut încă atunci, şcoala gimnazială a fost desfiinţată, iar autorul 
a ajuns ca la nici 18 ani să devină „profesor suplinitor", pus să-i 
înveţe ştiinţele naturii pe micii şcolari din Pustă. Ulterior a intrat 
în politică şi a ajuns într-o vreme chiar consilier judeţean, dar, în 
mod înţelept, monografistul ne povesteşte prea puţin despre sine, 
pentru că centrul de interes al scrierii rămâne fixat pe satul natal. 

Dincolo de urcuşurile şi lunecuşurile din carieră, Gavril 
Vlaicu este în primul rând un povestitor popular, un narator care 
nu şi-a propus să scrie o lucrare academică, ci să surprindă în 
întâmplări hazlii şi poveşti fantastice felul de a fi şi credinţele 
consătenilor. Trecând peste date şi cifre, peste însemnările 
etnografice despre obiceiurile de nuntă, despre felul de construcţie 
al caselor, viaţa satului transpare în bogata anecdotică strecurată 
printre regionalismele sau expresiile înghesuite în liste. Când doi 
puştani se întâlnesc, unul îl întreabă obligatoriu pe celălalt: „Ce 
faci?". Dacă omul merge la sapă sau la coasă, răspunsul va fi: „Ia 
am scos sapa/coasa asta să se înveţe cu lumea". Iar dacă are de 
arat: „Mă duc să întorc pământul pe cealaltă faţă, să văd cum îi 
acolo." 

„Satul dintre dealuri" descrie o lume îngrămădită la 
confluenţa a trei pâraie, când cu vadurile seci, când cu ape 
atotpotopitoare, unde nu-i om cel care n-a crescut cel puţin un 
copil, n-a ridicat o casă şi n-a sădit un pom. Gavril Vlaicu a trecut 
cu succes toate aceste probe tradiţionale şi a avut curajul să 
încerce ceva în plus: să scrie o carte. 

Despre: 

Gavril Vlaicu - Răstolţu Deşert, satul dintre dealuri 
Editura Silvania, Zalău, 2005 

Apărut în: 
Graiul Sălajului 

Finiş enciclopedic sălaj ean 

Editura Kriterion a publicat ultimul/ultimele volume (V/l: S- 
Sz; V/2: T-Zs) ale „Dicţionarului literar al maghiarilor din 
România" (Româniai Magyar Irodalmi Lexikon). Ele au apărut 
începând din 1981. Primele patru volume (I: A-F, II: G-Ke, III: 
Kh-M; IV: N-R) au devenit un bun public şi pot fi accesate on- 
line sau descărcate în diferite formate de pe situl Bibliotecii 
Electronice Maghiare (Magyar Elektronikus Konyvtâr). 

Din păcate, Sălajul şi principalele centre culturale din regiune 
au nume ce încep toate cu litere aflate în coada alfabetului 
maghiar, aşa că definitivarea importantului proiect referenţial 
constituie un motiv de bucurie. 

în sfârşit, curioşii pot afla informaţii despre trecutul cultural 
al Sălajului (Szilâgysâg), Şimleului Silvaniei (Szilâgy-Somlyo) şi 
Zalăului (Zilah). Chiar dacă lipseşte un articol despre Jibou 
(magh.: Zsibo), deşi pe la castelul de acolo au trecut, cu excepţia 
lui Jokai şi Petofi, toată floarea literaturii clasice maghiare, există 
un articol consistent de patru pagini despre moştenirea spirituală, 
politică şi literară lăsată de familia Wesselenyi. 

De asemenea, Cetatea Cehului (Szilâgycseh) a fost ignorată, 
deşi în volumele precedente au fost amintiţi naturalista Kiss-Bitay 
Eva, economistul Molnâr Miklos, biologul Nagy-Toth Ferenc etc. 
îi putem adăuga pe pedagogul Boer Miklos, preotul Fâbiân 
Daniel, poeta Olâh V. Margit, compozitorul Paladi Jânos, artista 
plastică Vâncza Edith ş.a. Ehei, în urmă cu o sută de ani, Petri 
Mor a avut ce povesti zeci de pagini despre această fortăreaţă greu 
încercată, „asediată ori de câte ori curţii vieneze nu-i plăcea vreun 
principe ardelean." 

Despre: 

* * * - Româniai Magyar Irodalmi Lexikon, V/l : S-Sz; V/2: T-Zs 
Societatea Muzeului Ardelean; Editura Kriterion, Cluj-Napoca, 2010 

Apărut în: 

Caiete Silvane nr.76/ mai 2011, pag. 46 

Lecturi la lumina lanternelor 



După modelul muzeelor, de vreo doi-trei ani, bibliotecilor 
româneşti au început să organizeze „Nopţi albe", când instituţia 
este deschisă până noaptea târziu, se organizează diferite 
expoziţii, sunt invitaţi artişti, poeţi, scriitori, actori de marcă, 
uneori însuşi publicul ţine să se dea în spectacol. De unde pui că e 
o perioadă de graţie, când cititorii se pot înscrie fără taxe, iar 
restanţierii sunt iertaţi de amenzi dacă înapoiază cărţile uitate, 
neaduse la termen. „Insomniacii la bibliotecă" reprezintă o ieşire 
din cotidian, din activităţile de rutină, oferă o ocazie de a atrage 
atenţia asupra unei instituţii atât de folositoare comunităţii, dar de 
care lumea îşi aminte doar în clipele de mare ananghie. 

Drept o zi reprezentativă, a fost aleasă sărbătoarea Sfântului 
Mare Mucenic Gheorghe. Ideea n-a provenit de la victoria asupra 
balaurului analfabetismului, domeniu în care ocupăm locul fruntaş 
în Europa, ci ne-a fost servită pe tavă de englezi şi de spanioli. In 
23 aprilie 1564 s-a născut, iar apoi în 23 aprilie 1616 a murit 
William Shakespeare. Cu o zi înainte, 22 aprilie 1616, s-a stins 
Miguel de Cervantes Saavedra. în aceste două ţări, de Sfântul 
Gheorghe, librarii au început să organizeze târguri de carte („book 
fair" în engleză, „feria del libro" în spaniolă), când ofereau marfa 
cu reduceri tentante. încetul cu încetul, „Sărbătoarea cărţii" i-a 
cuprins pe toţi cei interesaţi, producători sau consumatori şi s-a 
transformat în „Serbarea lecturii", „Ziua bibliotecarilor" sau 
„Nedeia anticariatelor". 

Anul acesta, Măria Gîrboan, bibliotecara de la „Centrul de 
Documentare şi Informare" al Şcolii Gimnaziale „Lucian Blaga" 
din Jibou, a avut ideea să lanseze tema „Fantasticul la lumina 
lanternelor". Participanţii s-au adunat pe înserate, fiecare cu 
lanterna proprie. Au fost invitaţi fosţii elevi Daniel Coste şi 

George Stana, precum şi subsemnatul, cu toţii pasionaţi de 
literatura fantastică, dar savoarea manifestării au dat-o elevii din 
clasele de gimnaziu, de la cei mai mici, din clasa a V-a, până la 
adolescenţii dintr-a opta, gata să plece la liceu. Ei au venit fiecare 
cu câte o povestire şi, în vreme ce au purtat spotul de lumină de la 
un capăt la celălalt al paginii, urmărind şirul cuvintelor, ne-au 
amuzat sau ne-au îngrozit cu diferitele întâmplări. Am ascultat 
scufundaţi în semiîntuneric aventuri terifiante, poveşti cu Feţi 
Frumoşi, coşmaruri dătătoare de fiori, istorioare din Lumea 
Virtuală, excapade onirice, întâlniri cu fantome, situaţii salvate în 
mod miraculos de zâne, ba chiar şi vreo două naraţiuni horror, 
pline de creaturi scârboase şi cu mult sânge împroşcat pe pereţi. 
Ba nu, sângele şuvoi era dintr-o poveste cu un joc video. Brrr! 

Au fost prezenţi şi mulţi dintre dascălii şcolii, în special de la 
catedra de limbi: doamnele profesoare Moga Rodica, Chira Liana, 
Ilieş Mirela, Gog Emanuela, Coste Daniela, domnii profesori 
Stejerean Nicu, Turc Emanuel, Coste Gheorghe. Manifestarea a 
oferit prilejul interpretării scenetei „Pantofii îndrăgostiţi" de către 
un grup eterogen de elevi francofoni. Ei s-au pregătit în mod 
special pentru spectacol, desenându-şi diferite expresii pe feţe, aşa 
că putem contabiliza şi un atelier de „body painting" la suma 
reuşitelor. 

Gândindu-mă la semnificaţia de odinioară a sărbătorii, în 
scurta mea intervenţie m-am referit la dragoni şi la balaurologie, 
ştiinţă inventată de marele Cerebron Emtadratus, profesorul celor 
două hipergenii cibernetice Trurl şi Clapauţius. După cum bine se 
ştie, balauri nu există, dar felul în care ei nu există a fost clasificat 
la Şcoala Neantică Superioară după probabilitatea lor de apariţie. 
Dragonii apar doar în poveşti şi în vise? Poftim Imaginarii! Există 
zero şanse să-i întâlnim? Iată categoria Nuliştilori. Probabilitatea 
unui asemenea eveniment e negativă? Uite şi Negativii. Cine a 
citit „Ciberiada" lui Stanislaw Lem, şi-a adus aminte de toate 
întâmplările năstruşnice din „Expediţia a treia". Cine nu, poate 
împrumuta cartea de la bibliotecă. Merită! 

Când întunericul a devenit deplin, a apărut însuşi Edgar Allan 
Poe în persoana elevului Cătălin Horvath. El ne-a oferit 
comparaţia cu o capodoperă terifiantă, după care n-a rămas decât 
să revenim la realitate (tot la lumina lanternelor), să atacăm 
fursecurile şi sticlele cu cola. 

în semnalarea trimisă presei, profesorii Liana Chira şi Iosif 
Daroczi scriau: „Obiectivul principal al activităţii a fost atragerea 
copiilor spre lectură, revigorarea dorinţei de a citi, de a evada din 
lumea reală în cea a imaginarului, unde totul este posibil, 
descoperind farmecul lecturii la lumina lanternelor." Dar partea 
cea mai frumoasă a fost la ieşirea din şcoală, când, după trecerea 
prin poartă, s-a răspândit în oraş un grup vesel de licurici purtători 
de luminiţe, dornici să continue acasă Sărbătoarea Cărţii. Dacă aţi 
pierdut-o, să fiţi atenţi la anul. Noaptea de Sângeorz oricum e una 
magică. 

Apărut în: 

Prăvălia Culturală nr.34 /mai 2013 

